text:
བོད་ཀྱི་མཛངས་མའི་འགྲན་སྡུར་དེ་འཁྲབ་སྟོན་ཙམ་མ་ཡིན་པར་བོད་ཀྱི་རྩ་དོན་ལ་ཕན་ནུས་ལྡན་པའི་ལུས་འགུལ་ཞིག་ཡིན་ནམ།
ལྷ་ཐོག་འཆི་པོ་རྒྱལ། (ཝཱ་ཎ་མཐོ་སློབ)
གླེང་གཞི།
སྤྱི་ཚོགས་འཕེལ་རྒྱས་དང་དུས་རབས་ཀྱི་དགོས་མཁོ་གཞིར་བཟུང་ནས་བོད་ཀྱི་མཛངས་མ་དག་ལ་མི་རིགས་ཀྱི་སློབ་གསོ་དང་། དུས་རབས་སོ་སོའི་གནས་བབ། མི་རིགས་སོ་སོའི་ངོ་བོ་སོགས་དགོས་པ་ནི་དུས་རབས་དེ་དག་ཏུ་འཚོ་ཞིང་སྤྱི་ཚོགས་དེ་དག་ཏུ་གནས་པའི་མི་རིགས་དག་གི་མཁན་ཆེན་དམ་པའི་གསུང་ཟིན་པས་ངས་གླེང་ག་ལ་དགོས། སྤྱིར་བཏང་ནས་བོད་ཀྱི་མཛངས་མའི་འགྲན་སྡུར་དེ་འཁྲབ་བསྟོན་ཙམ་མ་ཡིན་པར་བོད་ཀྱི་རྩ་དོན་ལ་ཕན་ནུས་ལྡན་པའི་ལུས་འགུལ་ཞིག་ཡིན་མིན་གྱི་གནད་དོན་འདི་ལ་དེ་བས་ཀྱང་གླེང་དཀའ། ཕྱོགས་གཅིག་ནས་མ་བཤད་ཡང་མིག་མདུན་ན་མཐོང་མཐོང་བ་ཡིན་དུས་བསྐྱར་བཤད་ཡང་བཤད་བྱེད་མི་དགོས་པ་ཞིག་རེད། འོན་ཀྱང་། བོད་མི་རིགས་ཀྱི་རྩ་དོན་ཞེས་བཤད་ཡོང་དུས་བོད་མི་སུ་དང་སུ་ཡིན་ཡང་འགྱུར་མེད་ཀྱི་སྙིང་སྟོབས་དང་རྨ་མེད་ཀྱི་ལྷག་བསམ་དགོས་པ་ཧ་ཅང་གལ་ཆེ། མ་ཟད། འགྲོ་བ་མིའི་རིགས་སུ་དང་སུ་ཡིན་ཀྱང་། རང་གི་མི་རིགས་དང་རྒྱལ་ཁབ་དེ་རང་གི་ཚེ་སྲོག་ལྟར་མེད་དུ་མི་རུང་བ་ཞིག་ཆགས་ཡོད། ཡང་སྒོས་སུ་འུ་ཅག་བོད་མི་དག་ལ་མཚོན་ན།རང་ས་སྤར་མོ་གང་ཡང་རང་ལ་དབང་མེད ། ད་དུང་ཆ་མེད་རྒྱུས་མེད་ཀྱི་ས་མཐའ་ཞིག་ན་ཚེ་སྲོག་ཆུང་ཆུང་འདི་འཚོ་དགོས་དུས། མུན་ནག་གི་ལོ་ཟླ་ལ་ཕྱིར་འདང་ཞིག་བརྒྱབ་ན། ད་གཟོད་ངས་གླེང་འདོད་པ་ཇེ་མང་ནས་ཇེ་མང་འགྱུར་བས། གོང་གི་བརྗོད་བྱ་འདི་ཐོག་ལ་གཤམ་གསལ་རང་གི་བསམ་ཚུལ་དང་འབྲེལ་བའི་ད་ལྟའི་བོད་ཀྱི་མཛངས་མའི་གནས་བབ་དང་། ངོ་བོ། མཚོན་ཐབས། འགན་འཁྲི་སོགས་ཀྱི་ཐོག་ལ་རེ་འགའ་ཞིག་བརྗོད་པར་འདོད།
༡༽ ད་ལྟའི་བོད་ཀྱི་མཛངས་མའི་ངོ་བོ།
མི་རིགས་ཤིག་གི་མཛངས་མ་འགྲན་སྡུར་བྱེད་པ་དེ་མི་རིགས་དེའི་ངོ་བོ་མཚོན་པ་དང་མི་རིགས་དེའི་བསམ་བློའི་ཆུ་ཚད་དེ་ཡར་ཐོན་གྱི་རྣམ་པ་ཞིག་ཀྱང་མཚོན་གྱིན་ཡོད། ལྷག་པར་དུ་མི་རིགས་དེའི་བུད་མེད་ཀྱི་གནས་བབས་ཀྱང་མཚོན་གྱིན་ཡོད། དེ་བཞིན་ངེད་ཅག་བོད་ཀྱི་མཛངས་མའི་འགྲན་སྡུར་བྱེད་པ་འདིས་ཀྱང་མཚོན་ཐབས་དང་ངོ་བོའི་སྒོ་ནས་བཤད་ན་རྒྱལ་སྤྱིའི་ལམ་ལུགས་དང་གཅིག་མཚུངས་རེད། མཚམས་འདི་ནས་བོད་ཀྱི་མཛངས་མ་ཞེས་པའི་ཐ་སྙད་འདི་ལ་མནོ་བསམ་ཞིག་བཏང་ན་འཆད་འདུན་པའི་གཏམ་གྱི་ལེའུ་མང་དག་ཞིག་འདུག་ལགས། བོད་ཀྱི་མཛངས་མ་ལ་མཚོན་ན་འདས་ཟིན་པའི་རང་མི་རིགས་ཀྱི་ལོ་རྒྱུས་ཀྱི་སྐབས་བབས་རང་མི་རིགས་ཀྱི་གནས་བབ་ཤེས་དགོས་པ་ནི་ཆེས་གལ་འགངས་ཆེ་བ་ཞིག་རེད། དེ་བཞིན་རང་མི་རིགས་ཀྱི་ཐུན་མོང་མ་ཡིན་པའི་བསམ་བློའི་འདུ་ཤེས་ལྡན་པ་ཞིག་དང་ཆོས་ལུགས་དང་རིག་གནས་ཀྱི་ཆུ་ཚད་བཟང་བ་སོགས་མདོར་ན།ནང་སེམས་ཁམས་དང་ཕྱི་ཀུན་སྤྱོད་གང་གི་ཐད་ནས་བོད་རིགས་ཀྱི་འདུ་ཤེས་ཡོད་པ་ཞིག་དང་བོད་རིགས་ཀྱི་མི་གཤིས་ལྡན་པ་ཞིག་དགོས་ཀྱི་འདུག། མ་ཟད་འདས་ཟིན་པའི་བཙན་བྱོལ་བོད་ཀྱི་མཛངས་མ་འགྲན་སྡུར་བ་དང་འགྲན་སྡུར་གྱི་རྣམ་པ་དག་ལ་ཕྱིར་མིག་ཞིག་འཕངས་ན་བོད་པའི་སྤྱི་ཚོགས་ཁྲོད་ཀྱི་ཤེས་ལྡན་པ་དང་རྨོངས་སད་པའི་བོད་མི་དག་གིས་བོད་ཀྱི་མཛངས་མ་འགྲན་སྡུར་ཐད་ལ་གདེང་འཇོག་དེ་ཙམ་མེད་པའི་སྣང་བ་ཞིག་རང་ཤུགས་ཀྱིས་མངོན་གྱིན་འདུག ། གནས་སྟངས་དེ་འདྲ་ཞིག་གི་རྒྱབ་ལྗོངས་སུ་ངེད་ཅག་བོད་རིགས་རྣམས་ཀྱིས་རྟོགས་དགོས་པའི་གནས་ལུགས་དུ་མ་ཞིག་ལྡན་ངེས་རེད།
ངས་ཁ་གསལ་ཐོག་ནས་བཤད་ན་བོད་ཀྱི་མཛངས་མ་ལ་བོད་ཀྱི་མཛངས་མའི་ངོ་བོ་སྲུང་མ་ཐུབ་པ་དང་མིང་དོན་མཚུངས་པའི་མཛངས་མ་ཞིག་མ་བྱུང་བའི་སྐྱེན་གྱི་རེད་ཉམས་ཡོད། མཛངས་མ་འགྲན་སྡུར་དེ་གར་སྟེགས་སྟེང་ལ་འཁྲབ་སྟོན་ཙམ་ལས་དོན་དངོས་ཐོག་མི་རིགས་ཤིག་གི་མཛངས་མ་ལ་ལྡན་དགོས་པའི་ཆ་རྐྱེན་མ་གྲུབ་པའི་གནས་སྟངས་དུ་མ་ཞིག་ལ་བརྟེན་ནས་བོད་ཀྱི་མཛངས་མས་བོད་མི་རིགས་ཀྱི་གནས་བབ་དང་ཆོས་ལུགས། རིག་གནས་གང་གི་ཐད་ནས་མི་རིགས་གཞན་དང་གླེང་མོལ་བྱེད་རྒྱུ་ཕར་བཞགས་རང་གཞན་གཉིས་ཀྱི་ཁ་སྐད་ཡང་དག་ཞིག་གི་ཐོག་ནས་རང་ཉིད་ཀྱི་ལོ་རྒྱུས་ཀྱང་གོ་བརྡ་གསལ་བོ་ཞིག་སྤྲད་མ་ཐུབ་པའི་ལོ་རྒྱུས་ཐབས་སྡུག་འགའ་བྱུང་ཟིན་པ་རེད། དེ་ལྟ་བུའི་མཛངས་མས་བོད་ཀྱི་ངོ་བོ་དང་མཚོན་ཐབས་ཤིག་ག་ནས་ཡོད་གི་རེད་དམ། གནས་སྟངས་དེ་འདྲ་ཞིག་གི་འོག་ལ་ད་དུང་འར་སྒྲ་འུར་སྒྲ་ཆེ་བའི་བོད་ཀྱི་མཛངས་མ་འགྲན་སྡུར་ཐད་བཟང་ཕྱོགས་ཀྱི་འཕོ་འགྱུར་དང་ངེས་ཤེས་མ་རྙེད་པའི་སྒོ་ནས་མུ་མཐུད་རྒྱུན་བསྲིངས་བྱེད་པ་ཡིན་ན་དེ་ནི་མི་རིགས་ཤིག་གི་ངོ་བོ་མཚོན་པའི་ཚབ་ལ་མི་རིགས་འདིའི་ཞབས་འདྲེན་ཁོ་ནའོ། དོན་དངོས་ཐོག་མི་རིགས་ཤིག་གི་མཛངས་མ་ཟེར་ན་ཆེས་ཐོག་མར་མི་རིགས་རང་ཉིད་ཀྱི་རིག་གནས་ཀྱི་གནས་བབ་ཕུལ་བྱུང་ཞིག་དགོས་ཀྱི་ཡོད་ལ་མི་རིགས་རང་ཉིད་ཀྱི་ཆབ་སྲིད་དང་ཆོས་ཀྱི་གནས་སྟངས་ཀྱང་དེ་བས་ཡང་དག་པ་ཞིག་ཤེས་དགོས། འོན་ཀྱང་འདས་མ་ད་གསུམ་གྱི་བོད་ཀྱི་མཛངས་མའི་མིང་དུ་འབོད་པའི་གང་ཟག་དེ་དག་གིས་བོད་ཀྱི་སྔ་ཕྱི་གཉིས་ཀྱི་གནས་བབ་རྟོགས་རྒྱུ་ལས་ལྡོག་སྟེ་ཐ་ན་རང་རིགས་ཀྱི་ཁ་སྐད་ཀྱང་མ་ཤེས་པའི་གནས་སྟངས་དེ་བོད་ཀྱི་ལོ་རྒྱུས་ནང་ནག་ཐིག་ཆེན་པོ་ཞིག་བཀོད་ཚར་བ་རེད།
༢༽ ད་ལྟའི་བོད་ཀྱི་མཛངས་མའི་གནས་བབས།
མི་རིགས་ཀྱི་ལས་དབང་ལ་ཆག་སྒོ་བྱུང་ནས་མི་ལོ་ལྔ་བཅུ་ཙམ་གྱི་རྗེས་སུ་དུས་རབས་ཀྱི་གོམ་ཁ་དང་བསྟུན་ནས་མི་རིགས་འདི་ལ་འཕོ་འགྱུར་གྱི་རྣམ་པ་གསར་པ་དང་མི་རིགས་འདི་ཡི་གནས་བབ་ཀྱང་ཡར་ཐོན་གྱི་ལམ་སྣེ་ཞིག་ལ་སླེབས་ཡོད། ལྷག་པར་དུ་སྔར་བོད་ཀྱི་ལོ་རྒྱུས་ཟིན་བྲིས་སུ་འཁོད་མྱོང་མེད་ཅིང་དེང་དུས་རྒྱལ་སྤྱིའི་གོམ་སྟབས་དང་མཐུན་པའི་བོད་ཀྱི་མཛངས་མ་འགྲན་སྡུར་བྱ་བའི་ལམ་ལུགས་འདི་ནི་བོད་ཀྱི་བུད་མེད་ཚོར་བཅོས་མིན་གྱི་ཆེ་མཐོང་དང་བུད་མེད་ཀྱི་གནས་བབ་ལ་ཆ་འཇོག་ཡོད་པའི་ལུགས་བཟང་གི་ལས་འགུལ་ཞིག་རེད་དྲན་གྱིན་ཡོད། སྤྱིར་འཛམ་གླིང་གང་སར་གདོད་མའི་དུས་ནས་བུད་མེད་ལ་བརྩི་མཐོང་དང་འདུ་ཤེས་འཛིན་སྟངས་དེ་ཆེས་གཉའ་གནོན་དང་མཐོང་ཆུང་གྱི་ལྟ་ཚུལ་ཞིག་ཡོད་པ་རེད། འོན་ཀྱང་དུས་རབས་གསར་པ་དང་མི་རབས་གསར་པའི་སྤྱི་ཚོགས་ནང་ཕོ་མོ་འདྲ་མཉམ་དང་ལྷག་པར་དུ་བུད་མེད་རྣམས་ལ་སྔར་མེད་པའི་གོ་སྐབས་གསར་པ་དང་སྡིང་ཆ་འདྲ་མིན་བསྐྲུན་ཐབས་བྱེད་པ་དེ་མིའི་བསམ་བློ་ལ་འགྱུར་བ་ཆེན་པོ་བྱུང་ཡོད་པ་ངེས་ཤེས་རྙེད་དགོས་པ་ཞིག་རེད།
སྤྱི་ཚོགས་ཀྱི་གོམ་ཁ་གསར་པ་དང་བསྟུན་ནས་བོད་ཀྱི་བུད་མེད་རྣམས་ཀྱང་ཡར་ཐོན་གྱི་མི་རིགས་དང་གོམ་པ་མཉམ་སྤོ་བྱེད་ཆེད་དུ་བུད་མེད་རྣམས་ཀྱི་འཇོན་ནུས་ལ་གཞིགས་ཞིག་ནས་ལས་ཀྱི་སྣེ་མོ་མང་པོ་ཞིག་བྱེད་མོད་རེད་ལ་བུད་མེད་རྣམས་ཀྱི་ཐོབ་ཐང་དང་གནས་བབས་ཀྱང་སྤྱི་ཚོགས་ནང་ཡང་ཡང་གླེང་དགོས་པའི་གཏམ་གྱི་མགོ་མ་འདྲ་བོ་གྱུར་པ་དེ་བུད་མེད་རྣམས་ཀྱི་བདེ་འཇགས་ཐད་བོད་པའི་སྤྱི་ཚོགས་ནང་ལ་དམིགས་བསལ་གྱི་ལས་འཆར་ཞིག་སྤེལ་གྱིན་ཡོད་པ་གསལ་པོ་མཚོན་ཐུབ། དེ་བཞིན་བོད་པའི་མཛངས་མ་འགྲན་སྡུར་བྱེད་པ་དེས་བོད་པའི་སྤྱི་ཚོགས་ནང་བུད་མེད་ལ་ཆ་འཇོག་ཡོད་པ་ཞིག་དང་བུད་མེད་རྣམས་ལ་ཐོབ་ཐང་ཡོད་པ། དེ་བཞིན་བུད་མེད་སྒེར་སོ་སོར་སྒྱུ་རྩལ་གྱི་རྣམ་པ་ཅི་འདྲ་ཞིག་ཡོད་རུང་དེ་དག་རྒྱུན་བསྲིངས་བྱ་བར་བོད་དམངས་ཀྱིས་རྒྱབ་སྐྱོར་དང་བསམ་གཞིགས་བྱེད་ཀྱིན་ཡོད་པ་གསལ་པོ་རྟོགས་སོ། གསར་གཏོད་ཀྱི་རྣམ་པ་མེད་ན་ཡར་རྒྱས་ཟེར་བ་ཆེས་ལྐོག་གྱུར་གྱི་གནས་ལུགས་ཤིག་ཡིན་ཙང་བོད་ཀྱི་མཛངས་མ་འགྲན་སྡུར་བྱེད་ནས་རྒྱལ་སྤྱི་མི་དམངས་ལ་ལྟད་མོར་ཕུལ་བ་དེ་མི་རིགས་འདི་རང་མགོ་རང་ཐོན་ཅན་ཞིག་དང་ཐུན་མོང་མ་ཡིན་པའི་རིག་གཞུང་ལྡན་པའི་མི་རིགས་ཤིག་ཡིན་པའི་ར་སྤྲོད་ཀྱང་བྱེད་ཀྱི་ཡོད་རེད།
༣༽ ད་ལྟའི་བོད་ཀྱི་མཛངས་མའི་མཚོན་ཐབས།
དུས་རབས་ཀྱི་འཕོ་འགྱུར་དང་བསྟུན་ནས་ཉེ་བའི་ལོ་རབས་དེ་དག་གི་ནང་མི་རིགས་སོ་སོས་མཛངས་མ་འགྲན་སྡུར་བྱེད་པ་དེ་ནི་གཅིག་ནས་འཛམ་གླིང་བུད་མེད་ཚོ་ལ་ཆ་འཇོག་ལྡན་པ་ཞིག་དང་གཉིས་ནས་མི་རིགས་དེའི་ངོ་བོ་དང་ཡར་ཐོན་གྱི་རྣམ་པ་ཞིག་ཀྱང་ཡིན། དེ་བཞིན་ངེད་ཅག་བོད་ཀྱི་མཛངས་མ་འགྲན་སྡུར་བྱེད་པ་འདིས་ཀྱང་བོད་མི་རིགས་འདི་རིག་གཞུང་ལྡན་པའི་རྒྱལ་ཁབ་ཞིག་ཡིན་པའི་ངོ་བོ་དང་དུས་རབས་ཉེར་གཅིག་པའི་རྒྱལ་སྤྱིའི་འགྲོ་ལུགས་དང་གོམ་པ་མཉམ་སྤོ་བྱེད་བཞིན་ཡོད་པའི་མཚོན་དོན་ཞིག་ཀྱང་ཡིན་ཞེས་བརྗོད་ན་ཅི་མ་འགྲིག ། ལྷག་པར་དུ་རྒྱ་དམར་པོས་ཁ་གཏོར་གཏང་ཟིན་པའི་བོད་མི་རིགས་འདི་ལ་ཚེ་སྲོག་གསར་པ་ཞིག་སྦྱིན་ཏེ་དུས་རབས་གསར་པའི་གོམ་སྒྲ་དང་ཡར་ཐོན་ཅན་གྱི་རྒྱལ་ཁབ་དང་ལྷན་དུ་བསྐྱོད་པར་བརྩོན་པའི་དཔང་པོ་ཞིག་ཀྱང་མཚོན་པ་དང་གཅིག།
གཉིས་སུ་བོད་ཀྱི་མཛངས་མ་ཞེས་བཤད་ཡོང་དུས་ཕྱི་མཛེས་ཙམ་མ་ཡིན་པར་མི་རིགས་ཞིག་གི་འགྲོ་འཏུག་སྤྱོད་གསུམ་གྱི་མི་གཤིས་བཟང་པོ་དེ་མཚོན་གྱི་ཡོད། གདོང་དམར་བོད་པ་ཞེས་གླེང་སྐབས་བྱམས་དང་སྙིང་རྗེ་ལྡན་པའི་མི་རིགས་ཁྱད་པར་ཞིག་ཡིན་པ་དུས་རབས་ཉེར་གཅིག་པའི་སྐྱེ་འགྲོ་ཀུན་གྱི་འུར་འུར་དུ་སྒྲག་བཞིན་ཡོད། རྣམ་པ་དེ་འདྲ་ཡི་ཆ་ནས་བོད་ཀྱི་མཛངས་མ་སུ་དང་སུ་ཡིན་ཡང་མི་རིགས་དེའི་ངོ་བོ་མཚོན་པ་དང་ས་ཕྱོགས་གཞན་མི་དག་གི་མིག་དཔེ་ལྟ་འོས་པ་ཞིག་བྱེད་ཐུབ་ན། ད་གཟོད་མིང་དོན་མཚུངས་པའི་གངས་ཅན་པའི་མཛངས་མ་ངོ་མ་ཞིག་ཏུ་འགྱུར་ངེས།
༤༽ ད་ལྟའི་བོད་ཀྱི་མཛངས་མའི་འགན་འཁྲི།
བོད་ཀྱི་མཛངས་མའི་འགན་འཁྲི་གླེང་བར་བོད་ཀྱི་མཛངས་མར་བོད་ཀྱི་མི་རིགས་ལ་བཅོས་མིན་གྱི་དུང་ཞེན་ཞིག་དང་བོད་མི་རིགས་ཀྱི་གནས་བབ་ཡང་དག་ཞིག་ཤེས་དགོས་པ་དེ་གལ་ཆེན་ནང་ནས་དོན་ཆེན་ཞིག་རེད། རང་ཉིད་བོད་མི་རིགས་ཤིག་དང་བོད་ཀྱི་མཛངས་མ་ཞིག་ཡིན་པའི་ཆ་ནས་བོད་པའི་སྤྱི་ཚོགས་གང་དུ་བསྐྱོད་ཀྱང་རང་མི་རིགས་ཀྱི་མི་གཤིས་བཟང་པོ་དག་མ་བརླག་པ་ཞིག་དང་མི་རིགས་རང་ཉིད་ཀྱི་རིག་གནས་དང་། ཆོས་ལུགས། བོད་འབངས་ཡོངས་ཀྱི་གནས་སྟངས་ལ་དོ་སྣང་དང་སེམས་འཚབ་བྱེད་རྒྱུ་དེ་རང་ཉིད་ཀྱི་ལས་འགན་མ་ཡིན་པར་འོས་འགན་ཞིག་ལ་འཛིན་དགོས། དེ་བཞིན་རང་ཉིད་བོད་མི་རིགས་ཀྱི་མཛངས་མ་ཞིག་ཡིན་པའི་ཆ་ནས་བོད་པའི་ན་གཞོན་བུད་མེད་རྣམས་ལ་ཡང་དག་པའི་མིག་དཔེ་བཟང་པོ་ཞིག་དང་སློབ་གསོ་ཡག་པོ་ཞིག་ངེས་པར་དུ་བསྐྲུན་དགོས། མ་ཟད་རང་ཉིད་བོད་ཀྱི་མཛངས་མ་ཞིག་ཡིན་པའི་འདུ་ཤེས་ལྡན་པའི་ཐོག་ནས་བོད་པའི་སྤྱི་ཚོགས་ལས་བརྒལ་ཏེ་རྒྱལ་སྤྱིའི་ཐོག་བོད་ཀྱི་རྩ་དོན་ལ་ཕན་པའི་བྱ་བཞག་མང་པོ་སྒྲུབ་རྒྱུ་ཡོད་རེད། རང་ཉིད་བོད་ཀྱི་མཛངས་མ་ཞིག་ཡིན་པས་བོད་ཀྱི་གནད་དོན་ཅི་ཞིག་གི་ཐད་ལ་གླེང་མོལ་གནང་ཡང་བཤད་ས་ཡོད་པའི་སྡིང་ཆ་ཞིག་ཡིན། བྱས་ཙང་ངེད་ཅག་བོད་མི་རིགས་ཀྱི་ཆོས་དང་རིག་གཞུང་། བོད་སྤྱི་ཡོངས་ཀྱི་ཐུན་མོང་མ་ཡིན་པའི་ཡུལ་སྲོལ་གོམས་གཤིས་དང་ལྷག་པར་དུ་ད་ལྟའི་བོད་ནང་གི་འགྲོ་བ་མིའི་ཐོབ་ཐང་གྱི་གནས་སྟངས་རྫ་དྲག་པ་འདི་རྒྱལ་སྤྱི་མི་དམངས་ལ་གོ་བརྡ་གསལ་པོ་ཞིག་ངེས་པར་དུ་སྤྲད་དགོས་ཀྱི་འདུག ། དེ་ཕྱིར།བོད་ཀྱི་བུད་མེད་རྣམས་ནས་མིག་གིས་ཕུགས་རྒྱང་ལ་ལྟ་ཞིང་། རྣ་བས་ཕྱོགས་ལ་ཉན་ཏེ། ཐབས་ཀྱི་སྒོ་སྣ་ཚོགས་ནས་འགུལ་ཆེ་ཆུང་ཇི་འདྲ་ཞིག་སྤེལ་རུང་ཡུལ་དུས་མི་ཆོས་དང་མཐུན་ཞིང་། མི་རིགས་ཀྱི་རྩ་དོན་དང་མི་འགལ་བའི་ལམ་ལུགས་རེ་འཚོལ་དགོས། ད་དུང་གསར་གཏོད་དང་རྣམ་དཔྱོད་ལྡན་པའི་ཐོག་ནས། བོད་ཀྱི་ནང་ཆོས་གཙོར་བྱས་པའི་རིག་གནས་ནང་འདྲེན་དང་ཕྱིར་སྤེལ་གྱི་གཞུང་ལམ་གསར་སྐྲུན་དགོས་པ་ཁ་ཚ་དགོས་གཏུགས་ཀྱིས་འགན་ཞིག་ཡིན།
མཇུག་གཏམ།
དེ་ཡང་གོང་དུ་བཤད་པའི་བོད་ཀྱི་མཛངས་མའི་ངོ་བོ་དང་། གནས་བབ། མཚོན་ཐབས། འགན་འཁྲི་སོགས་བརྗོད་དགོས་དོན་ཡང་མི་རིགས་ཤིག་དང་དེའི་ངོ་བོ་སྲུང་ཐབས་སོགས་བསམ་ནས་བརྗོད་པ་ལས་གཞན་ཕྱོགས་ལ་སྨན་པ་གང་ཡང་མིན། ད་དུང་དོན་བཟང་ངན་གང་འདྲ་ཞིག་ཡིན་རུང་སྦས་གསང་མེད་པའི་ཐོག་ནས་ཤེས་དགོས་པ་དང་ཤེས་དགོས་པ་དེ་བས་གལ་འགངས་ཆེན་པོ་ཞིག་ཆགས་ཀྱི་ཡོད་ཙང་འདས་ཟིན་པའི་བཙན་བྱོལ་བོད་ཀྱི་མཛངས་མ་དག་ལ་ལེགས་པ་དེ་དག་རྒྱུན་བསྲིང་དང་སྟོང་ཆ་རུ་མངོན་པ་དེ་ཁ་སྐོང་བྱེད་རྒྱུ་ནི་ཡར་ཐོན་གྱི་རྣམ་པར་འགྱུར་བའི་ལམ་སྣེ་ཞིག་ཡིན། སོང་ཙང་དེ་སྔོན་ཞུས་ཟིན་པ་བཞིན་བོད་ཀྱི་མཛངས་མས་བོད་མི་རིགས་ཀྱི་ངོ་བོ་དང་མཚོན་ཐབས་ཡང་དག་ཞིག་དང་མིང་དོན་མཚུངས་པའི་མཛངས་མའི་ཁྱད་ནོར་ལྡན་པ་ཞིག་བྱེད་ཐུབ་ཡོད་མེད་ཐོག་ལ་རང་རང་ས་ནས་དཔྱད་རོགས་ཞུ། ཡང་སྒོས་སུ་བོད་ཀྱི་མཛངས་མའི་གནས་བབ་ལ་འཕོ་འགྱུར་གྱི་རྣམ་པ་གསར་པ་དང་ཡར་རྒྱས་ཀྱི་གོམ་ཁ་གསར་པ་ཞིག་དགོས་ན་ཕྱིན་ཟིན་པའི་བོད་ཀྱི་མཛངས་མའི་འགྲན་སྡུར་བྱེད་ལུགས་དང་བོད་ཀྱི་མཛངས་མའི་ངོ་བོ་འཛིན་སྟངས་ཐད་འགྱུར་ལྡོག་ཞིག་གཏན་གཏན་དགོས་ཀྱི་འདུག །
དེང་སང་བོད་པའི་སྤྱི་ཚོགས་ཀྱི་ཁ་རྒྱུན་ལ་བོད་པ་ཡར་རྒྱས་ཕྱིན་འདུག་ཞེས་ཁ་ཙམ་མིན་པར་དོན་ངོ་མའི་གནས་བབ་ལ་འཕོ་འགྱུར་བཟང་པོ་ཞིག་ཡོང་རྒྱུ་དེ་གནས་འགག་ཆེ་ཤོས་རེད། ངེད་ཅག་བོད་ཀྱི་བུད་མེད་ཚོའི་གནས་བབ་ཡར་ཐོན་ཡོང་བ་ལ་བོད་དམངས་ཀྱི་བསམ་བློའི་ཁ་ཕྱོགས་ལ་ཤུགས་ཆེན་རག་ལས་ཡོད་པས་བོད་མི་དམངས་ནས་ངེས་པར་དུ་ཆ་འཇོག་བཟང་པོ་ཞིག་དང་བཞོགས་འདེགས་ཀྱི་རྣམ་པ་བཟང་པོ་ཞིག་དགོས་མཁོ་ཧ་ཅང་ཆེན་པོ་རེད་འདུག །བོད་པའི་བུད་མེད་ཀྱི་གནས་བབ་ལ་ཡར་ཐོན་གྱི་རྣམ་པ་ལྡན་ན་དེ་ནི་བོད་རིགས་ཀྱི་རྒྱན་ཆ་ལྟ་བུར་ཞིག་ཡིན། ལྷག་པར་དུ་དུས་རབས་ཉེར་གཅིག་པའི་གཏམ་གྱི་མགོ་མར་གྱུར་པའི་ཕོ་མོ་འདྲ་མཉམ་ཞེས་པའི་ཐ་སྙད་དེ་བོད་པའི་སྤྱི་ཚོགས་ནང་ལ་ཡང་གོ་བརྡ་གསལ་པོ་ཞིག་འཕྲོད་ཡོད་པའི་ར་སྤྲོད་བྱེད་ཐུབ་ཀྱི་རེད། འདས་དོན་ལ་ནོངས་འགྱོད་དང་ཁ་དམོད་མི་བྱེད་པར་ཡོང་རྒྱུའི་རོ་རབས་ནང་སྔར་ལས་ལྷག་པ་ཞིག་བྱེད་རྒྱུ་དེ་སེམས་ལ་བཅང་ནས་གཙོ་བོ་མི་དམངས་ཀྱི་བསམ་བློའི་ཆུ་ཚད་དེ་བཟང་ཕྱོགས་ཀྱི་ཡར་རྒྱས་ཤིག་དང་དུས་རབས་གསར་པ་དང་བསྟུན་ནས་གོམ་ཁ་གསར་པ་ཞིག་རྙེད་པ་བྱེད་ན་མི་རིགས་འདི་གསོན་པར་གནས་པའི་སྔ་ལྟས་ཤིག་རེད།


c: text/html

text:
༄༅། །མདོ་སྔགས་གཞུང་ལུགས་རྒྱ་མཚོའི་བྱུང་བ་མདོར་ཙམ་བརྗོད་པ་བསྟན་པའི་ཉིན་བྱེད།
འགོ་བརྗོད།
ཆོས་ཀྱི་སྟོན་པ་མཉམ་མེད་ཟས་གཙང་གི་མདོ་རྒྱུད་ཀྱི་ གཞུང་ལུགས། །
ཆོས་ཀྱི་སྙིང་པོ་ཟབ་མོའི་ལྟ་བ་དང་རྒྱ་ཆེ་བའི་སྤྱོད་པ། །
ཆོས་བཞིན་རྟོགས་ན་འདི་ཕྱིའི་ཕན་བདེ་དང་ལེགས་ཚོགས་ཀྱི་འབྱུང་གནས། །
ཆོས་བརྒྱུད་རིས་མེད་རྣམས་ཀྱིས་འཆད་ཉན་དང་སྒོམ་སྒྲུབ་ཀྱི་བཞེད་གཞུང་། །
ཆོས་བཞིན་སྤྱོད་པ་རྣམས་ལ་དད་གུས་དང་ལྷག་བསམ་གྱིས་ཕུལ་ཡོད། །
སྟོན་པ་སངས་རྒྱས་བཅོམ་ལྡན་འདས་ཀྱི་ཆོས་ཀྱི་འཁོར་ལོ་རིམ་པ་གསུམ་སོགས་བྱུང་ཚུལ།
དེ་ཡང་བདག་ཅག་གི་འདྲེན་མཆོག་མཚུངས་ཟླ་མ་མཆིས་པ་སྟོན་མཆོག་མཉམ་མེད་ཟས་གཙང་སྲས་པོའམ་ཤཱཀྱའི་རྒྱལ་པོ་ཞེས་གྲགས་པ་དེ་ཡོངས་གྲགས་གནས་བརྟན་སྡེ་བའི་ལུགས་ལྟར་ན། མི་ལོ་ཉིས་སྟོང་དྲུག་བརྒྱའི་གོང་དུ་འཛམ་གླིང་འཛིན་མའི་ལྗོངས་རྒྱ་གར་འཕགས་པའི་ཡུལ་དུ་སྐུ་འཁྲུངས། དགུང་ལོ་ཉེར་དགུའི་བར་ཁྱིམ་དུ་བཞུགས་ཏེ་འཇིག་རྟེན་ཁྱིམ་པའི་བྱ་གཞག་དང་། ཡབ་རྒྱལ་པོ་ཟས་གཙང་ཚང་གི་ཕ་ཤུལ་བུ་འཛིན་གྱི་ལུགས་ལྟར་རྒྱལ་སྲིད་སྐྱོང་བའི་ལྟ་གོན་མཛད་བཞིན་པའི་མུར་སྔོན་གྱི་ཐུགས་བསྐྱེད་སྨོན་ལམ་གྱི་མཐུ་བརྟས་པ་དང་། སྐྱེ་རྒ་ན་འཆི་སོགས་ཀྱི་སྡུག་བསྔལ་གྱིས་མནར་བའི་སེམས་ཅན་འགའ་ཞིག་གཟིགས་པའི་རྐྱེན་བྱས་ཏེ། དགུང་ལོ་ཉེར་དགུ་ཕེབས་ཚེ་འཁོར་བ་མཐའ་དག་ལ་ཡིད་འབྱུང་གི་བསམ་པ་བཅོས་མ་མིན་པ་སྐྱེས་པའི་ཚུལ་གྱིས་རྒྱལ་སྲིད་མཆི་མའི་ཐལ་བ་བཞིན་དོར་ཏེ། ཁྱིམ་ནས་ཁྱིམ་མེད་པར་རང་བྱུང་གིས་རབ་ཏུ་བྱུང་ཞིང་། དགུང་ལོ་སོ་ལྔའི་བར་ལོ་དྲུག་རིང་དཀའ་བ་སྤྱད་དེ་ཆོས་ཐམས་ཅད་མངོན་སུམ་དུ་མཁྱེན་པའི་ཀུན་མཁྱེན་ཡེ་ཤེས་བརྙེས་པའི་དོན་གྱིས་མངོན་པར་རྫོགས་པར་སངས་རྒྱས་པའི་ཚུལ་བསྟན། དེ་ནས་ཆོས་དཀོན་པ་དང་ཆོས་ཀྱི་ཆེ་བ་གཞན་བསྟན་ཏེ་ཞག་ཞེ་དགུའི་བར་ཡོངས་གྲགས་སུ་ཆོས་ཀྱི་འཁོར་ལོ་མ་བསྐོར་བའི་ཚུལ་མཛད། བོད་ལུགས་ལྟར་བརྩིས་ན་ཆུ་སྟོད་ཟླ་བའི་ཡར་ངོའི་ཚེས་བཞི་ཉིན་ལ་ཡུལ་ཝ་ར་ན་སིར་ཆེད་དུ་བྱ་བའི་གདུལ་བྱ་འཁོར་ལྔ་སྡེ་སོགས་ལ་བརྗོད་བྱ་བདེན་པ་བཞི་ལས་བརྩམས་ཏེ་ཆོས་ཀྱི་འཁོར་ལོ་དང་པོ་བསྐོར། དེ་ནས་སྟོན་པ་སངས་རྒྱས་པའི་ཕྱི་ལོ་ནག་པ་ཟླ་བའི་ཉ་ལ་བབ་པ་ལ་གནས་བྱ་རྒོད་ཕུང་པོའི་རི་ལ་ཆེད་དུ་བྱ་བའི་གདུལ་བྱ་ཐེག་ཆེན་གྱི་རིགས་ཅན་རྣམས་ལ་དཔལ་ལྡན་དབུ་མ་ཐལ་འགྱུར་བའི་ལུགས་ཀྱི་མཐར་ཐུག་གི་ལྟ་བ་སྟོང་པ་ཉིད་ཀྱི་དོན་གཙོ་བོར་བསྟན་པ་ཡུམ་རྒྱས་འབྲིང་བསྡུས་གསུམ་སོགས་ཤེར་ཕྱིན་གྱི་མདོ་སྡེ་རིན་པོ་ཆེ་བཀའ་བསྩལ་ནས་ཆོས་ཀྱི་འཁོར་ལོ་གཉིས་པ་བསྐོར། དེ་ནས་སྟོན་པ་དགུང་ལོ་༧༢ལ་བབ་པའི་ཚེ་གནས་ཡངས་པ་ཅན་དུ་ཆེད་དུ་བྱ་བའི་གདུལ་བྱ་ཐེག་པ་ཆེ་ཆུང་གི་རིགས་ཅན་གཉིས་ཀའི་ཆེད་དུ་བརྗོད་བྱ་སེམས་ཙམ་པའི་ལུགས་ཀྱི་གཞི་ལམ་འབྲས་གསུམ་གྱི་རྣམ་གཞག་གཙོ་བོར་སྟོན་པའི་མདོ་སྡེ་དགོངས་པ་ངེས་འགྲེལ་སོགས་ཆོས་ཀྱི་འཁོར་ལོ་གསུམ་པ་བསྐོར་ཏེ་གདུལ་བྱ་དབང་པོ་རྣོ་འབྲིང་རྟུལ་གསུམ་གྱི་དབང་པོའི་རིམ་པ་དང་བསྟུན་པའི་སྟོང་རྟེན་འབྱུང་གི་ལྟ་བའི་ཟབ་ཁྱད་དང་ཕྱིན་དྲུག་སོགས་སྤྱོད་པ་རྒྱ་ཆེ་ཆུང་གི་རྣམ་གཞག་གི་ཐབས་སྣ་ཚོགས་པ་བསྟན་པར་མཛད་པ་ནི། འཕགས་པ་ཡུལ་འཁོར་སྐྱོང་གིས་ཞུས་པ་ལས། སྟོང་པ་ཞི་བ་སྐྱེ་བ་མེད་པའི་ཚུལ། །མི་ཤེས་པས་ནི་འཁོར་བ་འཁྱམ་གྱུར་པས། །དེ་དག་ཐབས་རྗེ་མངའ་བའི་ཐབས་ཚུལ་དང་། ། རིགས་པ་བརྒྱ་དག་གིས་ནི་འཛུད་པར་མཛད། །ཅེས་གསུངས་པ་ལྟར་རོ། །
བཀའ་དང་བསྟན་བཅོས་ཀྱི་རྣམ་གཞག་སྤྱིར་བསྟན་པ།
དེས་ན་འདིར་སྟོན་པ་བཅོམ་ལྡན་འདས་ཀྱིས་ཟབ་རྒྱས་ཀྱི་ལམ་གྱི་རིམ་པ་གསུང་པའི་མདོ་སྔགས་ཀྱིས་བསྡུས་པའི་བཀའ་དང་དགོངས་འགྲེལ་གྱི་རྣམ་གཞག་བཤད་པ་ལ། སྤྱིར་བཀའ་ཞེས་པ་ནི། རྒྱུད་བླ་མ་ལས། གང་ཞིག་དོན་ལྡན་ཆོས་དང་ཉེར་འབྲེལ་ཞིང༌། །ཁམས་གསུམ་ཀུན་ལ་ཉོན་མོངས་སྤོང་ཕྱིར་གསུངས། །ཞི་བའི་ཕན་ཡོན་སྟོན་པར་མཛད་པ་གང༌། །དེ་ནི་དྲང་སྲོང་གསུང་ཡིན་བཟློག་པ་གཞན། །ཞེས་གསུངས་པ་ལྟར། བརྗོད་བྱ་མཐོ་རིས་དང་ཐར་པ་སོགས་དམ་པའི་ཆོས་ཀྱི་ནང་དོན་དང་ཉེ་བར་འབྲེལ་བ། རྗོད་བྱེད་ཚིག་གི་སྐྱོན་མཐའ་དག་དང་བྲལ་བ། བྱེད་ལས་ཁམས་གསུམ་གྱི་ཉོན་མོངས་སོགས་སྒྲིབ་གཉིས་གང་རུང་སྤོང་ཕྱིར་དུ་གསུངས་པ། དགོས་པ་ཉོན་མོངས་པ་སོགས་སྒྲིབ་གཉིས་དང་སེམས་ཅན་རྣམས་ཀྱི་སྡུག་བསྔལ་ཞི་བའི་ཕན་ཡོན་སྟོན་པར་མཛད་པའི་སྟོན་པ་བཅོམ་ལྡན་འདས་ཀྱི་གསུང་རབ་རྣམས་ལ་རྒྱལ་བའི་བཀའ་ཞེས་བརྗོད། སྤྱིར་བཀའ་ལ་མདོ་རྒྱུད་གཉིས་སུ་ཕྱེ་ཆོག་པ་ཡིན། སྐབས་འདིའི་མདོ་ཞེས་པ་ནི། བརྗོད་བྱ་སྣ་མང་བསྡུས་པའི་སྡོམ་ཚིག་གི་མིང་ཡིན་ཏེ། དཔེར་ན། མདོ་ཙམ་བཤད་ཅེས་པ་དང་། མདོ་བསྡུས་ཏེ་བརྗོད་དགོས་ཞེས་པ་ལྟ་བུ། འདིར་བཤད་པའི་མདོ་སྔགས་གཉིས་སུ་ཕྱེ་བའི་མདོ་ཞེས་པ་ནི་དེ་ཙམ་གྱི་དོན་མིན་པར་དམིགས་བསལ་སྟོན་པ་སངས་རྒྱས་བཅོམ་ལྡན་འདས་ཀྱི་གསུང་དང་དེའི་དངོས་སུ་མ་གསུངས་ཀྱང་རྗེས་སུ་གནང་བ་དང་བྱིན་གྱིས་རླབས་པ་སོགས་ཀྱི་བཀའ་ལ་གོ་བ་ཡིན། དེ་ལས་ཀྱང་མདོ་སྔགས་གཉིས་སུ་ཕྱེ་བའམ་མདོ་རྒྱུད་གཉིས་སུ་ཕྱེ་བའི་ཚེ་མདོ་ནི་སངས་རྒྱས་ཀྱི་གསུང་རབ་ལས་རྒྱུ་ཕར་ཕྱིན་ཐེག་པའི་དབང་དུ་བྱས་པའི་གཞི་ལམ་འབྲས་གསུམ་གྱི་རྣམ་གཞག་གཙོ་བོར་བསྟན་ཅིང་དེ་ལས་གཞན་དུ་ཡོངས་སུ་དག་པ་བཞི་དང་རྣམ་པ་མཐུན་པའི་ལམ་གྱི་རིམ་པ་མ་གསུངས་པ་དག་ནི་མདོ་ཞེས་དང་མདོ་སྡེ་ཞེས་བྱ་ལ། འབྲས་བུའི་ཐེག་པའི་དབང་དུ་བྱས་པའི་ཡོངས་སུ་དག་པ་བཞི་དང་མཐུན་པའི་ལམ་སོགས་ལས་བརྩམས་པའི་གཞི་ལམ་འབྲས་གསུམ་གྱི་རྣམ་གཞག་གཙོ་བོར་བསྟན་པ་རྣམས་ལ་མདོ་སྔགས་གཉིས་སུ་ཕྱེ་བའི་སྔགས་སམ་རྒྱུད་སྡེ་ཞེས་བྱའོ། །བཀའ་ལ་དབྱེ་ན། རྗོད་བྱེད་ཀྱི་སྒོ་ནས་དབྱེ་བ། བརྗོད་བྱའི་སྒོ་ནས་དབྱེ་བ། ཆེད་དུ་བྱ་བའི་གདུལ་བྱའི་སྒོ་ནས་དབྱེ་བ། བདག་རྐྱེན་གྱི་སྒོ་ནས་དབྱེ་བ་དང་བཞི་ཡོད། དང་པོ་ནི། གསུང་རབ་ཡན་ལག་བཅུ་གཉིས་སུ་ཡོད་དེ། བརྒྱད་སྟོང་འགྲེལ་ཆེན་ལས། མདོ་སྡེ་དབྱངས་བསྙད་ལུང་བསྟན་དང་། །ཚིགས་བཅད་ཆེད་བརྗོད་རྟོགས་པ་བརྗོད། །དེ་ལྟར་བྱུང་དང་གླེང་གཞི་དང་། །ཤིན་ཏུ་རྒྱས་པ་སྐྱེས་རབས་བཅས། །གཏན་ལ་ཕབ་རྨད་བྱུང་ཆོས་ཏེ། །དེ་ལྟར་ཡན་ལག་བཅུ་གཉིས་གསུངས། །ཞེས་པ་ལྟར་རོ། །གཉིས་པ་བརྗོད་བྱའི་སྒོ་ནས་དབྱེ་བ་ནི། བསླབ་པ་ཚུལ་ཁྲིམས་ཀྱི་བསླབ་པ་བརྗོད་བྱའི་གཙོ་བོར་བྱེད་པའི་འདུལ་བའི་སྡེ་སྣོད། བསླབ་པ་ཏིང་ངེ་འཛིན་གྱི་བསླབ་པ་བརྗོད་བྱའི་གཙོ་བོར་བྱེད་པའི་མདོ་སྡེའི་སྡེ་སྣོད། བསླབ་པ་ཤེས་རབ་ཀྱི་བསླབ་པ་བརྗོད་བྱའི་གཙོ་བོར་བྱེད་པའི་མངོན་པའི་སྡེ་སྣོད་གསུམ་དུ་དབྱེ་བའམ། ཡང་ན་དྲང་དོན་ཀུན་རྫོབ་བདེན་པ་དངོས་ཀྱི་བརྗོད་བྱའི་གཙོ་བོར་བྱེད་པའི་དྲང་དོན་གྱི་མདོ་དང་། ངེས་དོན་དོན་དམ་བདེན་པ་དངོས་ཀྱི་བརྗོད་བྱའི་གཙོ་བོར་བྱེད་པའི་ངེས་དོན་གྱི་མདོ་གཉིས་སུ་ཡོད། གསུམ་པ་ཆེད་དུ་བྱ་བའི་གདུལ་བྱའི་སྒོ་ནས་དབྱེ་ན། གདུལ་བྱ་ཐེག་ཆེན་གྱི་རིགས་ཅན་ལ་གཙོ་བོར་གསུངས་པ་ཐེག་ཆེན་གྱི་མདོ་དང་། གདུལ་བྱ་ཐེག་དམན་གྱི་རིགས་ཅན་ལ་གཙོ་བོར་གསུངས་པ་ཐེག་དམན་གྱི་མདོ་གཉིས་སུ་ཡོད། བཞི་པ་བདག་རྐྱེན་གྱི་སྒོ་ནས་དབྱེ་ན། ཞལ་ནས་གསུངས་པའི་བཀའ། རྗེས་སུ་གནང་བའི་བཀའ། བྱིན་གྱིས་བརླབས་བའི་བཀའ་དང་གསུམ་ཡོད། དང་པོ་ནི། སངས་རྒྱས་ཀྱི་ཞལ་ནས་དངོས་སུ་གསུངས་པ་མདོ་སྡུད་པ་ལྟ་བུ། གཉིས་པ་ནི། བཀའ་སྡུད་པ་པོ་རྣམས་ལ་རྗེས་སུ་གནང་བ་གླེང་གཞིའི་ལེའུ་ལྟ་བུ། གསུམ་པ་ལ་སྐུའི་སྒོ་ནས་བྱིན་གྱིས་བརླབས་པའི་བཀའ་མདོ་སྡེ་ས་བཅུ་པ་ལྟ་བུ། གསུང་གི་སྒོ་ནས་བྱིན་གྱིས་བརླབས་པ་མ་སྐྱེས་དགྲའི་འགྱོད་སེལ་གྱི་མདོ་ལྟ་བུ། ཐུགས་ཀྱི་སྒོ་ནས་བྱིན་གྱིས་བརླབས་པའི་བཀའ་ལ་ཐུགས་ཏིང་ངེ་འཛིན་གྱིས་བྱིན་གྱིས་བརླབས་པ་ཤེར་སྙིང་གི་ནང་ཚན་དུ་གྱུར་པའི་གཟུགས་སྟོང་པའོ། །ཞེས་སོགས་ལྟ་བུ། ཐུགས་བདེན་པའི་སྟོབས་ཀྱིས་བྱིན་གྱིས་བརླབས་པ་ལྷའི་རྔ་བོ་ཆེའི་སྒྲ་ལས་བྱུང་བའི་བཀའ་ལྟ་བུ། ཐུགས་ཡེ་ཤེས་ཀྱིས་བྱིན་གྱིས་བརླབས་པ་གནོད་སྦྱིན་སོགས་ཀྱི་ངག་ལས་ཆོས་ཀྱི་སྒྲ་འབྱུང་བ་ལྟ་བུའོ། །
བསྟན་བཅོས་ཀྱི་རྣམ་གཞག་བྱེ་བྲག་ཏུ་བཤད་པ།
དེ་ནས་བཀའི་དགོངས་འགྲེལ་གྱི་བསྟན་བཅོས་ཀྱི་རྣམ་པར་བཞག་པ་ནི། རྒྱུད་བླ་མ་ལས། གང་ཞིག་རྒྱལ་བའི་བསྟན་པ་འབའ་ཞིག་གི། །དབང་བྱས་རྣམ་གཡེང་མེད་ཡིད་ཅན་གྱིས་བཤད། །ཐར་པ་ཐོབ་པའི་ལམ་དང་རྗེས་མཐུན་པ། །དེ་ཡང་དྲང་སྲོང་བཀའ་བཞིན་སྤྱི་བོས་བླངས། །ཞེས་གསུངས་པ་ལྟར། སྟོན་པ་བདེ་བར་གཤེགས་པའི་བཀའི་དབང་དུ་བྱས་ནས་རྩོམ་པ་པོ་རྣམ་གཡེང་མེད་པའི་བློ་གྲོས་ཅན་གྱིས་བཤད་པའི་ངག་གང་ཞིག་བརྗོད་བྱ་ཐར་པ་ཐོབ་པའི་ལམ་དང་རྗེས་སུ་མཐུན་པ་སྟོན་པ་ཞིག་ལ། བཀའ་དང་བསྟན་བཅོས་གཉིས་སུ་ཕྱེ་བའི་བསྟན་བཅོས་ཟེར། སྤྱིར་བསྟན་བཅོས་ཀྱི་སྒྲ་བཤད་ནི། རྣམ་བཤད་རིགས་པ་ལས། ཉོན་མོངས་དགྲ་རྣམས་མ་ལུས་འཆོས་པ་དང༌། ། འཁོར་བའི་འཇིགས་ལས་སྐྱོབ་བྱེད་གང་ཡིན་པ། ། འཆོས་སྐྱོབ་ཡོན་ཏན་ཕྱིར་ན་བསྟན་བཅོས་ཏེ། ། གཉིས་པོ་འདི་དག་གཞན་གྱི་ལུགས་ལ་མེད། ། ཞེས་པ་ལྟར་ཉོན་མོངས་པ་དང་ཤེས་བྱའི་སྒྲིབ་པའི་དགྲ་ལས་འཆོས་པར་བྱེད་པ་དང་། གདུལ་བྱ་འཁོར་བ་དང་ངན་སོང་གི་འཇིགས་པ་རྣམས་ལས་སྐྱོབ་པ་བྱེད་པའི་འཆོས་སྐྱོབ་ཀྱི་ཡོན་ཏན་གཉིས་དང་ལྡན་པས་ན་བསྟན་བཅོས་ཞེས་བཤད་དགོས། སྒྲ་བཤད་འདི་ནི་གཙོ་བོ་ནང་པའི་གཞུང་ལུགས་ཀྱི་བསྟན་བཅོས་དང་དེ་ཡང་ནང་དོན་རིག་པའི་བརྗོད་བྱ་དང་ལྡན་པའི་བསྟན་བཅོས་ལ་གོ་དགོས། བསྟན་བཅོས་ལ་དབྱེ་ན། བཀའ་སྤྱིའི་དགོངས་པ་འགྲེལ་པའི་བསྟན་བཅོས་དང་། བཀའ་སོ་སོའི་དགོངས་འགྲེལ་གྱི་བསྟན་བཅོས་གཉིས་ལས། དང་པོ་ལ་ཡང་། རྗོད་བྱེད་རྣམ་པར་དག་བྱེད་ཀྱི་བསྟན་བཅོས་ནི་རྗོད་བྱེད་ཀྱི་ཚིག་གི་དག་ཆ་སྙན་འཇེབས་སོགས་སྟོན་པའི་སྒྲ་རིག་པ་དང་སྙན་ངག་སྡེབ་སྦྱོར་སོགས་ཀྱི་བསྟན་བཅོས་ལྟ་བུ། བརྗོད་བྱ་རྣམ་པར་དག་བྱེད་ཀྱི་བསྟན་བཅོས་ནི་བཀའི་དགོངས་པ་རིགས་པས་ལམ་ནས་གཏན་ལ་འབེབས་པ་ཚད་མ་སྡེ་བདུན་ལྟ་བུ། བཀའ་སོ་སོའི་དགོངས་འགྲེལ་ལ། འཁོར་ལོ་དང་པོའི། བར་པའི། ཐ་མའི་དགོངས་འགྲེལ་གྱི་བསྟན་བཅོས་དང་གསུམ་ལས། དང་པོ་ལ། འཁོར་ལོ་དང་པོའི་ལྟ་བའི་ཆ་གཙོ་བོར་འགྲེལ་བ་མངོན་པ་སྡེ་བདུན་དང་མཛོད་རྩ་འགྲེལ་སོགས་ལྟ་བུ། འཁོར་ལོ་དང་པོའི་སྤྱོད་པའི་ཆ་གཙོ་བོར་འགྲེལ་བ་འདུལ་བ་མདོ་རྩ་བ་ལྟ་བུ། འཁོར་ལོ་བར་པའི་ལྟ་བའི་ཆ་གཙོ་བོར་འགྲེལ་ཚུལ་ལ་ཡང་དངོས་བསྟན་གྱི་ཆ་གཙོ་བོར་འགྲེལ་བ་དབུ་མ་རིགས་ཚོགས་དྲུག་ལྟ་བུ་དང་། སྦས་དོན་གྱི་ཆ་གཙོ་བོར་འགྲེལ་བ་བསྟན་བཅོས་མངོན་རྟོགས་རྒྱན་ལྟ་བུ། འཁོར་ལོ་བར་བའི་སྤྱོད་པའི་ཆ་གཙོ་བོར་འགྲེལ་བ་ནི་བྱང་ཆུབ་སྤྱོད་འཇུག་ཆེན་མོ་ལྟ་བུ། འཁོར་ལོ་ཐ་མའི་ལྟ་བའི་ཆ་གཙོ་བོར་འགྲེལ་བ་ཆོས་དབྱིངས་རྣམ་འབྱེད་དང་དབུས་མཐའི་རྣམ་འབྱེད་ལྟ་བུ། འཁོར་ལོ་ཐ་མའི་སྤྱོད་པའི་ཆ་གཙོ་བོར་འགྲེལ་བ་མདོ་སྡེའི་རྒྱན་དང་། ས་སྡེ་ལྔ། སྡོམ་རྣམ་པ་གཉིས། དབྱིག་གཉེན་གྱིས་མཛད་པའི་པྲ་ཀ་ར་ཎ་སྡེ་བརྒྱད་རྣམས་སུ་ཡོད་དོ། །ཡང་བསྟན་བཅོས་ལ་བྱེད་ལས་ཀྱི་སྒོ་ནས་དབྱེ་ན། འཐོར་བ་སྡུད་པའི་བསྟན་བཅོས་ཚད་མ་ཀུན་བཏུས་ལྟ་བུ། འཁྲུགས་པ་གོ་རིམས་སུ་བསྡེབས་པའི་བསྟན་བཅོས་འདུལ་བ་མདོ་རྩ་བ་ལྟ་བུ། སྦས་པ་གསལ་བར་བྱེད་པའི་བསྟན་བཅོས་མངོན་རྟོགས་རྒྱན་ལྟ་བུ། ཡང་བསྟན་བཅོས་ལ་དམན་མཆོག་གི་སྒོ་ནས་ལྟར་སྣང་དྲུག ཡང་དག་གསུམ་དང་དགུར་ཡོད་དེ། རྣམ་བཤད་རིགས་པ་ལས། དོན་མེད་དོན་ལོག་དོན་དང་ལྡན། །ངན་གཡོ་བརྩེ་བྲལ་སྡུག་བསྔལ་སྤོང་། །ཐོས་རྩོད་སྒྲུབ་པ་ལྷུར་ལེན་པ། །བསྟན་བཅོས་དྲུག་བྲལ་གསུམ་དུ་འདོད། །ཅེས་གསུངས་པའི་ཕྱིར། དེ་ལ་བྱ་རོག་སོ་རྟོག་གི་བསྟན་བཅོས་ལྟ་བུ་དོན་མེད་པའི་བསྟན་བཅོས། སྐྱེ་བ་སྔ་ཕྱི་མེད་པར་སྟོན་པའི་བསྟན་བཅོས་ལྟ་བུ་དོན་ལོག་པའི་བསྟན་བཅོས། མངོན་རྟོགས་རྒྱན་ལྟ་བུ་དོན་དང་ལྡན་པའི་བསྟན་བཅོས། ཕྱི་རོལ་པའི་སྒྱོགས་དང་འཁྲུལ་འཁོར་གྱི་བསྟན་བཅོས་ལྟ་བུ་ངན་གཡོའི་བསྟན་བཅོས། མཐོ་རིས་ཀྱི་དོན་དུ་ཕྱུགས་ཀྱི་མཆོད་སྦྱིན་བྱེད་པའི་བསྟན་བཅོས་ལྟ་བུ་བརྩེ་བ་དང་བྲལ་བའི་བསྟན་བཅོས། མངོན་པ་མཛོད་ལྟ་བུ་སྡུག་བསྔལ་སྤོང་བའི་བསྟན་བཅོས། ཕྱི་རོལ་པའི་རིག་བྱེད་ཀྱི་བསྟན་བཅོས་ལྟ་བུ་ཐོས་པ་ལྷུར་ལེན་པའི་བསྟན་བཅོས། ཕྱི་རོལ་པའི་རྟོག་གེའི་བསྟན་བཅོས་ལྟ་བུ་རྩོད་པ་ལྷུར་ལེན་པའི་བསྟན་བཅོས། ཡུལ་རྒྱས་འབྲིང་བསྡུས་གསུམ་ལྟ་བུ་སྒྲུབ་པ་ལྷུར་ལེན་པའི་བསྟན་བཅོས་རྣམས་སུ་ཡོད་དོ། །ཡང་དེ་ལ་རིག་པའི་གནས་ལྔ་སྟོན་པའི་བསྟན་བཅོས་ལྔ་ཡང་ཡོད་དེ། བཟོ་རིག་པ་གཙོ་བོར་སྟོན་པ་ཤཱ་རིའི་བུས་མཛད་པའི་ཐིག་རྩ་ལྟ་བུ། གསོ་བ་རིག་པ་གཙོ་བོར་སྟོན་པ་སློབ་དཔོན་དཔའ་བོས་མཛད་པའི་སྨན་དཔྱད་ཡན་ལག་བརྒྱད་པ་ལྟ་བུ། སྒྲ་རིག་པ་གཙོ་བོར་སྟོན་པ་གཞོན་ནུ་ཀརྟི་ཀས་མཛད་པའི་སྒྲ་དོན་ཀ་ལཱ་པ་དང་། ཙནྡྲ་པ་ལྟ་བུ། གཏན་ཚིགས་རིག་པ་གཙོ་བོར་སྟོན་པ་ཚད་མ་སྡེ་བདུན་ལྟ་བུ། ནང་རིག་པ་གཙོ་བོར་སྟོན་པ་མངོན་རྟོགས་རྒྱན་ལྟ་བུ་རྣམས་སུ་ཡོད་པའི་ཕྱིར་རོ། །
གསང་སྔགས་རྡོ་རྗེ་ཐེག་པ་དང་རྒྱུད་སྡེ་བཞིའི་བྱུང་ཚུལ་མདོར་ཙམ་བརྗོད་པ།
དེ་ལྟར་རྒྱུ་ཕར་ཕྱིན་ཐེག་པ་གཙོ་བོར་གྱུར་པའི་བཀའ་དང་དགོངས་འགྲེལ་སོགས་ཀྱི་སྤྱིའི་རྣམ་པར་བཞག་པ་མདོར་ཙམ་སྨོས་ནས་ད་ནི་འབྲས་བུ་གསང་སྔགས་རྡོ་རྗེ་ཐེག་པའི་ཆོས་འཁོར་སྐོར་ཚུལ་ལ། སྟོན་པ་བཅོམ་ལྡན་འདས་ཀྱིས་གསང་སྔགས་ཀྱི་རྒྱུད་འདི་དག་ནི་གདུལ་བྱ་ཐུན་མོང་བ་རྣམས་ཀྱི་ངོར་ཡོངས་གྲགས་བྱས་ནས་གསུངས་པ་ཞིག་གཏན་ནས་མིན་པར། རིན་པོ་ཆེ་ལྟ་བུ་དང་ཙནྡན་ལྟ་བུའི་གདུལ་བྱ་སོགས་སྣོད་ལྡན་གྱི་གདུལ་བྱ་རྣམས་ལ་གསང་རྒྱ་དམ་པོ་དང་སྦས་པའི་སྒོ་ནས་གསུངས་པ་ཞིག་ཡིན། དེ་ཡང་གསང་སྔགས་ཞེས་པའི་སྒྲ་དོན་གྱི་ཐོག་ནས་ཀྱང་ཤེས་ཏེ། དུས་ཀྱི་འཁོར་ལོའི་རྒྱུད་ལས། གསང་བས་འགྲུབ་ཕྱིར་གསང་སྔགས་ཏེ། །རྡོ་རྗེ་ཐེག་པ་འབྲས་བུ་ཆེ། །ཞེས་གསུངས་པ་ལྟར་སྣོད་མིན་རྣམས་ལ་གསང་ནས་དམ་ཚིག་དང་སྡོམ་པ་རྣམས་ཚུལ་བཞིན་དུ་སྤྱད་པས་འགྲུབ་པ་དང་། སྔགས་ཀྱི་སྐད་དོད་མཱན་ཏྲཱ་ཞེས་པ་འདུས་པའི་རྒྱུད་ཕྱི་མ་ལས། དབང་པོ་དང་ནི་ཡུལ་རྣམས་ཀྱི། །རྐྱེན་གྱིས་གང་དང་གང་བྱུང་ཡིད། །ཡིད་དེ་མཱན་ཞེས་བྱ་བར་བཤད། །ཏྲཱ་ནི་སྐྱོབ་པར་བྱེད་པའི་དོན། །ཞེས་གསུངས་པ་ལྟར་ལེགས་སྦྱར་གྱི་སྐད་དུ་མཱན་ཏྲཱ་ཞེས་པའི་མཱན་ཡིད་དང་ཏྲཱ་ཡ་སྐྱོབ་པ་ལ་འཇུག་པས། ཡིད་ཐ་མལ་གྱི་སྣང་ཞེན་ལས་སྐྱོབ་པར་བྱེད་པས་ན་སྔགས་ཞེས་བརྗོད་དོ། །དེས་ན་སྣོད་མིན་ལ་གསང་བས་འགྲུབ་པ་དང་ཡིད་ཐ་ལམ་གྱི་སྣང་ཞེན་ལས་སྐྱོབ་པར་བྱེད་པས་ན་གསང་སྔགས་ཞེས་བརྗོད་ཅིང་། སྔགས་ཀྱི་རྣལ་འབྱོར་པ་སོ་སོས་ཀྱང་སྔགས་ཉམས་སུ་ལེན་པའི་ཚེ་སྣོད་མིན་ལ་གསང་ཞིང་སྦས་པའི་སྒོ་ནས་ཉམས་ལེན་བྱས་ན་མཆོག་དང་ཐུན་མོང་གི་དངོས་གྲུབ་མྱུར་དུ་འབྱུང་བ་ལས་རང་གི་ཉམས་སུ་ལེན་ཚུལ་རྣམས་སྣོད་མིན་ལ་བཤད་ཅི་ཐུབ་བྱས་ན་དངོས་གྲུབ་ཐོབ་པ་ལྟ་ཞོག དམ་ཚིག་ཉམས་པའི་ཉེས་པས་ཀྱང་གོས་པར་འགྱུར་རོ། །
གསང་སྔགས་འདི་ལ་ཡང་། གདུལ་བྱའི་གཙོ་བོ་རྣམས་ཀྱིས་སྔགས་ཉམས་སུ་ལེན་པའི་ཚེ་འདོད་ཡོན་ལམ་དུ་བྱེད་ཚུལ་དང་མཚན་དོན་གྱི་སྒོ་ནས་རིགས་བཞིར་ཕྱེ་ཡོད་པས་རྒྱུད་སྡེ་ཆེན་པོ་བཞིར་འཇོག་སྟེ། བསྒོམ་པའི་ལྷ་མོ་ལ་བལྟས་པའི་འདོད་ཆགས་ལམ་དུ་བྱེད་ནུས་ཤིང་དེ་ལས་འདོད་ཆགས་ཆེ་བ་ལམ་དུ་བྱེད་མི་ནུས་པའི་གདུལ་བྱ་ལ་དེ་ཙམ་གྱི་ལམ་བྱེད་སྟོན་ཅིང་། སྟོང་པ་ཉིད་དང་ལྷའི་རྣལ་འབྱོར་ལ་བརྩོན་པའི་ཚེ་ཁྲུས་ལ་སོགས་པའི་ཕྱིའི་བྱ་བ་ཤིན་ཏུ་མང་པོ་ལ་ལྟོས་དགོས་པར་གསུངས་པའི་ཆ་ནས་བྱ་རྒྱུད། བལྟས་པའི་འདོད་ཆགས་མ་ཟད་རྒོད་པའི་འདོད་ཆགས་ཀྱང་ལམ་དུ་བྱེད་ནུས་ཤིང་། དེ་ལས་རགས་པའི་འདོད་ཆགས་ལམ་དུ་བྱེད་མི་ནུས་པའི་གདུལ་བྱ་ལ་དེ་ཙམ་གྱི་འདོད་ཆགས་ལམ་བྱེད་སྟོན་ཅིང་། དེ་བྱེད་པ་ལ་ཕྱིའི་བྱ་བ་དང་ནང་གི་ཏིང་ངེ་འཛིན་ཆ་མཉམ་དུ་སྤྱོད་པ་ཙམ་ལ་ལྟོས་དགོས་པར་གསུངས་པའི་ཆ་ནས་སྤྱོད་རྒྱུད། ལས་རྒྱ་དང་དབང་པོ་གཉིས་སྦྱོར་གྱི་འདོད་ཆགས་ལམ་དུ་བྱེད་མི་ནུས་ཤིང་། ཡེ་ཤེས་ཀྱི་ཕྱག་རྒྱ་ལ་བལྟས་པ་དང་རྒོད་པའི་འདོད་ཆགས་མ་ཟད་ལག་པ་འཛིན་པ་དང་ལུས་ལ་འཁྱུད་པ་སོགས་ལ་དམིགས་པའི་འདོད་ཆགས་ལམ་དུ་བྱེད་ནུས་ཤིང་། དེ་ལྟར་ལམ་དུ་བྱེད་པ་ལ་ཕྱིའི་བྱ་བ་ལ་ཅུང་ཟད་ལྟོས་ཤིང་ནང་གི་རྣམ་འབྱོར་ཤིན་ཏུ་གཙོ་བོར་གྱུར་པར་གསུངས་པའི་ཆ་ནས་རྣལ་འབྱོར་རྒྱུད། བསྒོམ་པ་ཙམ་དུ་མ་ཟད་ལས་ཀྱི་ཕྱག་རྒྱ་དང་དབང་པོ་གཉིས་སྦྱོར་གྱི་འདོད་ཆགས་ལམ་དུ་བྱེད་ནུས་ཤིང་། རྣལ་འབྱོར་དེ་ལས་གོང་ན་མེད་པར་གསུངས་པའི་ཆ་ནས་རྣལ་འབྱོར་བླ་ན་མེད་པའི་རྒྱུད་ཅེས་བྱ་སྟེ། སམྦྷུ་ཊ་ལས། རྒོད་དང་ལྟ་དང་ལག་བཅངས་དང་། །གཉིས་གཉིས་འཁྱུད་དང་རྣམ་པ་བཞི། །སྲིན་བུའི་ཚུལ་གྱི་རྒྱུད་བཞིར་གནས། །ཞེས་དང་། རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མེད་རྣལ་འབྱོར་དེ་ལྟག་ལའོ། །རྣལ་འབྱོར་མཆོག་ནི་སེམས་ཅན་མཆོག །རྣལ་འབྱོར་བླ་མེད་དེ་ལྟག་ལའོ། །ཞེས་གསུངས་པ་ལྟར་རོ། །
མདོ་སྔགས་གཉིས་ཀྱི་ཁྱད་པར།
སྤྱིར་མདོ་སྔགས་གཉིས་ལ་ཁྱད་པར་མང་ཞིང་ལྷག་པར་སྔགས་བླ་མེད་ཀྱི་མྱུར་ཁྱད་ནི་ཕར་ཕྱིན་ཐེག་པ་དང་རྒྱུད་སྡེ་འོག་མ་གསུམ་སོགས་ལ་མེད་པ་ཞིག་ཡིན་ཏེ། རྒྱུད་སྡེ་འོག་མ་གསུམ་ནི་ལྷའི་རྣལ་འབྱོར་དང་བཟླས་པའི་མཐུ་ལ་བརྟེན་ནས་ཐུན་མོང་གི་དངོས་གྲུབ་མང་པོ་དང་སངས་རྒྱས་དང་བྱང་ཆུབ་སེམས་དཔའ་ཆེན་པོ་རྣམས་ཀྱིས་དངོས་སུ་རྗེས་སུ་བཟུང་ནས་ཐབས་མཁས་མང་པོས་རྒྱལ་སྲས་བྱང་ཆུབ་སེམས་དཔའི་སྤྱོད་པ་ཡོངས་སུ་རྫོགས་པར་བྱེད་པས་ཕར་ཕྱིན་ཐེག་པ་ལས་ཁྱད་པར་དུ་འཕགས་མོད། བླ་མེད་ཀྱི་རྒྱུད་སྡེ་རྣམས་ལ་ནི་བསྐྱེད་རིམ་གྱི་སྐབས་ནས་ཕར་ཕྱིན་ཐེག་པ་དང་རྒྱུད་སྡེ་འོག་མ་དག་ལ་མིང་ཙམ་ཡང་མེད་པའི་ཟབ་ཁྱད་མང་པོ་ཡོད་པ་དང་རྫོགས་རིམ་ལ་ནི་དེ་བས་ཀྱང་ཆེས་ཤིན་ཏུ་ཟབ་པའི་སྒྱུ་ལུས་ཀྱི་གདམས་པ་དང་རླུང་གི་ཉམས་ལེན་མང་པོ་ཡོད་པས་ཚེ་གསུམ་གྱི་རིང་ལ་ཟུང་འཇུག་གི་སྐུ་སྒྲུབ་ལུགས་ཐུན་མོང་མིན་པ་དག་ཡོད་པས་སོ། ། གཞན་ཡང་ཚུལ་གསུམ་སྒྲོན་མེ་ལས། དོན་གཅིག་ན་ཡང་མ་རྨོངས་དང་། ། ཐབས་མང་དཀའ་བ་མེད་པ་དང་། །དབང་པོ་རྣོན་པོའི་དབང་བྱས་པས། ། སྔགས་ཀྱི་བསྟན་བཅོས་ཁྱད་པར་འཕགས། ། ཞེས་གསུངས་པ་ལྟར། མ་རྨོངས་པའི་ཁྱད་པར་དང་། ཐབས་མང་པའི་ཁྱད་པར། དཀའ་བ་མེད་པའི་ཁྱད་པར། དབང་པོ་རྣོ་བའི་ཁྱད་པར་བཅས་ཁྱད་པར་བཞིའི་སྒོ་ནས་གསང་སྔགས་ཀྱི་ཐེག་པ་དེ་ཕར་ཕྱིན་ཐེག་པ་ལས་ཁྱད་པར་དུ་འཕགས་པར་གསུངས་སོ། །
རྒྱུད་སྡེ་བཞི་སོ་སོའི་རྒྱུད་ཀྱི་ངོས་འཛིན།
བྱ་རྒྱུད་ཀྱི་ངོས་འཛིན།
དེ་ལ་སྤྱིར་གསང་སྔགས་ཀྱི་རྒྱུད་ལ་རྒྱུད་སྡེ་བཞིར་དབྱེར་སྟེ། བྱ་རྒྱུད་དང་། སྤྱོད་རྒྱུད་དང་། རྣལ་འབྱོར་རྒྱུད་དང་། རྣལ་འབྱོར་བླ་ན་མེད་པའི་རྒྱུད་ཅེས་སོ། །དང་པོ་བྱ་རྒྱུད་ལ་བྱ་བ་སོ་སོའི་རྒྱུད་དང་། བྱ་བ་སྤྱིའི་རྒྱུད་གཉིས་སུ་ཡོད། དང་པོ་ལ་དེ་བཞིན་གཤེགས་པའི་རིགས། པདྨའི་རིགས། རྡོ་རྗེའི་རིགས། ནོར་ཅན་གྱི་རིགས། རྒྱས་པའི་རིགས། འཇིག་རྟེན་པའི་རིགས་ཏེ་དྲུག་ཡོད། དང་པོ་དེ་བཞིན་གཤེགས་པའི་རིགས་ཀྱི་རྒྱུད་ནི། དམ་ཚིག་གསུམ་བཀོད་པའི་རྒྱལ་པོའི་རྒྱུད་ལེའུ་བཅུ་དགུ་པ་དང་། དེ་བཞིན་གཤེགས་པ་བདུན་གྱི་སྔོན་གྱི་སྨོན་ལམ་གྱི་ཁྱད་པར་རྒྱས་པ་ཞེས་བྱ་བ་ཐེག་པ་ཆེན་པོའི་མདོ་ཤློ་ཀ་བརྒྱད་བརྒྱ་པ་སོགས་ཡོད། གཉིས་པ་པདྨའི་རིགས་ཀྱི་རྒྱུད་ནི། ཚེ་དང་ཡེ་ཤེས་དཔག་ཏུ་མེད་པའི་མདོ་དང་། འཕགས་པ་སྤྱན་རས་གཟིགས་དབང་ཕྱུག་གི་རྩ་བའི་རྒྱུད་པདྨའི་དྲ་བ་ཅན་སོགས་ཡོད། གསུམ་པ་རྡོ་རྗེའི་རིགས་ཀྱི་རྒྱུད་ནི། འཕགས་པ་ལས་ཀྱི་སྒྲིབ་པ་ཐམས་ཅད་རྣམ་པར་སྦྱོང་བ་མི་འཁྲུགས་པའི་གཟུངས་དང་། འཕགས་པ་རྡོ་རྗེ་ས་འོག་གི་རྒྱུད་ཀྱི་རྒྱལ་པོ་ལེའུ་ཉི་ཤུ་རྩ་ལྔ་པ་སོགས་སོ། །བཞི་པ་ནོར་ཅན་གྱི་རིགས་ཀྱི་རྒྱུད་ནི། འཕགས་པ་ནོར་བུ་བཟང་པོའི་གཟུངས་ལ་སོགས་པའོ། ། ལྔ་པ་རྒྱས་པའི་རིགས་ཀྱི་རྒྱུད་ནི། འཕགས་པ་མེ་ཁ་ལའི་གཟུངས་ལྟ་བུའོ། ། དྲུག་པ་འཇིག་རྟེན་པའི་རིགས་ཀྱི་རྒྱུད་ནི། རིག་སྔགས་ཀྱི་རྒྱལ་པོ་དབུགས་ཆེན་པོ་ལྟ་བུའོ། ། གཉིས་པ་བྱ་བ་སྤྱིའི་རྒྱུད་ལ། བྱ་བའི་རྒྱུད་ཀྱི་དཀྱིལ་འཁོར་སུམ་སྟོང་ལྔ་བརྒྱ་པོ་ཐམས་ཅད་ཀྱི་སྤྱིའི་ཆོ་ག་སྟོན་པ་གསང་བ་སྤྱི་རྒྱུད། རིགས་དྲུག་གི་ཚུལ་དང་དེ་དག་སོ་སོའི་སྔགས་སྒྲུབ་པའི་བྱ་བ་སོགས་གདམས་ངག་གི་ཚུལ་དུ་སྟོན་པ་དཔུང་བཟང་གིས་ཞུས་པའི་རྒྱུད་ལེའུ་བཅུ་གཅིག་པ། སྒྲུབ་པའི་སྤྱོད་པ་ལེགས་པར་སྟོན་པ་ལེགས་གྲུབ་ཀྱི་རྒྱུད། ཏིང་ངེ་འཛིན་གྱི་སྤྱོད་པ་ཁྱད་པར་ཅན་སྟོན་པ་བསམ་གཏན་ཕྱི་མར་གྲགས་པ་སོགས་སོ། །
སྤྱོད་རྒྱུད་ཀྱི་ངོས་འཛིན།
གཉིས་པ་སྤྱོད་རྒྱུད་ལ། དེ་བཞིན་གཤེགས་པའི་རིགས་ཀྱི་རྒྱུད་དང་། པདྨའི་རིགས་ཀྱི་རྒྱུད། རྡོ་རྗེའི་རིགས་ཀྱི་རྒྱུད་ཅེས་གསུམ་ལས། དང་པོ་ནི། རྣམ་པར་སྣང་མཛད་ཆེན་པོ་མངོན་པར་བྱང་ཆུབ་པ་རྣམ་པར་སྤྲུལ་པ་བྱིན་གྱིས་རློབས་པ་ཤིན་ཏུ་རྒྱས་པ་མདོ་སྡེའི་རྒྱལ་པོ་རིམ་པ་ཕྱེ་བ་ཉི་ཤུ་རྩ་དྲུག་པ། དེའི་རྒྱུད་ཕྱི་མ་རིམ་པར་ཕྱེ་བ་བདུན་པ་དང་བཅས་པ་སོགས་སོ། །གཉིས་པ་པདྨའི་རིགས་ཀྱི་རྒྱུད་བོད་སྐད་དུ་མི་བཞུགས་ལ།
གསུམ་པ་རྡོ་རྗེའི་རིགས་ཀྱི་རྒྱུད་ནི། ལག་ན་རྡོ་རྗེ་དབང་བསྐུར་བའི་རྒྱུད་བམ་པོ་བཅུ་གཉིས་ཅན་མཇུག་ཅུང་ཟད་མ་ཚང་བ། ལག་ན་རྡོ་རྗེ་གོས་སྔོན་ཅན་རྡོ་རྗེ་ས་འོག་གི་རྒྱུད་དང་། ལག་ན་རྡོ་རྗེ་གོས་སྔོན་པོ་ཅན་འཇིག་རྟེན་གསུམ་འདུལ་གྱི་རྒྱུད་ལེའུ་ལྔ་པ་སོགས་སོ། །
རྣལ་འབྱོར་རྒྱུད་ཀྱི་ངོས་འཛིན།
གསུམ་པ་རྣལ་འབྱོར་གྱི་རྒྱུད་ལ། ཐབས་གཙོ་བོར་སྟོན་པའི་རྒྱུད་དང༌། ཤེས་རབ་གཙོ་བོར་སྟོན་པའི་རྒྱུད་གཉིས་ལས། དང་པོ་ལ་རྩ་བཤད་ཆ་མཐུན་གྱི་རྒྱུད་གསུམ་ལས། དང་པོ་ནི། དཔལ་ལྡན་དེ་ཁོ་ན་བསྡུས་པའི་རྒྱུད་དུམ་བུ་བཞི་རྒྱུད་ཕྱི་མ་དང་བཅས་པ་སོགས་སོ། །གཉིས་པ་བཤད་ཀྱི་རྒྱུད་ནི། བཤད་རྒྱུད་རྡོ་རྗེ་རྩེ་མོ་སོགས་སོ། །གསུམ་པ་ཆ་མཐུན་གྱི་རྒྱུད་ནི། ངན་སོང་སྦྱོང་རྒྱུད་སོགས་སོ། །གཉིས་པ་ཤེས་རབ་གཙོ་བོར་སྟོན་པའི་རྒྱུད་ནི། དཔལ་མཆོག་དང་པོ་ཞེས་བྱ་བ་ཐེག་པ་ཆེན་པོའི་རྟོག་པའི་རྒྱལ་པོ་ལས་དུམ་བུ་དང་པོ་ཤེས་ཕྱིན་གྱི་དུམ་བུ་དང་། རྡོ་རྗེ་སྙིང་པོ་རྒྱན་གྱི་རྒྱུད་ལ་སོགས་པའོ། །
རྣལ་འབྱོར་བླ་ན་མེད་པའི་རྒྱུད་ལས་ཕ་རྒྱུད་ཀྱི་ངོས་འཛིན།
བཞི་པ་རྣལ་འབྱོར་བླ་མེད་ཀྱི་རྒྱུད་ལ། ལུགས་འབྱུང་གི་སྟོང་པ་བཞི་དང༌། ལུགས་ལྡོག་གི་སྟོང་པ་བཞིའི་སྒོ་ནས་སྟོང་པའི་ཡེ་ཤེས་སྐྱེ་ཚུལ་དང༌། ཀུན་རྫོབ་སྒྱུ་མའི་སྐུ་སྒྲུབ་ཚུལ་གཙོ་བོར་སྟོན་པའི་རྒྱུད་ནི། རྣལ་འབྱོར་པའི་རྒྱུད་ཅེས་སམ་ཕ་རྒྱུད་དང་། ཡས་བབས་དང༌མས་བརྟན་གྱི་དགའ་བ་བཞི་སྐྱེ་ཚུལ་དང༌། བདེ་སྟོང་གཉིས་མེད་ཀྱི་སྒོ་ནས་སྟོང་པ་ཉིད་རྟོགས་པ་གོང་ནས་གོང་དུ་བགྲོད་པའི་རིམ་པ་གཙོ་བོར་སྟོན་ཞིང༌། ཀུན་རྫོབ་སྒྱུ་མའི་སྐུ་སྒྲུབ་ཚུལ་གཙོ་བོར་མི་སྟོན་པའི་རྒྱུད་ལ། རྣལ་འབྱོར་མའི་རྒྱུད་ཅེས་སམ་མ་རྒྱུད་བྱའོ། །དེ་ལྟར་བླ་མེད་ཀྱི་རྒྱུད་ལ་ཕ་རྒྱུད་མ་རྒྱུད་གཉིས་ལས་བོད་ཀྱི་མཁས་པ་སྔ་མ་འགས་འདོད་པ་ལྟར་གཉིས་མེད་ཀྱི་རྒྱུད་ཅེས་པ་ལོགས་སུ་མེད་དོ། །དེས་ན་ཕ་རྒྱུད་དང་མ་རྒྱུད་གཉིས་ལས། དང་པོ་ཐབས་སྒྱུ་ལུས་གཙོ་བོར་སྟོན་པ་ཕའི་རྒྱུད་ལ། མི་བསྐྱོད་པའི་རྒྱུད་དང་། དེ་བཞིན་དུ་རྣམ་སྣང༌དང་། རིན་འབྱུང༌དང་། འོད་དཔག་མེད་དང་། དོན་ཡོད་གྲུབ་པ་དང་། དྲུག་པ་རྡོ་རྗེ་འཆང་གི་རིགས་གཙོ་བོར་སྟོན་པའི་རྒྱུད་དེ་དྲུག་ཡོད་པ་ལས། དང་པོ་མི་བསྐྱོད་པའི་རྒྱུད་ནི། གསང་འདུས་ཀྱི་རྩ་རྒྱུད་ཆེན་མོ་ལ་ལྟོས་ནས་ཉུང་ངུར་གྲགས་པ། གསང་འདུས་རྩ་རྒྱུད་ལེའུ་བཅུ་བདུན་པ་དང་། དེའི་རྒྱུད་ཕྱི་མ་རྩ་རྒྱུད་ཀྱི་ལེའུ་བཅོ་བརྒྱད་པ་ལེའུ་གཅིག་པོ་དེ་བཤད་རྒྱུད་ཡིན་ལ། གཞན་ཡང་། གསང་བ་འདུས་པའི་བཤད་རྒྱུད་དགོངས་པ་ལུང་བསྟན་པ་ཞེས་བྱ་བའི་རྒྱུད་ལེའུ་བཅུ་གཉིས་པ། བཤད་རྒྱུད་རྡོ་རྗེ་ཕྲེང་བ་ལེའུ་དྲུག་ཅུ་རྩ་བརྒྱད་པ། བཤད་རྒྱུད་ལྷ་མོ་བཞིས་ཡོངས་སུ་ཞུས་པ་ལེའུ་བཞི་པ། བཤད་རྒྱུད་ཡེ་ཤེས་རྡོ་རྗེ་ཀུན་ལས་བཏུས་པ་རབ་བྱེད་བཞི་བཅུ་རྩ་གཅིག་པ་བཅས་བཞི་དང་། ལྷའི་དབང་པོས་ཞུས་པ་བསྣན་ནས་གསང་བ་འདུས་པའི་བཤད་རྒྱུད་ཆེན་པོ་ལྔ་ཡོད་པར་འཕགས་པ་ཡབ་སྲས་ཀྱི་གཞུང་ནས་དངོས་སུ་གསུངས་ཞེས་རིམ་ལྔ་གསལ་སྒྲོན་དུ་གསུངས། འོན་ཀྱང་ལྷ་དབང་པོས་ཞུས་པ་འདི་བོད་དུ་མ་འགྱུར། གཞན་ཡང་དཔལ་རྡོ་རྗེ་འཇིགས་བྱེད་ཀྱི་དངོས་གྲུབ་གྲུབ་པའི་རྒྱུད་རྟོག་པ་བདུན་པ། གཤིན་རྗེ་གཤེད་ནག་པོའི་རྒྱུད་ཀྱི་རྒྱལ་པོ་རྟོག་པ་གསུམ་པ་སོགས་དང་། གཤིན་རྗེ་གཤེད་ནག་པོ་ཞེས་བྱ་བའི་རྒྱུད་ལེའུ་བཅོ་བརྒྱད་པ་སོགས་ཀྱང་འདིའི་ཞེ་སྡང་ཐབས་རྒྱུད་ཀྱི་ཁོངས་སུ་གཏོགས་སོ། །ད་དུང་རྡོ་རྗེ་སྙིང་པོ་རྒྱན་གྱི་རྒྱུད་ལེའུ་བཅུ་བདུན་པ་སོགས་ཀྱང་ཡོད། གཉིས་པ་རྣམ་སྣང་གི་རྒྱུད་ནི། རྒྱུད་ཀྱི་རྒྱལ་པོ་རྣམ་པར་སྣང་མཛད་སྒྱུ་འཕྲུལ་དྲ་བ་ཞེས་བྱ་བ་ལེའུ་བཅུ་པ་ཅན་སོགས་སོ། །གསུམ་པ་རིན་འབྱུང་གི་རིགས་ཀྱི་རྒྱུད་བོད་དུ་འགྱུར་བ་མ་རྙེད་ཅེས་བུ་སྟོན་རིན་པོ་ཆེས་གསུངས། བཞི་པ་འོད་དཔག་མེད་ཀྱི་རིགས་ཀྱི་རྒྱུད་ནི། དཔལ་བཅོམ་ལྡན་འདས་རལ་པ་གཅིག་པའི་བརྟག་པའི་རྒྱུད་ཀྱི་རྒྱལ་པོ་ཞེས་པ་ལྟ་བུའོ། །ལྔ་པ་དོན་འགྲུབ་ཀྱི་རིགས་ཀྱི་རྒྱུད་ཀྱང་བོད་སྐད་དུ་མི་བཞུགས་སོ། །དྲུག་པ་རྡོ་རྗེ་འཆང་གི་རིགས་ཀྱི་རྒྱུད་ནི། དཔལ་ཟླ་གསང་ཐིག་ལེ་ཞེས་བྱ་བའི་རྒྱུད་ཀྱི་རྒྱལ་པོ་ལྟ་བུའོ། །
རྣལ་འབྱོར་བླ་ན་མེད་པའི་རྒྱུད་ལས་མ་རྒྱུད་ཀྱི་ངོས་འཛིན།
གཉིས་པ་མ་རྒྱུད་ལ། རིགས་དྲུག་ཀ་མཉམ་པར་སྟོན་པའི་རྒྱུད། ཧེ་རུ་ཀའི་རིགས་ཀྱི་རྒྱུད། རྣམ་སྣང་གི་རིགས་ཀྱི་རྒྱུད། རྡོ་རྗེ་ཉི་མའི་རིགས་ཀྱི་རྒྱུད། པདྨ་གར་དབང་གི་རིགས་ཀྱི་རྒྱུད། རྟ་མཆོག་གི་རིགས་ཀྱི་རྒྱུད། རིགས་དྲུག་པ་རྡོ་རྗེ་འཆང་གི་རིགས་ཀྱི་རྒྱུད་དང་བདུན་ལས། དང་པོ་ནི། སངས་རྒྱས་ཐམས་ཅད་དང་མཉམ་པར་སྦྱོར་བ་མཁའ་འགྲོ་མ་སྒྱུ་མ་བདེ་བའི་མཆོག་ཅེས་བྱ་བའི་རྒྱུད་བཞི་རྫོགས་པ་ལ་རྟོག་པ་བཞི་བཅུ་རྩ་གཉིས་པ་སོགས་སོ། །གཉིས་པ་ཧེ་རུ་ཀའི་རིགས་ཀྱི་རྒྱུད་ལ། བདེ་མཆོག །དགྱེས་རྡོར། སངས་རྒྱས་ཐོད་པ། མ་ཧཱ་མཱ་ཡཱ། ཨཱ་ར་ལིའི་རྒྱུད་དང་ལྔ་ལས། དང་པོ་ལ་རྩ་བཤད་གཉིས་ལས། དང་པོ་ནི། རྩ་རྒྱུད་མངོན་བརྗོད་ལེའུ་འབུམ་ཕྲག་གསུམ་པ་ལས་བསྡུས་པའི་ལེའུ་འབུམ་པ་དང་། དེ་ལས་བསྡུས་པ་བདེ་མཆོག་ཉུང་ངུའི་རྒྱུད་ལེའུ་ལྔ་བཅུ་རྩ་གཅིག་ཡོངས་གྲགས་སུ་བདེ་མཆོག་རྩ་རྒྱུད་ཅེས་པ་སོགས་སོ། །གཉིས་པ་བཤད་པའི་རྒྱུད་ལ། ཐུན་མོང་མ་ཡིན་པ་དང་ཐུན་མོང་བ་གཉིས། དང་པོ་ལ། དཔལ་བདེ་མཆོག་སྡོམ་པ་འབྱུང་པ་ཞེས་བྱ་བའི་རྒྱུད་ཀྱི་རྒྱལ་པོ་ཆེན་པོ་སོགས་སོ། །གཉིས་པ་ཐུན་མོང་བ་ནི། ཡང་དག་པར་སྦྱོར་བའི་རྒྱུད་ཆེན་པོ་བརྟག་པ་བཅུ་པ་ཞེས་པ་ལ་སོགས་པའོ། །གཉིས་པ་དགྱེས་པ་རྡོ་རྗེའི་རྒྱུད་ལ། དགྱེས་པ་རྡོ་རྗེའི་རྩ་བའི་རྒྱུད་རྒྱས་པ་འབུམ་ཕྲག་བདུན་ཡོད་པ་ལས་ཅུང་ཟད་བསྡུས་བ་འབུམ་ཕྲག་ལྔ་པ་དང༌། དེ་ལས་ཀྱང་བཏུས་པའི་དགྱེས་པ་རྡོ་རྗེ་ཞེས་བྱ་བའི་རྒྱུད་ཀྱི་རྒྱལ་པོ་བརྟག་པ་དང་པོ་ལ་ལེའུ་བཅུ་གཅིག་དང༌། གཉིས་པ་ལ་ལེའུ་བཅུ་གཉིས་ཡོད་པ་སོགས་སོ། །གསུམ་པ་སངས་རྒྱས་ཐོད་པའི་རྒྱུད་ནི། རྩ་བའི་རྒྱུད་སྟོང་ཕྲག་བཅུ་གཉིས་པ་ལས་ཕྱུང་བའི་དཔལ་སངས་རྒྱས་ཐོད་པ་ཞེས་བྱ་བ་རྣལ་འབྱོར་མའི་རྒྱུད་ཀྱི་རྒྱལ་པོ་ལེའུ་བཅུ་བཞི་པ་སོགས་སོ། །བཞི་པ་མ་ཧཱ་མཱ་ཡཱའི་རྒྱུད་ནི། སྒྱུ་འཕྲུལ་ཆེན་མོ་ཞེས་བྱ་བའི་རྒྱུད་ཀྱི་རྒྱལ་པོ་ལེའུ་གསུམ་པ་སོགས་སོ། །ལྔ་པ་ཨཱ་ར་ལིའི་རྒྱུད་ནི། རྡོ་རྗེ་ཨཱ་ར་ལིའི་རྒྱུད་ཀྱི་རྒྱལ་པོ་ལེའུ་དགུ་པ་སོགས་སོ། །གསུམ་པ་རྣམ་སྣང་གི་རིགས་ཀྱི་རྒྱུད་ནི། གདན་བཞི་རྩ་བའི་རྒྱུད་རྒྱས་པ་སྟོང་ཕྲག་སུམ་ཅུ་རྩ་གཉིས་པ་ལས་བསྡུས་པའི་དཔལ་གདན་བཞི་པ་ཞེས་བྱ་བའི་རྣལ་འབྱོར་མའི་རྒྱུད་ཀྱི་རྒྱལ་པོ་དང་། དེའི་བཤད་པའི་རྒྱུད་སྔགས་ཀྱི་ཆ་ཞེས་བྱ་བ་ལེའུ་བརྒྱད་པ་སོགས་སོ། །བཞི་པ་རྡོ་རྗེ་ཉི་མའི་རིགས་ཀྱི་རྒྱུད་ནི། རྡོ་རྗེ་བདུད་རྩིའི་རྒྱུད་གྱི་རྒྱལ་པོ་སྟོང་ཕྲག་བཅུ་གཉིས་པ་ལས་བསྡུས་པ་རྡོ་རྗེ་བདུད་རྩི་ཉུང་ངུའི་རྒྱུད་ལེའུ་བཅུ་གཅིག་པ་ལྟ་བུའོ། །ལྔ་པ་པདྨ་གར་དབང་གི་རིགས་ཀྱི་རྒྱུད་ལ། དཔལ་པདྨ་འབར་བའི་རྒྱུད་ཆེན་པོ་ལས་ཕྱུང་བ། རིགས་ཀྱི་འཇིག་རྟེན་མགོན་པོ་ལྔ་བཅུ་པ་ལེའུ་གསུམ་པ་དང་། འཕགས་མ་སྒྲོལ་མ་ཀུ་རུ་ཀུ་ལེའི་རྟོགས་པ་ལེའུ་ལྔ་པ་ལྟ་བུའོ། །དྲུག་པ་རྟ་མཆོག་གི་རིགས་ཀྱི་རྒྱུད་ནི། སྒྲོལ་མ་ཕྱག་འཚལ་ཉི་ཤུ་རྩ་གཅིག་གི་བསྟོད་པ་ཕན་ཡོན་དང་བཅས་པ་དང་། རྡོ་རྗེ་ཕུར་པ་རྩ་བའི་རྒྱུད་བིངྱོ་ཏྟ་མ་འབུམ་ལྔའི་དུམ་བུ་ལྟ་བུའོ། །བདུན་པ་རིགས་དྲུག་པ་ཁྱབ་བདག་རྡོ་རྗེ་འཆང་གི་རྒྱུད་ནི། ནམ་མཁའ་དང་མཉམ་པའི་རྒྱུད་ལེའུ་ལྔ་པ་ལྟ་བུའོ། །
དོན་བསྡུས་ནས་གསལ་བཤད།
དེ་ལྟར་རྒྱུ་ཕར་ཕྱིན་ཐེག་པ་དང་འབྲས་བུ་རྡོ་རྗེ་ཐེག་པ་གཉིས་ཀྱི་སྐོར་ལ་སངས་རྒྱས་ཀྱི་གསུང་མདོ་རྒྱུད་གཉིས་ཀྱི་སྐོར་ནས་མཚན་གཞི་ཙམ་རེ་བཀོད་ཟིན་ཅིང་། ལྷག་པར་རྒྱུད་སྡེ་ཆེན་པོ་བཞིའི་རྩ་རྒྱུད་དང་བཤད་རྒྱུད་སོགས་ཀྱི་རྣམ་གཞག་ངོས་འཛིན་རགས་ཙམ་ཞིག་བྱས་ཡོད་མོད། ད་དུང་འདིར་མི་གསལ་བའི་བཀའ་དང་དགོངས་འགྲེལ་གྱི་བསྟན་བཅོས་དཔེར་ན། ཚིག་འགྲེལ། དོན་འགྲེལ། རྒྱ་ཆེར་འགྲེལ། བསྡུས་འགྲེལ། དགོས་འགྲེལ་སོགས་དང་། འདུལ་བའི་དཔེ་རིས་དང་། སྔགས་ཀྱི་ཆོ་ག་ཕྱག་ལེན། དཀྱིལ་འཁོར་དང་མཆོད་རྟེན་གྱི་ཐིག་རྩ་ཚུན་ཆད་ཆེས་ཤིན་ཏུ་མང་ལ། ལྷག་པར་རྒྱ་གར་མཁས་པས་མཛད་པའི་གཞུང་བོད་དུ་འགྱུར་བ་ཕྱོགས་གཅིག་ཏུ་བསྒྲིགས་པ་བསྟན་འགྱུར་རིན་པོ་ཆེ་པོད་ཆེན་ཉིས་བརྒྱ་བཅོ་ལྔ་ལྷག་ཅིག་བཞུགས་པ་དང་། བོད་ཀྱི་མཁས་པས་མཛད་པའི་དགོངས་འགྲེལ་གྱི་བསྟན་བཅོས་ཁྲི་ཕྲག་ལྷག་ཡོད་པ་རྣམས་ཀྱི་མཚན་དང་འགྱུར་བྱང་ཁ་གསལ་དང་། དེ་དག་ལས་ཀློག་པ་པོ་རྣམས་ཀྱི་ཐུགས་འདོད་དང་དགོས་མཁོ་ལྟར་མདོ་སྔགས་ཀྱི་གཞུང་དང་འགྲེལ་བ་སྣ་ཚོགས་ཤིག་ཁྱེད་རྣམ་པའི་སྤྱན་ལམ་དུ་འབུལ་ཐུབ་པའི་འཆར་གཞི་དང་རེ་བ་བྱེད་བཞིན་མཆིས། འོན་ཀྱང་འདིར་དངོས་སུ་བཀོད་པའི་སྐབས་སུ་སྡེ་ཚན་དང་ཡི་གེ་ནང་དོན་གོ་རིམ་སོགས་ཀྱི་ཐད་ནས་ནོར་འཁྲུལ་མང་དག་ཅིག་འབྱུང་སྲིད་པས་ཐད་ཀར་ནོར་བཅོས་དང་ཞུ་དག་གི་ལམ་སྟོན་གནང་སྐྱོང་ཡོང་བ་དང་། རྗེས་ཕྱོགས་སུ་དྲ་ཚིགས་འདིའི་ནང་དོན་དང་འབྲེལ་ཞིང་སྤྱི་ཕན་ཡོད་པ་དང་ལྟ་ཀློག་བདེ་བའི་མདོ་སྔགས་ཀྱི་གཞུང་ལུགས་ཞུ་དག་ལེགས་པོ་སོང་བ་དེ་འདྲ་གནང་སྐྱོང་བཀའ་དྲིན་ཆེ་བ་ཞེས་རེ་བསྐུལ་སྙིང་ནས་ཞུ་རྒྱུ་ཡིན།
སྤྱི་ལོ༢༠༡༤ ལོའི་ཟླ༩ ཚེས༥ ཉིན།

robotstxt: allowed

filter: keep


text:
མཚོ་སྔོན་གསར་འགྱུར་དྲ་བའི་འཕྲིན་ལྟར་ན། 2017ལོར། ན་གོར་མོ་གྲོང་ཁྱེར་གྱིས་དབུལ་སྒྲོལ་མཁྲེགས་གཏོར་དང་གྲོང་ཁྱེར་དང་གྲོང་གསེབ་འཕེལ་རྒྱས་གཅིག་གྱུར་འཆར་འགོད་ཀྱི་ལས་འགན་ཆེན་པོ་གཉིས་ལ་དམིགས་ཏེ། དགེ་མཚན་ལྡན་པའི་ནོར་སྲིད་དང་དངུལ་ལོར་གྱི་སྲིད་ཇུས་གཉིས་བརྟན་པོ་ཟུང་འབྲེལ་དང་། གནད་དོན་ཕྱོགས་སྟོན་དང་དམིགས་འབེན་ཕྱོགས་སྟོན། འགན་འཁྲི་ཕྱོགས་སྟོན་བཅས་ཤུགས་ཆེ་རུ་བཏང་ཞིང་། ས་གནས་འཕེལ་རྒྱས་དང་གོང་རིམ་གྱི་དགོངས་དོན་བར་གྱི་འབྲེལ་གནས་ཤུགས་ཆེན་གྱིས་འཚོལ་བ་དང་། གྲོང་གསེབ་དང་འབྲོག་ཁུལ། དམངས་འཚོ་བཅས་ཀྱི་ཞན་ཆར་དངུལ་རྩའི་ཆ་ནས་དབུལ་སྐྱོར་གནང་བར་སྣེ་ཁྲིད་བྱས་ཏེ། རྒྱལ་ཁབ་གསར་སྤེལ་དངུལ་ཁང་གི་དངུལ་རྩའི་དབུལ་སྐྱོར་དངུལ་བུན་སྒོར་དུང་ཕྱུར26.15བརྩོན་ལེན་བྱས་པ་དང་། རྣམ་གྲངས་ཁག་294གཅིག་གྱུར་གྱིས་ཇུས་འགོད་བྱས་པ་རེད།
ན་གོར་མོ་གྲོང་ཁྱེར་གྱིས་གསར་སྤེལ་ཁག་གཅིག་དང་གསོག་འཇོག་ཁག་གཅིག འཛུགས་སྐྲུན་ཁག་གཅིག་དང་བེད་སྤྱོད་ཁག་གཅིག་གི་སྤྱིའི་བླང་བྱར་གཞིགས་ནས་གལ་འགངས་ཆེ་མིན་དང་བྲེལ་ཚབ་ཆེ་མིན་སོ་སོར་དགར་བ་དང་། ཉེ་རིང་ཟུང་འབྲེལ་བྱེད་པ་བཅས་གཙོ་བོར་བཟུང་སྟེ། མང་ཚོགས་ཀྱིས་མཐོང་ཐུབ་པའི་རྣམ་གྲངས་བཟང་པོ་གཅིག་སྡུད་སྒོས་ལག་བསྟར་བྱས་པ་རེད། རྨང་གཞིའི་སྒྲིག་བཀོད་རྣམ་གྲངས་211ཇུས་འགོད་བྱེད་པ་དང་། དེའི་ནང་བསྐྱར་སྐྲུན་རྣམ་གྲངས34དང་གསར་སྐྲུན་རྣམ་གྲངས་177ཡོད་ལ། སྤྱིའི་མ་འཇོག་སྒོར་དུང་ཕྱུར33.6ཡིན་པ་དང་། དེའི་ནང་དབུལ་སྐྱོར་དངུལ་བུན་སྒོར་དུང་ཕྱུར20.74དང་ནོར་སྲིད་ཀྱི་ཆ་སྒྲིག་མ་དངུལ་དུང་ཕྱུར12.9ཡིན་པ་རེད།
ད་སྔ། རྣམ་གྲངས་130བསྐྱར་སྐྲུན་བྱེད་འགོ་བརྩམས་པ་དང་། མ་འཇོག་སྒོར་དུང་ཕྱུར་14.4ལེགས་འགྲུབ་བྱུང་ཡོད། གྲོང་ཁྱེར་གྱི་བཙོག་ཆུ་གཙང་བཟོ་ཐེངས་གཉིས་པ་དང་གྲོང་ཁུལ་གྱི་ཁོར་ཡུག་གཙང་སྦྲ་བའི་ངལ་གསོ་ཁང་། ཐའེ་ཧྲན་ལམ་གྱི་སློབ་ཆུང་བཅོས་སྒྱུར་དང་གནམ་གྲུ་ཐང་གི་མྱུར་བགྲོད་གཞུང་ལམ་སྔོ་སྒྱུར། གྲོང་གསེབ་ཀྱི་བྱ་དགའ་རང་བཞིན་དང་ཉེན་ཁ་ཡོད་པའི་ཁང་པ་སྒྱུར་བཀོད། ལྡུམ་རའི་ལག་རྩལ་ཀུང་སིའི་གྲོང་གསེབ་ཀྱི་འཕྲོད་བསྟེན་ཁོར་ཡུག་ཕྱོགས་བསྡུས་བཅོས་སྐྱོང་སོགས་ཀྱི་རྣམ་གྲངས་88བསྐྲུན་ཟིན་པ་དང་། གདང་ལ་གྲོང་རྡལ་ནས་མཚོ་བརྒྱ་མ་གྲོང་ཚོ་བར་གྱི་གཞུང་ལམ་དང་ན་གོར་མོའི་ཆུ་ལམ་བཅོས་སྐྱོང་། གྲོང་གསེབ་དང་འབྲོག་ཁུལ་གྱི་ཆུ་མཁོ་འདོན་སྦུ་གུ་དང་དྲ་ཚིགས་དུད་ཚང་དུ་ཁྱབ་པའི་ལས་གྲྭ་སོགས་རྣམས་གྲང་42གོ་རིམ་ལྡན་པའི་ངང་སྤེལ་བའི་སྒང་ཡིན་ལ། རྒྱལ་ལམ་109ཁོར་ཡུག་ཕྱོགས་བསྡུས་བཅོས་སྐྱོང་དང་ནུབ་ཕྱོགས་ཀྱི་འཕགས་མོའི་རྫིང་བུ་མཛེས་ལྗོངས་ཁུལ་གྱི་ཡུལ་སྐོར་བའི་ཞབས་ཞུ་ལྟེ་གནས་སོགས་རྣམ་གྲངས་27ཚོང་འགུག་དངུལ་འདྲེན་གྱི་དུས་མཚམས་སུ་སླེབས་པ་རེད།
ལོ་ཙཱ་བ། ཡེ་ཤེས་སྒྲོལ་མ།


text:
བློ་བརྟན་འགྱུར་མེད་ངང་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་བཏང་བ་བརྒྱུད་ཕྱོགས་ཁག་གི་སྒྲིག་སྲོལ་དང་ལམ་སྲོལ་གྱི་ཞན་ཆ་ལས་འཕེལ་རྒྱས་ཀྱི་གསོན་ཤུགས་དང་སྤྱི་ཚོགས་ཀྱི་གསོན་ཤུགས་ལ་བཀག་འགོག་བྱུང་བའི་སྣང་ཚུལ་ལ་འགྱུར་ལྡོག་ཇི་ལྟར་བྱུང་ཡོད་དམ།
ལོ་ལྔའི་ཚུན་དུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་སྐུ་ངོ་མས་ཀྲུང་དབྱང་གི་ཕྱོགས་ཡོངས་ནས་སྒྱུར་བཅོས་ཟབ་གཏོང་འགོ་ཁྲིད་ཚོགས་ཆུང་གི་ཚོགས་འདུ་ཐེངས་སོ་བརྒྱད་འཚོགས་གནང་ནས། གཙོ་གནད་སྒྱུར་བཅོས་ཀྱི་ཡིག་ཆ་ཁག་360ལྷག་ལ་གྲོས་ཞིབ་གནང་བ་དང་འབྲེལ་གྲོས་འཆམ་ཡང་བྱུང་བ་དང་། ཀྲུང་དབྱང་དང་རྒྱལ་ཁབ་ཀྱི་འབྲེལ་ཡོད་སྡེ་ཚན་གྱིས་སྒྱུར་བཅོས་བྱ་ཐབས་ཁག་1500ལྷག་བཏོན་པ། ཁྱབ་ཁོངས་གལ་ཆེན་དང་འགག་རྩའི་ལྷུ་ཚིགས་སྒྱུར་བཅོས་ལ་ཚད་བརྒལ་རང་བཞིན་གྱི་འཕེལ་རྒྱས་བྱུང་བ། ཁྱབ་ཁོངས་གལ་ཆེན་སྒྱུར་བཅོས་ཀྱི་སྒྲོམ་གཞི་གཙོ་བོ་སྤྱིར་ན་གཏན་འཁེལ་བྱུང་ཡོད། ཁྲིམས་འཛིན་སྒྲིག་སྲོལ་དང་། གྲོང་གསེབ་ཀྱི་ས་ཆའི“དབང་ཆ་གསུམ”ཁག་བགོས། ཐེམ་ཐོའི་ལམ་ལུགས། ཡིག་རྒྱུགས་སློབ་བསྡུའི་ལམ་ལུགས། གཞུང་བཙུགས་སྨན་ཁང་། སྣོད་བཅུད་ཁོར་ཡུག་སྲུང་སྐྱོང་སོགས་དམངས་འཚོ་དང་འབྲེལ་བ་ཡོད་པའི་སྒྱུར་བཅོས་བྱ་ཐབས་གཅིག་མཇུག་གཉིས་མཐུད་ངང་དོན་ཐོག་ཏུ་འཁྱོལ་བར་བྱས་ཡོད། ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་བར་གྲུབ་འབྲས་གལ་ཆེན་ཐོབ་པ་ལས་སྤྱི་ཚོགས་ཡོངས་ཀྱི་འཕེལ་རྒྱས་ཀྱི་གསོན་ཤུགས་དང་གསར་གཏོད་ཀྱི་གསོན་ཤུགས་མངོན་གསལ་དོད་པོས་ཆེ་རུ་ཕྱིན་ནས། མི་དམངས་མང་ཚོགས་ལ་སྒྱུར་བཅོས་དང་འཕེལ་རྒྱས་ལས་བྱུང་བའི་ཐོབ་ཚོར་མངོན་གསལ་དོད་པོས་ཆེ་རུ་ཕྱིན་ཡོད།
བློ་བརྟན་འགྱུར་མེད་ངང་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་བཏང་བས་ཁྲིམས་ཡོད་ཀྱང་ལག་བསྟར་མི་བྱེད་པ་དང་། ཁྲིམས་ལག་བསྟར་ནན་པོ་མི་བྱེད་པ། ཁྲིམས་འཛིན་གཞུང་དྲང་མེད་པ་བཅས་ཀྱི་གནད་དོན་ཚབས་ཆེན་ལ་འགྱུར་ལྡོག་ཇི་ལྟར་བྱུང་ཡོད་དམ།
ཏང་ཀྲུང་དབྱང་གིས་བློ་ཐག་ཆོད་པོས་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་གཏོང་རྒྱུའི་ཐབས་ཇུས་གལ་ཆེན་བཏོན་ནས། ཁྲིམས་འཛུགས་དང་། ཁྲིམས་ལག་བསྟར། ཁྲིམས་འཛིན། ཁྲིམས་སྲུང་བཅས་ལྷུ་ཚིགས་ཁག་འཛུགས་སྐྱོང་ལ་སྤྱི་འདོམས་ཀྱིས་ཤུགས་སྣོན་བརྒྱབ་པ་དང་། ཁྲིམས་སྐྱོང་རྒྱལ་ཁབ་དང་། ཁྲིམས་སྐྱོང་སྲིད་གཞུང་། ཁྲིམས་སྐྱོང་སྤྱི་ཚོགས་བཅས་འཛུགས་སྐྱོང་ལ་སྤྱི་འདོམས་ཀྱིས་སྐུལ་འདེད་བཏང་བ། ཕྱོགས་ཡོངས་ནས་ཁྲིམས་འཛིན་སྒྲིག་སྲོལ་སྒྱུར་བཅོས་ལ་སྐུལ་འདེད་བཏང་བ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་ཁྲིམས་སྐྱོང་མ་ལག་འཛུགས་སྐྱོང་ཧུར་ཐག་བྱས་ཏེ་རྒྱལ་ཁབ་སྒྲིག་གཞིའི་ཁྲིམས་ལྟར་ལས་འགན་སྒྲུབ་ནུས་ནུས་ལྡན་ངང་ཆེ་རུ་བཏང་བ་དང་། རིམ་ཁག་འགོ་ཁྲིད་ལས་བྱེད་པའི་ཁྲིམས་སྐྱོང་བསམ་ཕྱོགས་དང་ཁྲིམས་སྐྱོང་བྱེད་ཐབས་སྤྱད་ནས་གནད་དོན་སེལ་བ་དང་འཕེལ་རྒྱས་ལ་སྐུལ་འདེད་གཏོང་བའི་ནུས་པ་ནུས་ལྡན་ངང་ཆེ་རུ་བཏང་བ། སྤྱི་ཚོགས་ཡོངས་ཀྱི་ཁྲིམས་སྐྱོང་འདུ་ཤེས་ཟབ་ཏུ་ནུས་ལྡན་བཏང་བ། སྤྱི་ཚོགས་ཀྱི་དྲང་གཞག་དྲང་བདེན་ལ་སྐུལ་འདེད་ནུས་ལྡན་བཏང་བ། མི་དམངས་མང་ཚོགས་ཀྱི་ཁྲིམས་མཐུན་ཁེ་དབང་སྲུང་སྐྱོང་བྱས་པ། རང་རེའི་ཏང་གིས་བཅའ་ཁྲིམས་ཀྱི་བྱ་ཐབས་ལ་བརྟེན་ནས་རྒྱལ་ཁབ་ལ་འགོ་ཁྲིད་དང་བཅོས་སྐྱོང་བྱེད་པའི་ནུས་པ་མངོན་གསལ་དོད་པོས་ཆེ་རུ་བཏང་ཡོད།


text:
༄༅།། འབྱུང་རྩིས་ཟླ་བའི་འོད་ཟེར།
བླ་མ་དང་རྗེ་བཙུན་འཇམ་པའི་དབྱངས་ལ་ཕྱག་འཚལ་ལོ། །ཇི་ལྟའི་གནས་ལུགས་མངོན་གཟིགས་ནས། །ཇི་སྙེད་ཐུགས་རྗེའི་གཞན་དབང་གིས། །འགྲོ་ལ་ཕན་བདེའི་འཕྲིན་ལས་ཅན། །གཏེར་ཆེན་བླ་མ་ལ་ཕྱག་འཚལ། །མཁྱེན་བརྩེའི་ཆུ་སྐྱེས་ཀེ་ས་རར། །རབ་སྙན་ལེགས་བཤད་བུང་བའི་དབྱངས། །བསྒྱུར་མཁས་རྒྱལ་སྲས་གཞོན་ནུའི་སྐུ། །འཇམ་པའི་དབྱངས་ལ་ཕྱག་འཚལ་ལོ། །ཞུ་འཕྲུལ་ལེན་འཆང་སྐྱེས་བུ་ནི། །བཞི་ཚན་བཞི་དང་དུ་ཧ་ར། །ལོ་པཎ་དམར་ནག་ཁྲ་གསུམ་དང་། །ཁྱུང་ཕུག་བརྒྱུད་པར་བཅས་ཀུན་རྒྱལ། །བདག་བློའི་ཡོལ་གོ་དཀར་ནག་གི །རྩིས་རིག་བདུད་རྩིས་འགེངས་མཛད་པ། །རྒྱལ་སྲས་མཆོག་དང་ཟླུམ་ཆེན་རྗེ། །རྒྱ་སྟོན་རྣམས་ལའང་དྲིན་ཕྱག་འབུལ། །
འདིར་རྐྱང་རྡེབ་བྱས་ནས་རྩོམ་ཡོངས་ལ་བལྟས་ཆོག ཡིག་ཆའི་ཆེ་ཆུང་། ( 310.20 KB )


text:
རྩོམ་པ་པོ།   ལིའེ་ཧྥུ•ཐའོ་ཨེར་སི་ཐའེ་ཡིས་བརྩམས། ཚེ་དཔག་ལྷ་མོས་བསྒྱུར།དུས་ཚོད།   2018-01-10རྩོམ་ཁུངས།
ཉ་པ་འཇག་མའི་སྤྱིལ་ཁང་ཞིག་ཏུ་གནས་ཤིང་། ཉ་པའི་ཆུང་མ་རན་ན་གློག་འོད་འོག་ཏུ་བསྡད་ནས་ཉ་སོགས་རྙིང་པ་ཞིག་འཚེམ་བཞིན་ཡོད། སྒོ་རའི་ནང་རླུང་སྒྲ་ཤུགས་ཀྱིས་སྒྲོགས་ལ། མཚོའི་འགྲམ་ངོགས་ཀྱི་འཚོ་བར་ངང་ངམ་ཤུགས་ཀྱིས་སྐྱོ་སྣང་ཞིག་བསྣན་ཡོང་། གནམ་གཤིས་ངན་ཞིང་གྲང་མོད། འོན་ཀྱང་ཉ་པའི་སྤྱིལ་བུར་དཔྱིད་དུས་ལྟ་བུའི་དྲོད་འཇམ་ལྡན་པ་དང་། ཐབ་ཀྱི་མེ་ད་དུང་གཟིམས་མེད། ཉལ་གུར་དཀར་བོ་ཕུབ་པའི་མལ་ཁྲིའི་སྟེང་དུ་བྱིས་པ་ལྔ་བོ་རྒྱ་མཚོའི་རླབས་སྒྲའི་ཁྲོད་གཉིད་འདུག རན་ནའི་ཁྱོ་ག་ཞོགས་པ་ནས་རྒྱ་མཚོར་ཞུགས་ཚར། ད་ལྟ་ད་རུང་ཕྱིར་ལོག་མེད། མོས་རྦ་རླབས་ཀྱི་སྐད་ཅོར་དང་ཤུགས་ཀྱིས་གཡུག་པའི་རླུང་སྒྲར་ཉན་བཞིན་སེམས་དེ་འདྲའི་བདེ་ལ་འབབ་ཀྱིན་མེད། ཤིང་ལས་བཟོས་པའི་བཀལ་ཅོང་ལྷོད་ཀྱིས་གྲག་བྱུང་། ད་ནི་ཏག་ཏག་དུས་ཚོད་བཅུ་གཅིག་ཏུ་གྱུར་ཀྱང་ཁྱོ་ག་ད་དུང་ཕྱིར་མ་ལོག རན་ནས་ཤུབ་བུར་ཁེར་བཤད་བརྒྱབ་བྱུང་། ཁྱོ་གས་རང་གི་ལུས་ཕུང་ལ་མི་ལྟ་བར། རྒྱུན་པར་གྲང་ངར་ལ་མི་འཛེམ་པར་རླུང་རླབས་ནང་ཉ་འཛིན་ལ། མོས་ཞོགས་པ་ནས་དགོང་མོའི་བར་བྲེལ་ན་ད་དུང་འདི་འདྲ་རེད། ཁྱིམ་ཚང་གཅིག་གི་ཁ་གསོ་ཐུབ་ཡོད་པ་ཙམ་ཡིན། ཕྲུ་གུ་ཚོར་ལྷམ་ཡང་བསྐོན་རྒྱུ་མེད་པ་དང་། དབྱར་དགུན་གང་ཡིན་ཡང་ཚང་མ་རྐང་རྗེན་དུ་འགྲོ་བཞིན་ཡོད། ཟ་མ་བག་ལེབ་དཀར་པོ་དེ་མ་ཡིན་པར་གལ་ཏེ་ནག་པོའི་ལྟོ་རྒྱག་ན་ད་ལྟ་ཡག་པོ་རེད། ཉ་ཟས་རྐྱང་རྐྱང་ལས་མེད་། ཀྱེ་ཧུད། ཕྲུ་གུ་ཚོ་གེགས་མེད་ནད་མེད་ཡིན་པས། འཁང་ར་བྱེད་དགོས་དོན་མེད། རན་ནས་འདི་ལྟར་བསམ་བཞིན་ཡང་རྣ་བ་བླག་ནས་རླུང་འཚུབ་ཀྱི་འུར་སྒྲར་ཉན། ཁོ་གང་ན་ཡོད་དམ། དཀོན་མཆོག་གིས་སྐྱོབ་ཅིག་ཅེས་ཁེར་ལབ་བྱས།
ཉལ་ན་ད་དུང་སྔ་དྲགས་པས་རན་ན་ཡར་ལངས་ཏེ་མགོ་དཀྲིས་མཐུག་པོ་ཞིག་མགོར་དཀྲིས་ཤིང་ལག་སྒྲོན་བཟུང་ནས་སྒོར་བུད་དེ། མཚོ་རླབས་ཇེ་ཆུང་དུ་སོང་འདུག་མིན་དང་། སྒྲོན་སྟེགས་སྟེང་གི་གློག་ད་དུང་བཀར་ཡོད་མེད། ཁྱོ་གའི་གྲུ་ཆུང་དེ་མཐོང་ཐུབ་མིན་སོགས་ལ་བལྟས་མོད། མཚོ་སྟེང་དུ་ཅི་ཡང་མི་མཐོང་ལ་རླུང་བུ་སྔར་བཞིན་ཤུགས་ཀྱིས་གཡུག་བཞིན་ཡོད། སྐབས་དེར་མོའི་གློ་བུར་དུ་ཁྱིམ་མཚེས་ནད་པ་དེ་ཡིད་ལ་འཁོར་ནས། ཁོ་ལ་བདག་བྱེད་མཁན་ཡོད་མེད་བསམ་བཞིན་ཕར་སོང་ནས་སྒོ་རྡུང་མོད་དྲག་འགུལ་ཅི་ཡང་མ་བྱུང་།
ཡུགས་མོའི་གནས་བབས་དངོས་གནས་ཁག་པོ་རེད། བྱིས་པ་གཉིས་ལས་མེད་མོད་ཡོད་ཚད་རང་ཉིད་གཅིག་པུས་འགན་འཁུར་དགོས་ལ། རང་ལའང་ནད་ཡོད། ང་ནང་དུ་སོང་ནས་མོར་བལྟ་དགོས། སྒོ་ཁར་ལངས་པའི་རན་ནས་དེ་ལྟར་བསམ་བཞིན་ཡང་བསྐྱར་སྒོ་རྡུང་མོད་སྔར་བཞིན་དྲག་འགུལ་ཅི་ཡང་མ་བྱུང་ངོ་།།
ཨེ། ཁྱིམ་མཚེས། རན་ནས་ཡང་བསྐྱར་ཐེངས་གཅིག་བོས་ནས། ཡིད་ལ་དོན་དག་ཅི་ཞིག་བྱུང་སོང་ངམ་བསམ་བཞིན། སྒོ་ཕྱེས་ནས་ནང་དུ་སོང་།
ཤིང་ཁང་ཆུང་ཆུང་དེའི་ནང་རླན་ཤས་ཆེ་ལ་གྲང་ངར་ཡོད། རན་ནས་ལག་སྒྲོན་བཟུང་ནས་སྒོ་དང་ཁ་གཏད་དུ་ཡོད་པའི་མལ་ཁྲིའི་སྟེང་གི་ནད་པར་བལྟས་པ་ན། ཁོ་མོ་འགུལ་ཙམ་ཡང་མི་བྱེད་པར་ཉལ་འདུག་ལ། ཕར་འགྲམ་དུ་སོང་ནས་ཞིབ་བལྟ་བྱས་ནས་ཤི་བོའི་ཉམས་དེ་བསྟན་འདུག ཤི་ཟིན་པའི་ཨ་མའི་འགྲམ་དུ་བྱིས་པ་གཉིས་ཉལ་ནས་གཉིད་འདུག་ལ། ཨ་མས་རང་གི་ལུས་སྟེང་གི་གོན་པ་བྱིས་པ་གཉིས་ཀྱི་སྟེང་དུ་བཀབ་འདུག
རན་ནས་སླེའུ་ནང་གི་མགོ་དཀྲིས་བླངས་ནས་ད་དུང་གཉིད་ལས་མ་སད་པའི་བྱིས་པ་གཉིས་དེའི་ནང་དུ་བཏུམས་ནས་ཕྱིར་རང་ཁྱིམ་དུ་ལོག མོའི་སྙིང་གི་འཕར་ཚད་ཇེ་མགྱོགས་སུ་གྱུར་ལ། ཅི་ཞིག་ལ་འདི་ལྟར་བྱེད་དགོས་སམ། ཁོ་མོ་རང་གིས་ཀྱང་གསལ་བོ་ཤེས་ཀྱིན་མེད།
ཕྱིར་རང་ཁྱིམ་དུ་ཐོན་དུས་བྱིས་པ་གཉིས་རང་གི་བྱིས་པའི་འགྲམ་དུ་བསྙལ་ཏེ། གཞི་ནས“ཁྱོ་ག་ཕྱིར་ལོག་དུས་ཅི་ཟེར་རམ། ང་ལ་བཅར་རམ། བྱིས་པ་འདི་དག་གི་ཁ་ཇི་ལྟར་གསོ་དགོས་སམ”སོགས་སེམས་ཁྲལ་གྱི་ཁེར་གཏམ་མང་པོ་བྱས།
ཙིར་ཞེས་པའི་སྒྲ་དེས་མི་ཞིག་ནང་དུ་ཐོན་པ་ལྟར་བྱས་པས། རན་ན་འདར་བཞིན་མྱུར་དུ་འདུག་སྟེགས་ནས་ཡར་ལངས།
“མེད་གི ། མི་མེད་གི ། གནམ་རྒན་མ། ངས་བྱ་བ་འདི་འདྲ་ཇི་ལྟར་བསྒྲུབ་པ་རེད། ད་ཅི་བྱ། ཁྱོ་ག་ཐོན་དུས་ཇི་ལྟར་བྱ།”རན་ན་སེམས་ཁྲལ་ཆེན་པོས་མལ་ཁྲིའི་འགྲམ་དུ་ཁ་རོག་གེར་ཡུན་རིང་བསྡད།
ཆར་བ་འབབ་མཚམས་བཞག་ལ། ནམ་ལངས། འོན་ཀྱང་རླུང་བུས་སྔར་བཞིན་ཤུགས་སྒྲ་དང་མཚོ་ཡིས་སྔར་ལྟར་ངར་སྐད་སྒྲོག་བཞིན་འདུག
གློ་བུར་སྒོ་མོ་ཕྱེས་བྱུང་། མཚོ་སྟེང་གི་མཁའ་དབུགས་གསར་བ་ཞིག་ནང་དུ་མཆེད་ཡོང་བ་དང་མཉམ་དུ། ལུས་བང་ཆེ་ལ་གདོང་མདོག་ནག་པའི་ཉ་བ་དེ་ནང་དུ་འཛུལ་ནས། “རན་ན། ང་ཕྱིར་ཐོན་འདུག” “ ཨོ། ཁྱོད་ཡིན་ནམ།” མགོ་བོ་ཡར་འདེགས་མ་ཕོད།
“ཧེ། མུན་ནག་གི །ཤིན་ཏུ་འཇིགས་པོ་ཞིག་རེད། ”
“རེད། གནམ་གཤིས་ངན་གི ། ཉ་དུ་བཟུང་ཡོད།”
“ཉ་རྒྱ་རལ་ཐ། ཅི་ཡང་བཟུང་མ་ཐུབ། གནས་ཚུལ་ངན་པ། ངས་ཁྱོད་བཤད། འདི་འདྲའི་གནམ་གཤིས་ངན་པ་ཞིག ང་ད་སྔ་དེ་འདྲའི་མུན་ནག་ལ་འཕྲད་མ་མྱོང་། ཉ་འཛིན་རྒྱུ་ཕར་ཞོག གསོན་པོ་ཕྱིར་ཡོང་ཐུབ་པ་བཟང་སོང་། དེ་མིན། ང་ཡུལ་དུ་མེད་དུས་ཁྱོས་ཅི་བྱས་སོང་།”ཉ་པས་ཉ་རྒྱ་ཁང་ནང་དུ་དྲུད་ནས། མེ་ཐབ་ཀྱི་འགྲམ་དུ་བསྡད།
“ང། ”རན་ནས་ངོ་གདོང་སྐྱ་བོར་གྱུར་ནས། “ངས་ཅི་བྱས་སོང་། ངས་ཁྱིམ་ནས་བཟོ་འཚེམས་བྱས་པ་ཡིན། ངས་ཁྱེད་ལ་དངོས་གནས་སེམས་འཁུར་བྱས་པ་ཡིན།”
ཁྱོ་གས་སྐད་དམའ་མོས“བདེན་གི ། བདེན་གི །” “གནམ་གཤིས་འདི་འདྲའི་ངན་གི །ཐབས་གཞན་མེད་གི །” ཅེས་ཁྱོ་ཤུག་གཉིས་རེ་ཞིག་ལ་འཇམ་ཅག་གེར་ལུས།
རན་ནས། “ཁྱེད་ཀྱིས་ཨེ་ཤེས། ཁྱིམ་མཚེས་ཤི་སོང་།”
“ངོ་མ་ཨེ་ཡིན།”
“ནམ་ཤི་གསལ་བོ་མི་ཤེས། ཕལ་ཆེར་ཁ་སང་ཡིན་རྒྱུ་རེད། ཤི་སྟངས་ཡ་ང་བ་ཞིག བྱིས་པ་གཉིས་ནི་གཅིག་གིས་སྐད་ཆ་བཤད་ཤེས་པ་ཙམ། གཅིག་ད་དུང་དེ་ལས་ཆུང་རེད། ”
རན་ན་ཁ་རོག་གེར་བསྡད་ལ། ཁྱོ་གའི་སྨིན་མ་བསྡུས་ནས་ངོ་མདོག་གཟབ་ནན་དུ་གྱུར་ནས།“རེད་ཡ། འདི་དོན་དག་ཅིག་རེད། ཁྱེད་སོང་ནས་བྱིས་པ་གཉིས་ཁུར་ཤོག བྱིས་པ་གཉིས་ཤི་བོ་དང་མཉམ་དུ་འཚོ་བ་ཇི་ལྟར་རོལ།”
རན་ན་འགུལ་ཙམ་ཡང་མ་བྱས།
“རན་ན། ཁྱེད་ལ་ཅི་བྱས་སོང་། མི་འཐད་པ་ཡིན་ནམ། ”
རན་ནས“ཁོ་གཉིས་འདི་ན་ཡོད། ” ཅེས་ད་གཟོད་དལ་མོའི་ངང་ཉལ་གུར་ཁར་ཕྱེས་པ་རེད།
རྩོམ་སྒྲིག་པ། ཚེ་པེ། གཡུ་འཛོམས།


text:
ཕྱི་ལོ་ ༢༠༡༧ ཟླ་ ༩ ཚེས་ ༢༥ རེས་གཟའ་ཟླ་བ།
༄༅། །ཕྱི་ལོ་ ༢༠༡༧ ཟླ་ ༩ ཚེས་ ༢༣ དང་ ༢༤ བཅས་ཉིན་གྲངས་གཉིས་རིང་སྤྱི་ནོར་༧གོང་ས་༧སྐྱབས་མགོན་ཆེན་པོ་མཆོག་གིས་ལ་ཊི་ཝི་ཡའི་རྒྱལ་ས་རི་གའི་སྐོན་ཊོ་ Skonto Hall ཚོགས་ཁང་དུ་ཨུ་རུ་སུའི་དད་ལྡན་ཆོས་ཞུ་བ་གཙོ་བོར་གྱུར་པའི་ལ་ཏི་ཝི་ཡ་དང་། ལི་ཐུ་ནེ་ཡ། ཨེ་སི་ཌོ་ནེ་ཡ་བཅས་ཀྱི་དད་ལྡན་ཆོས་ཞུ་བ་གྲངས་ ༣༨༠༠ ལྷག་ཙམ་ལ་སློབ་དཔོན་ཀ་མ་ལ་ཤཱི་ལས་མཛད་པའི་སྒོམ་རིམ་བར་པ་དང་། རྗེ་རིན་པོ་ཆེས་མཛད་པའི་ལམ་རིམ་བསྡུས་དོན་གྱི་གསུང་ཆོས་བཀའ་དྲིན་བསྐྱངས་ཡོད།
དེ་ཡང་ཕྱི་ཚེས་ ༢༣ ཉིན་གསུང་ཆོས་དབུ་འཛུགས་མ་གནང་གོང་མགོན་པོ་གང་ཉིད་མཆོག་གིས་བཀའ་སློབ་སྩལ་དོན། དེ་རིང་འདིར་ལ་ཊི་ཝི་ཡ་ས་གནས་སུ་ཆེད་དུ་བྱ་བའི་གདུལ་བྱ་ཨུ་རུ་སུའི་ཁོངས་ནས་ཡོང་བ་དེ་དག་རེད། གང་ཡིན་ཞེ་ན། ཨུ་རུའི་རྒྱལ་ཁབ་ནང་ངོས་འཛིན་ཡོད་པའི་ཆོས་ལུགས་བཞིའི་ནང་ནས་ནང་པ་དེ་ཆོས་ལུགས་གཅིག་ཆགས་ཀྱི་ཡོད་པ་མ་ཟད། ཨུ་རུ་སུའི་ས་ཁོངས་སུ་ཕ་མེས་ནས་ནང་པའི་ཆོས་བྱེད་མཁན་ཀལ་མིག་དང་། བྷུ་རི་ཡཏ། ཐུ་ཝ་དེ་དག་བོད་བརྒྱུད་ནང་བསྟན་གཅིག་གྱུར་ཉམས་ལེན་བྱེད་མཁན་ཆགས་ཡོད།
ངོས་རང་ཆུང་དུས་སྐབས་བོད་ནང་ཡོད་དུས་ཨུ་རུ་སུའི་ནང་པའི་ས་ཁུལ་ནས་ཡོང་བའི་དགེ་འདུན་པ་ཕལ་ཆེར་བརྒྱ་སྐོར་ཞིག་ཡོད། དེ་བཞིན་དགེ་བཤེས་ཀྱང་མང་པོ་ཡོད། ཧ་ལམ་ལོ་སྟོང་ཕྲག་རིང་ནས་འབྲེལ་བ་ཡོད་པ་ཆགས་ཡོད་ཅེས་བརྗོད་ནའང་མ་འགྲིག་པ་མེད། དེར་བརྟེན་དེ་རིང་འདིར་གཙོ་བོ་ཨུ་རུ་སུ་ནས་ཡོང་བའི་ནང་པ་ཁྱེད་རང་ཚོར་ནང་ཆོས་འགྲེལ་བཤད་རྒྱག་རྒྱུ་རེད། དེ་ནས་ནུབ་ཕྱོགས་རྒྱལ་ཁབ་ནང་དུ་ངོས་ཀྱིས་ཤེས་ཡོན་སྡེ་ཚན་ནང་སེམས་ཁམས་རིག་པ་སོགས་འགྲེལ་བཤད་རྒྱག་གི་ཡོད། དཔེར་ན། ངོས་རང་ཉེ་ཆར་ཨི་ཌ་ལི་དང་འཇར་མ་ནིར་ཉིན་ཤས་བསྡད་པ་རེད། སྐབས་དེར་གཙོ་བོ་སེམས་ཁམས་རིག་པ་དང་ལྟ་གྲུབ་སྐོར་དེ་འདྲ་སྐད་ཆ་ཕྲན་བུ་ཡོང་གི་ཡོད་པ་མ་གཏོགས་ནང་ཆོས་འགྲེལ་བཤད་རྒྱག་རྒྱུ་བཟོ་འདྲ་བོ་བྱེད་ཀྱི་མེད། གང་ཡིན་ཞེ་ན། འཛམ་གླིང་ས་གནས་སོ་སོར་སོ་སོའི་ཕ་མེས་ནས་ཆོས་བརྒྱུད་མི་འདྲ་བ་ཡོད། སོ་སོའི་ཕ་མེས་ཀྱི་ཆོས་བརྒྱུད་ལ་མཐོས་བསམ་སྒོམ་གསུམ་བྱེད་ནས་སྡོད་ན་ཧ་ཅང་བཟང་བ་དང་བརྟན་པ་ཡོད། ཆོས་ལུགས་བརྗེ་འགྱུར་བྱེད་ན་སྐབས་རེ་སེམས་ལ་རྣམ་རྟོག་གི་རུ་འཛིན་ནས་དཀའ་ངལ་འཕྲད་རྒྱུ་དེ་འདྲ་ཡོང་བཞིན་འདུག
དེ་སྔ་རྒྱ་གར་དུ་ནུབ་ཕྱོགས་ནས་ཡོང་བ་དེ་འདྲས་འགོ་སྟོད་ལ་ནང་པའི་ཆོས་ལ་དོ་སྣང་བྱས། ཕྱིས་སུ་བསམ་བློའི་ནང་འཁྲུག་ནས་བདེ་བོ་མེད་མཁན་དེ་འདྲ་བྱུང་སོང་། དེར་བརྟེན་སོ་སོའི་ཕ་མེས་ཀྱི་ཆོས་དེ་ག་རང་བྱེད་ནས་སྡོད་ན་ཧ་ཅང་བཟང་བ་རེད་འདུག དཔེར་ན་ངོས་ཀྱི་ངོ་ཤེས་པའི་ཡི་ཤུའི་ཆོས་པ་ཞིག་ཡོད་པ་ཁོང་གཤེགས་ཟིན་པ་རེད། ཁོང་ནང་ཆོས་ལ་དོ་སྣང་ཧ་ཅང་ཡོད། ངོས་གཉིས་གྲོགས་པོ་རེད། ངོས་གཉིས་བྱམས་བརྩེ་དང་བཟོད་པ། ཞི་གནས་དེ་འདྲའི་སྐོར་གོ་བསྡུར་བྱེད་ཀྱི་ཡོད། ཉིན་ཞིག་ཁོང་གིས་སྟོང་ཉིད་ཀྱི་ལྟ་བའི་སྐོར་སྐད་ཆ་དྲིས་བྱུང་། ངོས་ཀྱིས་ཁོང་ལ་འདི་སྐོར་མ་འདྲི། འདི་ཁྱེད་དང་འབྲེལ་བ་མེད། འདི་ནང་པའི་ཐུན་མོང་མིན་པའི་ལྟ་གྲུབ་རེད། འདི་ཁྱེད་ལ་དགོས་པ་མེད། ཅེས་ངོས་གཉིས་ནང་ཚགས་ཡིན་སྟབས། ངོས་ཀྱིས་དེ་ལྟར་བརྗོད་པ་ཡིན། རྒྱུ་མཚན་གང་རེད་བརྗོད་ན། རྟེན་འབྱུང་གི་ལྟ་བ་ཞེས་བཤད་པ་ཡིན་ན། ཆོས་ཐམས་ཅད་བདེན་རྟོགས་སྒྱུ་མ་ལྟ་བུ་ཞེས་བཤད་དགོས་སྟབས། ཡི་ཤུའི་ཆོས་པ་ཞིག་གིས་ཡིད་ཆེས་བྱེད་ས་དཀོན་མཆོག་དེ་བདེན་རྟོགས་སྒྱུ་མ་ལྟ་བུར་བཤད་པ་ཡིན་ན། རྩེ་གཅིག་གི་དད་པ་དེར་ཕྲན་བུ་ཤུགས་རྐྱེན་བྱེད་མི་ཡོང་ངམ་དེ་འདྲ་དྲན་བྱུང་། དེར་བརྟེན་སྐད་ཆ་མ་འདྲི་ཞེས་བརྗོད་པ་ཡིན།
སྤྱིར་རྒྱ་གར་གྱི་ལྟ་གྲུབ་དང་དེའི་ནང་ནས་སངས་རྒྱས་པའི་ཆོས་ཀྱི་ལྟ་གྲུབ་སྐོར་དོ་སྣང་ཡོད་མཁན་ཡོང་བཞིན་ཡོད། དེ་གནས་ཚུལ་ཁག་ཁག་རེད། ངོས་ཀྱིས་ནམ་རྒྱུན་རྟག་ཏུ་ཤོད་བཞིན་ཡོད། ནུབ་ཕྱོགས་རྒྱལ་ཁབ་ཀྱི་མི་འགའ་ཤས་ནང་པའི་ཆོས་ལ་དོ་སྣང་བྱེད་མཁན་དེ་ཚོས་སོ་སོའི་ཁམས་དང་མོས་པའི་ཆ་ནས་ནང་པའི་ཆོས་ལ་མཐའ་གཅིག་ཏུ་བློ་ལ་ཐད་པ་ཞིག་དང་། ས་ོསོའི་ཕ་མེས་ཀྱི་ཆོས་བློ་ལ་དེ་ཙམ་གྱིས་ནུས་པ་མ་ཐོན་པའི་བཟོ་འདྲ་བོ་ཡོང་གི་ཡོད། སོ་སོའི་ཕ་མེས་ཀྱི་ཆོས་ཀྱང་དེ་ཙམ་ནུས་པ་མ་ཐོན་པའི་བཟོ་འདྲ་ཆགས་པ་ཡིན་ན། གནས་ཚུལ་ཁག་ཁག་རེད། འོན་ཀྱང་སོ་སོའི་ཕ་མེས་ཀྱི་ཆོས་ལ་ངེས་པར་དུ་བརྩི་བཀུར་བྱེད་དགོས། སོ་སའི་ཕ་མེས་ཀྱི་ཆོས་ལ་མ་གུས་པའི་བཟོ་འདྲ་བོ་བྱས་ན་ཡག་པོ་ཡོད་མ་རེད་ཅེས་ངོས་ཀྱི་ཤོད་བཞིན་ཡོད།
དེ་རིང་འདིར་ཆ་བཞག་ནའང་། ཁྱེད་རང་ཚོ་ཕ་མེས་ནས་ནང་པ་ཡིན་པ་གནས་ཚུལ་ཐ་དད་རེད། ཕ་མེས་ནས་ནང་པ་མིན་མཁན་ཚོ་དོ་སྣང་ལྟ་བུ་གསར་པ་བྱས་ནས་ཡོང་དུས་སོ་སོའི་ཕ་མེས་ཀྱི་ཆོས་ལ་ངེས་པར་དུ་གུས་བརྩི་བྱེད་རྒྱུ་གལ་ཆེན་པོ་རེད། དེང་སྐབས་ཆོས་ལུགས་མཐུན་སྒྲིལ་དགོས་རྒྱུ་ཧ་ཅང་གལ་ཆེན་པོ་རེད། ངོས་ལ་ཆ་བཞག་ནའང་ངོས་རང་ནང་པའི་དགེ་སློང་ཞིག་རེད། ངོས་ཀྱིས་ཆོས་ལུགས་ཚང་མར་གུས་ཞབས་བྱེད་ཀྱི་ཡོད། གང་ལྟར་ཆོས་ལུགས་གཅིག་གིས་གཅིག་ལ་གུས་བརྩི་ཡོད་པའི་ཐོག་ནས་ཆོས་ལུགས་མཐུན་སྒྲིལ། ལྷག་བསམ་རྣམ་དག་གི་ཐོག་ནས་མཐུན་སྒྲིལ་དགོས་རྒྱུ་ཧ་ཅང་གལ་ཆེན་པོ་རེད། དེང་སྐབས་ཆོས་ལུགས་མི་འདྲ་བའི་རྒྱུ་མཚན་ལ་བརྟེན་ནས་མི་གསོད་རེས་བྱེད་བཞིན་ཡོད་པ་འདི་ཧ་ཅང་བློ་ཕམ་དང་ཐབས་སྐྱོ་པོ་རེད། དེ་སྔ་བོད་ལ་ཡིན་ནའང་བཅོམ་ལྡན་འདས་ཀྱི་རྗེས་འབྲང་གཅིག་གྱུར་བ་ཡིན་ནའང་། ཞྭ་དམར་སེར་ཟེར་བ་དེ་འདྲའི་ཐོག་ནས་སྐབས་རེ་འཁྲུག་པ་རྒྱག་བཞིན་ཡོད། ཧ་ཅང་གིས་ཐབས་སྐྱོ་པོ་རེད། དེ་འདྲ་ཡིན་དུས་ཆོས་ལུགས་མཐུན་སྒྲིལ་བྱེད་དགོས་རྒྱུ་ཧ་ཅང་གལ་ཆེན་པོ་རེད། ཁྱེད་རང་ཚོ་ཚང་མ་ནང་པའི་ཆོས་ལ་དམིགས་བསལ་དོ་སྣང་བྱས་ཏེ་ནང་པའི་ཆོས་ཉམས་སུ་བླངས་པ་ཡིན་ནའང་། སོ་སོའི་ཕ་མེས་ཀྱི་ཆོས་ལ་ངེས་པར་དུ་གུས་བརྩི་བྱེད་དགོས།
དང་པོ་ཆོས་ཟེར་བ་འདི་གང་རེད། ད་ལྟ་དུས་རབས་ཉེར་གཅིག་ལ་སླེབ་ཡོད། དངོས་པོ་ཡར་རྒྱས་ཧ་ཅང་ཚད་མཐོ་པོའི་ཐོག་སླེབ་ཡོད། ཚན་རིག་ཡར་རྒྱས་ཕྱིན་པའི་ཐོག་ནས་གནས་ཚུལ་མང་པོ་ཞིག་འགྲེལ་བཤད་རྒྱག་རྒྱུ་ཡོད་པ་ཆགས་བཞིན་ཡོད། དེར་བརྟེན་ཆོས་དགོས་ཀྱི་ཡོད་དམ། དེ་འབྲེལ་བ་གང་ཡོད་ཅེ་ན། དྲི་བ་གཙོ་བོ་འདི་རེད། དེ་འདྲ་དྲིས་པ་ཡིན་ན་ད་ལྟ་འཛམ་གླིང་འདིའི་ཐོག་ཤེས་ཡོན་ཧ་ཅང་མང་པོ་ཡོད། རིག་གནས་ཁག་མང་པོ་ཡོད་། དེ་དག་མང་ཆེ་བ་ཕྱི་དངོས་པོ་ལ་བརྟེན་པ་ཤ་སྟག་རེད་འདུག ཆོས་ཕྱོགས་ཀྱི་ཐོག་ནས་སེམས་ཀྱི་ཞི་བདེ་སྒྲུབ་རྒྱུ་ཡོད་ནའང་། མང་ཆེ་བ་དད་པའི་ཐོག་ནས་འགྲོ་རྒྱུ་ཆགས་ཀྱི་འདུག་སྟབས། རྒྱ་གར་འཕགས་པའི་ཡུལ་གྱི་ཆོས་བརྒྱུད་དེ་དག་གིས་གཙོ་བོ་སེམས་ལ་སྦྱོང་བརྡར་སྤྲད་ནས་སེམས་ལ་བསྒྱུར་བཅོས་གཏང་རྒྱུ་དང་། སེམས་ལ་བསྒྱུར་བཅོས་གཏོང་རྒྱུ་ཟེར་བ་འདི་ད་ལྟ་ང་ཚོར་ཡོད་བཞིན་པའི་སེམས་འདི་གསར་པ་བཟོས་ཟེར་གྱི་མེད། སེམས་ལ་བསྒྱུར་བཅོས་གཏོང་ཟེེར་བ་འདི་ང་ཚོའི་སེམས་ལ་རེ་དོགས་ཀྱི་རྣམ་རྟོག་ལུག་གུ་བརྒྱུད་ནས་སེམས་འཁྲུག་པ་དེ་ཚོའི་གྲས་ཉུང་དུ་གཏོང་རྒྱུར། ཕྱིའི་སྨན་ཟ་བ་དང་བྱིན་རླབས་ཞུས་ནས་ཉུང་དུ་གཏོང་རྒྱུ་མ་རེད། གང་ལྟར་ང་ཚོ་བསམ་བློ་གཏོང་ཕྱོགས་ཀྱི་ཐོག་ནས་སེམས་ལ་བསྒྱུར་བ་གཏོང་རྒྱུ་གང་འདྲ་རེད་བརྗོད་ན། ཁོང་ཁྲོ་དང་ང་རྒྱལ། རང་གཅེས་འཛིན་ཟེར་བ་དེ་ཚོའི་གྲས་ལ་ཞེན་ཆགས་ཧ་ཅང་ཤུགས་ཆེན་པོའི་ཐོག་ནས་སོ་སོ་ལ་ཏོག་ཙམ་མ་བདེ་བ་ཡོང་བའི་ཐོག་ནས་ཁོང་ཁྲོ་བཟའ་རྒྱུ་གཅིག་ཡོང་བཞིན་ཡོད། ཕྱོགས་གཅིག་ནས་བདག་ལ་ཆགས་པ་དེས་བྱེད་བཞིན་ཡོད།
གཉིས་ནས་དགྲ་དང་གཉེན་ཞེས་ཕྱོགས་དང་རིས་སུ་ཕྱེ་བའི་ཐོག་ནས་ཆགས་སྡང་གི་བློ་སྐྱེ་གི་ཡོད་པར་བརྟེན་ཆོས་ཟེར་རྒྱུ་འདིས་གང་ལྟར་བྱམས་བརྩེ་དགོས་རེད། འཇིག་རྟེན་བཀོད་པ་པོ་འདོད་མཁན་གྱི་ཆོས་ལུགས་ལ་ཆ་བཞག་ནའང་། བྱམས་བརྩེ་ཉམས་ལེན་གཙོ་བོ་བཤད་ཀྱི་ཡོད། བྱམས་བརྩེ་ཉམས་ལེན་ཡག་པོ་ཡོང་བར་བཟོད་པའི་ཉམས་ལེན་དང་། དེ་བཞིན་འཁོན་འཛིན་མི་བྱེད་པ། བཟོད་བཞེས་དེ་ཚོའི་གྲས་ཆོས་ལུགས་ཚང་མས་གསུང་གི་འདུག ཆོས་ལུགས་དེ་དག་གིས་གང་ལྟར་སེམས་དཀྲུག་མཁན་གྱི་ཞེ་སྡང་གཙོ་བོར་གྱུར་པའི་དེ་ཚོའི་གྲས་ཤུགས་ཆུང་དུ་གཏོང་རྒྱུ་ཞིག་ཆོས་ལུགས་ཚང་མས་བཤད་ཀྱི་ཡོད། ད་ལྟ་འཛམ་གླིང་འདིའི་སྟེང་དངོས་པོ་ཡར་རྒྱས་ཁོ་ནར་དམིགས་ཏེ་འགྲོ་བཞིན་པ་འདིས་སེམས་ཞི་བདེ་ཡོང་བ་ཞིག་བཟོ་ཐུབ་ཀྱི་མི་འདུག སེམས་འཁྲུག་ཡོང་དུས་བཟི་སྨན་ཟ་རྒྱུ་དང་། ཆང་རག་འཐུང་རྒྱུ་བཟོ་འདྲ་བོ་དེ་དག་གིས་གནས་སྐབས་སེམས་འཁྲུག་པ་དེ་ཕར་ཞི་ངེས་རེད་མ་གཏོགས། རྩ་བའི་སེམས་འཁྲུག་རྒྱུ་དེ་དག་ཉུང་དུ་འགྲོ་རྒྱུ་ཡོང་གི་མ་རེད།
དེང་སྐབས་ཡོད་དང་ཡོད་བཞིན་པའི་ཤེས་ཡོན་སྤྲོད་ཕྱོགས་འདིས་གང་ལྟར་དངོས་པོ་ཡར་རྒྱས་དང་དཔལ་འབྱོར་དང་འབྲེལ་བའི་ཤེས་ཡོན་ཞིག་ཆགས་ཡོད་པ་ཕལ་ཆེར་ཧ་ཅང་གསལ་པོ་རེད། དེང་དུས་ཀྱི་ཤེས་ཡོན་ Modern Education ནི་ཡུ་རོབ་ནས་དར་བ་རེད། ཡུ་རོབ་ཏུ་བཟོ་ལས་ཡར་རྒྱས་འགྲོ་རྒྱུ་འགོ་འཛུགས་ཡོང་བའི་གོང་ལ་དགོན་པ་ཁག་ཤེས་ཡོན་གྱི་བསྟི་གནས་ཆགས་ཡོད། བཟོ་ལས་འགོ་བཙུགས་ནས་རིམ་པས་ཡར་རྒྱས་ཕྱིན་པའི་སྐབས་སུ་རྩིས་རིག་ Mathmatics དེ་ཚོའི་གྲས་ཧ་ཅང་འབྲེལ་བ་ཡོང་གི་འདུག དགོན་པ་ཚོས་ལོ་སྟོང་ཕྲག་རིང་ཤེས་ཡོན་གྱི་བསྟི་གནས་ལྟ་བུ་བྱས་པ་དེའི་མ་འདང་བར་བརྟེན་ཤེས་ཡོན་གྱི་སྡེ་ཚན་ཟུར་དུ་ཕྱེ་བ་རེད། དེ་དུས་ནང་སེམས་ཀྱི་བྱམས་བརྩེ་མཚོན་པའི་དེ་ཚོའི་གྲས་ཆོས་བརྒྱུད་ཁག་གི་དགོན་པས་འགན་འཁུར་བ་དང་། དངོས་པོ་ཡར་རྒྱས་དང་འབྲེལ་བའི་ཤེས་ཡོན་དེ་དག་ཤེས་ཡོན་གྱི་བསྟི་གནས་ཟུར་དུ་ཕྱེ་བ་དེས་འགན་འཁྱེར་ནས་ཕྱིན་པ་རེད། དེ་དུས་ཕལ་ཆེར་འདང་གི་ཡོད་པའི་བཟོ་འདྲ་ཞིག་རེད། དེ་ནས་རིམ་པས་ཆོས་ཕྱོགས་ཐོག་དོ་སྣང་ཕྲན་བུ་ཆུང་དུ་ཕྱིན་པའི་སྐབས་སུ་དགོན་པ་ཁག་གིས་བཟང་པོ་དང་བྱམས་བརྩེའི་བསླབ་བྱ་སྤྲད་རྒྱུའི་ནུས་པ་མ་འདང་བ་ཆགསཔ་དང་། གསར་དུ་ཚུགས་པའི་སློབ་སྦྱོང་གི་སྡེ་ཚན་ཐོག་ནས་སེམས་ཁམས་རིག་པ་གཙོ་བོར་གྱུར་པའི་སེམས་ལ་ཞི་བདེ་བཟོ་རྒྱུའི་བསླབ་བྱ་རིགས་དེ་ཙམ་མེད་པར་བརྟེན་མ་འདང་བའི་གནས་ཚུལ་འདུག དེར་བརྟེན་དེང་དུས་ཤེས་ཡོན་ལམ་ལུགས་ཀྱིས་ཕལ་ཆེར་མ་འདང་བའི་བཟོ་འདྲ་བོ་ཞིག་མཐོང་གི་འདུག ཆོས་ཀྱི་ཐོག་ནས་བཤད་པ་ཡིན་ནའང་། མི་སྤྱི་ལ་ཁྱབ་ཐུབ་ཀྱི་མ་རེད། མི་དུང་ཕྱུར་བདུན་ཅུ་ཙམ་ཡོད་པའི་ནང་ནས་དུང་ཕྱུར་བཅུ་ཙམ་ཆོས་ལ་དད་པ་མེད། དུང་ཕྱུར་དྲུག་ཅུ་ཙམ་ཆོས་ལ་དད་པ་ཡོད། ཆོས་པ་ཡིན་ཟེར་གྱི་ཡོད་ཀྱང་ངོ་ཐོག་རང་གི་མི་ཚེ་སྐྱེལ་རྒྱུའི་དོན་དུ་ཆགས་སྡང་སྟེང་འགྲོ་མཁན་མང་པོ་ཡོད།
དེར་བརྟེན་ཆོས་པའི་ནང་ཆོས་ལུགས་མི་འདྲ་བའི་རྒྱུ་མཚན་གྱིས་འཐེན་འཁྱེར་བྱས་ནས་མཐའ་ན་གསོད་རེས་གཏོང་རྒྱུ་དེང་སྐབས་ཡོང་བཞིན་འདུག དེ་དག་གིས་ཆོས་ཀྱི་ཉམས་ལེན་ངོ་ཐོག་ཁ་ཡོད་ལག་ཡོད་བྱེད་ཀྱི་མེད་པ་ཧ་ཅང་གསལ་པོ་རེད། ཕྱོགས་གཅིག་ནས་རིམ་པ་དང་པོ་དེ་འཛམ་གླིང་སྤྱི་ལ་ཁྱབ་རྒྱུའི་ཡ་རབས་སྤྱོད་བཟང་བྱེད་རྒྱུའི་སློབ་སྦྱོང་ཞིག་དགོས་འདུག དེ་རྒྱ་གར་ལ་སྔ་མོ་ནས་ཡོད་རེད། Secular ཟེར་བ་དེ་ཆོས་ལུགས་ཚང་མར་དད་པ་དང་མོས་གུས། དེ་བཞིན་ཆོས་དད་མེད་མཁན་ཚོ་ལའང་དད་གུས་བྱེད་རྒྱུ་ཞིག་རྒྱ་གར་གྱི ་Secular ཟེར་བའི་གོ་བ་དེ་འདྲ་རེད་འདུག ནུབ་ཕྱོགས་ལ་ Secular ཟེར་དུས་ཆོས་ལ་ཏོག་ཙམ་མ་གུས་པའི་རྣམ་པ་མཐོང་བཞིན་འདུག གཉིས་ནས་ French Revolution དང་ Bolshevik Revolution དེ་ཚོ་ཡོང་བའི་སྐབས་ཆོས་ལ་ངོ་རྒོལ་གྱི་རྣམ་པ་ཕྲན་བུ་ཡོང་གི་ཡོད། འདི་ངོ་ཐོག་ཞིབ་ཚགས་པོའི་ཐོག་ནས་ཞིབ་འཇུག་བྱས་པ་ཡིན་ན། ཆོས་ལ་ངོ་རྒོལ་བྱེད་ཤེས་ཀྱི་མ་རེད། བྱམས་བརྩེ་དང་བཟོད་པ་ཉམས་ལེན་བྱེད་རྒྱུ་ནི་ཆོས་རེད། འདི་ལ་སུ་གཅིག་གིས་ངོ་རྒོལ་བྱེད་ཤེས་རྒྱུ་མེད། དཔེར་ན་བྱམས་བརྩེ་བརྗོད་པ་ཡིན་ན་དུད་འགྲོ་ཚོས་ཀྱང་དགའ་པོ་བྱེད་ཀྱི་འདུག མིས་བྱམས་བརྩེ་ལ་ངོ་རྒོལ་བྱེད་ཤེས་ཀྱི་མ་རེད། ཆོས་ལ་ངོ་རྒོལ་ཟེར་བ་གང་འདྲ་རེད། ཅེ་ན། དེའི་ཚེ་དེའི་དུས་ཀྱི་ཆོས་ཀྱི་སྒྲིག་འཛུགས་ཁག་དེ་དག་ Religious Institution དེ་ཚོའི་གྲས་དེ་སྤྱི་ཚོགས་ནང་ལ་དེའི་ཚེ་དེའི་དུས་ཞིང་བྲན་རིང་ལུགས་ཡོད་པ་ལ་མཐོ་རིམ་མི་སྣ་ཉུང་ཤས་ཤིག་གིས་མི་མང་ལ་མར་བསྣན་པ་དང་འབྲེལ་ཆོས་ཀྱི་སྒྲིག་འཛུགས་ཁག་གིས་དེ་དག་ལ་ལག་འབྲེལ་གཏང་ནས་བསྡད་ཡོད་པར་བརྟེན་ Religious Institution དེ་དག་དངོས་གནས་བྱས་ནས་བཤུ་གཞོག་གཏོང་མཁན་གྱི་བཟོ་འདྲ་ཆགས་ཀྱི་འདུག དེར་བརྟེན་ Religious Institution དེ་དག་ French Revolution སྐབས་ལ་ངོ་རྒོལ་བྱེད་རྒྱུ་བྱུང་ཡོད། Bolshevik Revolution སྐབས་ལའང་བྱུང་བ་རེད། ཆོས་ཀྱི་བསླབ་བྱ་ངོ་མ་དེ་དང་ཆོས་ཀྱི་སྒྲིག་འཛུགས་ Institution དབྱེ་འབྱེད་གཏང་རྒྱུ་གལ་ཆེན་པོ་རེད་འདུག ང་ཚོ་བོད་ལ་ཡིན་ནའང་ཆོས་ཀྱི་བླ་བྲང་ཟེར་བ་མང་པོ་གཅིག་སྡུག་ས་ནས་བཤད་ན་བཤུ་གཞོག་གཏོང་མཁན་གྱི་ལག་ཆ་ལྟ་བུ་ཆགས་གྲབས་འདུག ཅེས་སོགས་ཀྱི་བཀའ་སློབ་སྩལ་ཡོད། །


text:
༼ ནུས་མང་སྤྱོད་བདེའི་ལེགས་སྦྱར་སྐད་དང་། པྲ་ཀྲི་ཏིའི་སྐད་ཀྱི་ནང་འཇུག་བྱ་ཐབས༽ ༼ གཤམ་ནས་ནང་འཇུག་བྱ་ཐབས་ཞེས་ནས་བསྡུས་བརྗོད་བྱ་རྒྱུ་ཡིན། ༽ ལ་ཆེད་ཁེ་མང་པོ་ཞིག་ཐོབ་ཡོད་པ་དང་སྦྲགས། རྩོམ་གྱི་བདག་དབང་ལ་སྲུང་སྐྱོང་ཐོབ་ཡོད། རྒྱུ་ཆ་ནང་འཇུག་གི་རྣམ་པ་ནི་རྒྱལ་སྤྱིའི་བསྒྱུར་འབྲི་ཡི་གོམས་སྲོལ་ལྟརIASTདང་། HKདང་། ITRANSབཅས་རིགས་གསུམ་དུ་དབྱེ་ཡོད་པ་དང་། དོན་དངོས་ཀྱི་ནང་འཇུག་བྱ་ཐབས་ཀྱི་དགོས་མཁོ་གཞིར་བཟུང་སྟེ། གནམ་མཁར་གཟུགས་དང་ལ་ཏེན་ཡིག་གཟིགས་ལ་བསྒྱུར་འབྲི་བྱས་ཏེ་ནང་འཇུག་བྱས་ཆོག་པ་དང་། རང་སྟེང་ནས་ཚིག་མཛོད་ས་ཡ་ལྷག་ལ་ཉེ་བ་ཞིག་སྤྱོད་པར་བཀོལ་སྤྱོད་བྱས་ཆོག་པ་དང་ཆབས་ཅིག ལེགས་སྦྱར་སྐད་དང་། པྲ་ཀྲི་ཏིའི་སྐད་ཀྱི་ནང་འཇུག་བྱ་ཐབས་སུ་ཚིག་མཛོད་ཀྱི་ལས་སྟེགས་ཡོད་པ་དང་། དེར་Startdict(星际译王)དང་Mdictཚིག་མཛོད་ནང་འཇོག་བྱེད་པ་དང་། བཀོལ་མཁན་གྱིས་དེའི་བརྒྱུད་རིམ་ཁྲོད་སློབ་སྦྱོང་དང་བཀོལ་སྤྱོད་བྱེད་པར་རོགས་རམ་བྱེད་ཆོག དེའི་ཞོར་དུ་སྒྲིག་ཡོད་པའི་ཕབ་གཞུང་གིས་གནམ་མཁར་གཟུགས་སྤྱོད་ཐུབ་པ་མ་ཟད། རོ་མའི་བསྒྱུར་འབྲིའི་དམིགས་བསལ་གྲངས་རྟགས་ཡང་ནང་འཇོག་བྱེད་ཐུབ། དེ་ལ་གཟུགས་མཐོང་ཅན་དང་། སྤྱོད་བདེ་བ་སོགས་ཀྱི་ཁྱད་ཆོས་ལྡན། མིག་སྔར་འདོན་སྤྲོད་བྱས་པའི་ནུས་མང་སྤྱོད་བདེའི་ལེགས་སྦྱར་སྐད་དང་། པྲ་ཀྲི་ཏིའི་སྐད་ཀྱི་ནང་འཇུག་བྱ་ཐབས་ནིV1.0 པར་གཞིའིWindowsམ་ལག་ཏུ་སྤྱོད་ཐུབ། རྗེས་ཕྱོགསAndroidདང་། IOSདང་། གཞནMac OSབཅས་ཀྱི་མ་ལག་འོག་གི་པར་གཞི་ཡང་བསྟུད་མར་འདོན་སྤྲོད་བྱ་རྒྱུ་ཡིན།
ཧྭ་ཧྥན་དྲྭ་རྒྱ་ཡིས་མཉེན་ཆས་འདིའི་བཀོལ་སྤྱོད་ཁྲོད་དགོས་པའི་ཡིག་གཟུགས་འདོན་སྤྲོད་བྱེད་ཡོད་པ་མ་ཟད། བཀོལ་མཁན་གྱི་དགོས་མཁོ་མི་འདྲ་བའི་རེ་བ་སྐོང་རྒྱུ་གཞིར་བཟུང་སྟེ། སྒྱུ་རྩལ་ལྡན་པའི་ཡིག་གཟུགས་སྐོར་ཞིག་ཡང་དག་བསྒྲིགས་ཀྱིས་འདོན་སྤྲོད་བྱས་ཡོད།


text:
གཞེས་ནིང་ལོའི་དབྱར་གནང་གི་སྐབས་སུ་ང་རང་ཨ་ཅེའི་སྨན་ཚོང་ཁང་དུ་སོང་སྟེ་སྨན་བཙོང་རོགས་བྱས་པ་ཡིན། སྐབས་དེར། སྨན་ཚོང་ཁང་དུ་ཧ་ཅང་རྒྱུག་ཆེ་བ་ནི་རིལ་དཀར་སོགས་ཕོ་ནད་དང་ཆམ་ནད་ལ་ཕན་པའི་སྨན་ལས་གཞན་མི་འདུག་མོད། སྨན་དེ་དག་ནི་ཡུལ་ཕྱོགས་གཞན་ནས་ཁྱེར་ཡོང་བའི་དགོས་གལ་ཆེ་ཞིང་རིན་གོང་དམའ་བའི་སྨན་ཡིན་པས། སྨན་ཚོང་ཁང་གི་ནང་དུ་ཉིན་གང་བོར་སྨན་ཉོ་མཁན་གྱི་འགྲུལ་བ་གང་འདུག
ཉིན་ཞིག་གི་ཉིན་གུང་ལ། སྐྲ་ལོ་སེར་བོ་འཕྱང་བའི་ཕྱི་རྒྱལ་གྱི་གསར་བུ་ཞིག་བསླེབས་བྱུང་།
གསར་བུ་དེ་ཐད་ཀར་དུ་ཨ་ཅེའི་མདུན་དུ་སོང་སྟེ། བོད་སྐད་དག་མོས“སྒོར་མོ་ག་ཚོད་ཡིན”ཟེར། ཨ་ཅེས“ཁྱོད་ལ་སྨན་གང་དགོས”ཞེས་དྲིས་པར། ཕྱི་རྒྱལ་གྱི་གསར་བུ་དེས་ཅུང་གཟབ་ནན་གྱིས“ང་རང་ཁྱོད་ཉོ་རུ་ཡོང་བ་ཡིན”ཟེར་། ཨ་ཅེས་ཅུང་ཁྲོ་བའི་ངང་“ང་རང་དུད་འགྲོ་མིན་པར་མི་ཡིན”ཞེས་བཤད། ཕྱི་རྒྱལ་གྱི་གསར་བུ་དེས་ཡང་བསྐྱར་ཨ་ཅེ་ལ“ཁྱོད་སྨད་ཚོང་མ་མིན་ནམ། ཞག་མ་གཅིག་ལ་སྒོར་མོ་ག་ཚོད་ཡིན”ཟེར། ངས་སྐད་ཆ་དེ་ཐོས་མ་ཐག་ངོ་ཚ་དང་ཁོང་ཁྲོས་མ་བཟོད་པར་ལག་ན་ཡོད་པའི་ཇ་ཕོར་གྱིས་གསར་བུ་དེའི་གདོང་ལ་ཤེད་ཀྱིས་བརྒྱབ་པས་དེའི་ངོ་གདོང་ལ་ཕོག་སོང་། དུས་དེར་ཚོང་ཁང་དུ་མི་མང་རུབ་བྱུང་། ལ་ལས་ང་བཟུང་ཞིང་ལ་ལས་ཕྱི་རྒྱལ་གྱི་གསར་བུ་དེ་བསྐྱོར་ནས་སྒོར་བུད་སོང་།
དེའི་ཤུལ་དུ་ཁྲག་ཐིགས་མང་བོ་ཞིག་ཐིགས་འདུག དེར་བལྟས་ན་རྨས་ཅུང་ཆེན་པོ་ཞིག་བཟོས་འདུག་པ་ཤེས་ཐུབ།
ཅང་མ་འགོར་བར110གི་སྤྱི་བདེའི་མི་སྣ་འགའ་ཚོང་ཁང་དུ་ཡོང་ནས་ང་རང་ཁྲིད་རྩིས་བྱེད་སྐབས། ཨ་ཅེས་ཁོ་ཚོ་ལ་ཁ་ཡག་ངོ་དགའ་ཡང་ཡང་བྱས་ཀྱང་རྔོ་མ་ཐོགས་པར་ང་རང་ཁོ་ཚོའི་རླངས་འཁོར་དུ་མི་འབུད་ཐབས་མེད་བྱུང་། ང་རང་ཉིན་གསུམ་ལ་བཀག་ཉར་བྱས་ཏེ་གནས་ཚུལ་སོགས་རྩད་གཅོད་ཞིབ་མོ་བྱས། དེ་ནས་ང་ཕྱིར་བཏང་མ་ཐག་ཕྱི་རྒྱལ་གྱི་གསར་བུ་དེ་ལ་སྒོར་ལྔ་བརྒྱ་ཡི་སྨན་རིན་སྤྲོད་དགོས་པ་དང་། ད་དུང་ཁོ་ལ་དགོངས་དག་ཀྱང་ཞུ་དགོས་པའི་ཐག་གཅོད་བྱས་འདུག བདག་གིས་ཐག་གཅོད་འདི་དང་ལེན་བྱས་ན་མི་འདོད་མོད།
འོན་ཀྱང་ཕ་མ་གཉིས་དང་ཨ་ཅེ་སོགས་ཀྱིས་ཡང་ཡང་བསྐུལ་པའི་ངོར། ཉིན་ཞིག་གི་ཕྱི་དྲོར་ང་རང་མངག་གཏོང་ཁང་གི་སྤྱི་བདེའི་མི་སྣ་ཞིག་གི་རྗེས་འབྲངས་ཏེ་ཕྱི་རྒྱལ་གྱི་གསར་བུ་དེ་ལ་དགོངས་དག་ཞུ་རུ་སོང་བ་ཡིན།
ངེད་གཉིས་མགྲོན་ཁང་ཆུང་ཆུང་ཞིག་ཏུ་སོང་སྟེ། ཁང་སྒོ་ཆུང་ཆུང་ཞིག་དལ་མོར་བརྡུངས་པ་ན། ཕྱི་རྒྱལ་གྱི་གསར་བུ་དེ་ཡོང་ནས་སྒོ་ཕྱེས་ཏེ་ངེད་གཉིས་ནང་དུ་བསུས་བྱུང་། བདག་གིས་ཁང་བ་ཆུང་ཆུང་དེའི་ནང་ལ་མིག་བཤེར་ཐེངས་ཤིག་བྱས་ཤིང་། གསར་བུ་དེའི་གདོང་ལ་བལྟས་པ་ན། རྨ་ཁ་ཡང་ཕལ་ཆེར་སོས་འདུག ངས་སྒོར་ལྔ་བརྒྱ་ཁོ་ལ་གཏད་དེ“དགོངས་པ་མ་ཚོམ”ཞེས་བཤད་པ་ན། ཁོས་སྒོར་མོ་མི་ལེན་པར“ཇ་ཕོར་བ་གང་འཐུངས”ཟེར། བདག་གིས་ཁོམ་པ་མེད་པར་ཁ་གཡར་ཏེ་སྒོ་ཕྱིར་བུད་པ་ན། ཁོས་ངའི་རྗེས་བསྙེགས་ཏེ “འོ་ན་ཡི་གེ་འདི་འཁྱེར་རོགས”ཟེར་བཞིན་ང་ལ་ཡིག་ཐུམ་ཞིག་གཏད་བྱུང་། ང་རང་ཕྱིར་ལྡོག་པའི་རླངས་འཁོར་དུ་བསྡད་དེ་ཡིག་ཐུམ་དེའི་ཁ་ཕྱེས་པ་ན་འདི་ལྟར་བྲིས་འདུག


text:
སྤྱི་ལོ་ཉིས་སྟོང་བཅུ་དྲུག་ལོའི་ཟླ་དྲུག་པའི་ཚེས་བཅུ་དགུ་ནས་ཉེར་ལྔའི་བར་
ནོར་ཝེའི་གྲོང་ཁྱེར་པིར་ཀིན་དུ་བསྡུ་བ།
སྤྱི་ལོ་ཉིས་སྟོང་བཅུ་དྲུག་ལོའི་ཟླ་དྲུག་པའི་ཚེས་བཅུ་དགུ་སྟེ་གཟའ་ཉི་མའི་ཉིན་ནས་ཚེས་ཉེར་ལྔ་སྟེ་གཟའ་སྤེན་པའི་ཉིན་བར་ནོར་ཝེའི་པིར་ཀིན་སློབ་ཆེན་དུ་རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་བཅུ་བཞི་བ་བསྡུ་ཐུབ་པ་ནི་སློབ་ཆེན་འདིའི་གཟི་བརྗིད་ཅིག་ཏུ་འཁུམས་ལ། གྲོས་ཚོགས་འདི་ནི་རྒྱལ་སྤྱིའི་བོད་རིག་པའི་མཐུན་ཚོགས་ཀྱིས་བོད་དང་ནོར་ཝེའི་སློབ་ཆེན་མཉམ་སྦྲེལ་རིག་གཞུང་ཚོགས་པར་མཉམ་འབྲེལ་སྒོས་སྒྲུབ་པ་ཞིག་སྟེ། བོད་དང་ནོར་ཝེའི་སློབ་ཆེན་མཉམ་སྦྲེལ་རིག་གཞུང་ཚོགས་པས་ཨོ་སི་ལོ་སློབ་ཆེན་དང་། པིར་ཀིན་སློབ་ཆེན། ཁྲོམ་སཱོ་སློབ་ཆེན་བཅས་དང་མཉམ་འབྲེལ་གྱིས་ལས་དོན་སྒྲུབ་པ་ཞིག་ཡིན། སྐབས་འདིའི་གྲོས་ཚོགས་ཀྱི་གཙོ་གཉེར་བ་ནི་ཨོ་སི་ལོ་སློབ་ཆེན་གྱི་ཤར་ཕྱོགས་པའི་སྐད་ཡིག་དང་རིག་གནས་ཞིབ་འཇུག་སྡེ་ཁག་གི་དགེ་རྒན་ཆེན་མོ་Hanna Havnevik ལགས་ཏེ། མོ་རང་གིས་བོད་དང་ནོར་ཝེའི་སློབ་ཆེན་མཉམ་སྦྲེལ་རིག་གཞུང་ཚོགས་པའི་ཚོགས་གཙོའི་འགན་ཡང་གཅིག་ལྕོགས་སུ་བཞེས་མུས་ཡིན།
པར་ལེན་མཁན། Arthur Sand
འཕྲིན་གསར།
ཆེད་གླེང་དཔྱད་བརྗོད་དང་སྒྲོག་ཙེ་སྒོར་མོའི་ཚོ་ཆུང་(སྔོན་མའི་གསལ་བསྒྲགས་ནང་འདི་ལ་བགྲོ་གླེང་ཚོགས་ཆུང་དུ་བཏགས་ཡོད) བསྒྲིག་རྒྱུའི་སྙན་ཞུའི་ཡི་གེ་ ༥༡ ད་ལྟ་རྒྱལ་སྤྱིའི་བོད་རིག་པའི་དྲ་ངོས་སུ་སྤེལ་ཡོད་ལ། ཚོ་ཆུང་བསྡུ་རྒྱུའི་མཚམས་སྦྱོར་དག་ལ་རྒྱལ་སྤྱིའི་བོད་རིག་པའི་བློ་འདོན་ཚོགས་ཆུང་དང་མཉམ་འབྲེལ་སྒོས་ཞིབ་བཤེར་བྱས་ཟིན། དཔྱད་རྩོམ་གྱི་ནང་དོན་གནད་བསྡུས་བསྐུར་བའི་དུས་ཡུན་དེ་ང་ཚོའི་སྔོན་དཔག་ལས་དུས་འགྱངས་ཤོར་བས། དེ་བསྐུར་བའི་མཇུག་མཐའི་ཉིན་མོ་ནི་ཟླ་ ༡༢ པའི་ཚེས་ ༡ ལ་བསྣུར་ཡོད་པ་དང་། ཆོག་མཆན་འཐོབ་མིན་གྱི་བརྡ་ཐོ་སྤྱི་ལོ་ ༢༠༡༦ ལོའི་ཟླ་ ༢ པའི་ཚེས་ ༡ ལ་གཏང་རྒྱུ་དང་། ཐོ་འགོད་རིན་དངུལ་(ཨ་སྒོར 320) སྤྲོད་པའི་མཇུག་མཐའི་ཉིན་མོ་ནི་སྤྱི་ལོ་ ༢༠༡༦ ལོའི་ཟླ་ ༤ པའི་ཚེས་ ༡ ཡིན་ལ་དུས་བཅད་ནང་དུ་དྲ་ངོས་སུ་དངུལ་སྤྲད་ཆོག
དཔྱད་རྩོམ་དང་བགྲོ་གླེང་ཚོགས་ཆུང་གི་ནང་དོན་གནད་བསྡུས་འབྲི་བར་འདིར་བཀོད་པའི་རེའུ་མིག་འདི་སྤྱད་དེ་་་་བསྐུར་དགོས་པ་དང་། ཧི་མ་ལ་ཡའི་ཡིག་གཟུགས་སྤྱོད་རྒྱུ་གལ། Registration Form Word (Tibetan) རེའུ་མིག་འདི་ཡོངས་སུ་ཁ་བསྐང་རྗེས་ Word ཡི་རྣམ་པས་ང་ཚོའི་གློག་ཟམ་སྟེ་ iats2016@gmail.com ལ་བསྐུར་རོགས། ང་ཚོའི་བྱ་བའི་དགོས་མཁོ་ལ་དམིགས་ཏེ། ནན་གྱིས་གསལ་འདེབས་བྱ་རྒྱུ་ཞིག་ལ། ཐོ་འགོད་རེའུ་མིག་ལས་རུས་དང་མིང་སྒེར་གྱི་ཕྱི་འགྲིམ་ལག་ཁྱེར་རམ་Passport སྟེང་ཡོད་པ་ཇི་མ་ཇི་བཞིན་དུ་འབྲི་རྒྱུ་དང་། ད་དུང་སྡོད་གནས་དང་རྒྱལ་ཁོངས་ཀྱང་དབྱིན་ཡིག་གམ་རོ་མན་(a, b, c, d) ཡིག་རིགས་ཀྱིས་བྲིས་ཏེ་བསྐུར་རྒྱུ་གལ།
ཐོ་འགོད།
ཐོ་འགོད་རིན་དངུལ་ནི་ཨ་སྒོར་སུམ་བརྒྱ་དང་ཉི་ཤུ་ཡིན་ཏེ། འདིའི་ནང་དྲོས་ཇ་དང་། ཕྱི་དྲོའི་དུས་སུ་ཕྱི་རོལ་ཏུ་གཟིགས་སྐོར་ཐེངས་གཅིག་དང་། དགོང་མོར་རྩེད་འཇོའི་བྱ་འགུལ་སྣ་གཉིས་བཅས་ཚུད། ཐོ་འགོད་རིན་དངུལ་སྤྲོད་པའི་མཇུག་མཐའི་ཉིན་མོ་ནི་སྤྱི་ལོ་ཉིས་སྟོང་བཅུ་དྲུག་ལོའི་ཟླ་གཉིས་པའི་ཚེས་བཅོ་ལྔ་ཡིན། སྡོད་ཁང་གི་ཕྱོགས་ནས་ཕྱིའི་མགྲོན་ཁང་དང་སློབ་མའི་མལ་ཁང་སོགས་རིགས་མི་འདྲ་བ་མང་དུ་ཡོད་ཅིང་། དེ་དག་གི་ཁང་རིན་ནི་ང་ཚོས་འབྲེལ་ཡོད་མི་སྣར་གྲོས་བྱས་ཏེ་ཚོགས་མི་རྣམས་ལ་དམིགས་བསལ་སྟེར་ངེས་ལ། རྗེས་ཕྱོགས་དྲ་ལམ་ནས་རང་དང་འཚམ་པའི་སྡོད་ཁང་ཐོ་འགོད་བྱས་ཏེ་གདམ་ཆོག གཞན་གྱི་རོགས་དངུལ་ཅི་ཡང་མེད་པའི་ཚོགས་ཞུགས་པ་རྣམས་ལ་ང་ཚོས་ཅི་ནུས་ཀྱིས་འགྲོ་གྲོན་ཡོངས་སམ་ཡང་ན་ཕྱེད་ཀ་ཙམ་གྱི་རོགས་བྱ་རྩིས་ཡོད་མོད། ངེས་པར་ནན་བཤད་དང་གསལ་འདེབས་བྱ་རྒྱུ་ཞིག་ལ། ང་ཚོའི་གནས་བབས་ལ་གཞིགས་ན་ཚོགས་ཞུགས་མི་སྣ་ཉུང་ཤས་ཤིག་ལ་མ་གཏོགས་རོགས་སྐྱོར་བྱ་ཐུབ་རྒྱུ་མ་རེད་སྙམ།
ཐོ་འགོད་རེའུ་མིག་ཁ་བསྐང་རྗེས། གློག་རྡུལ་ཡིག་ཟམ་གྱི་ཞར་བྱུང་དུ་སྦྱར་ཏེ་ཐེངས་འདིའི་རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་ལ་ཞུགས་པའི་སྙན་ཞུ་འབུལ་ཡུལ་ཏེ་ iats2016@gmail.com ལ་བསྐུར་དགོས།
དོ་སྣང་བྱ་དགོས་པའི་གནད་འགའ།
༡ སྤྱིའི་སྒྲིག་སྲོལ་ལྟར་ན། གྲོས་ཚོགས་ལ་ཞུགས་མཁན་ཚང་མས་རང་རང་གི་དཔྱད་རྩོམ་སྒྲོག་སྤེལ་གནང་དགོས་ཤིང་ཡུན་ཚད་ནི་སྐར་མ་ཉི་ཤུ་ཡིན་པ་དང་། ཚོགས་ཐོག་ཏུ་དབྱིན་ཇིའི་སྐད་དང་། བོད་སྐད། ཧྥ་རན་སིའི་སྐད། འཇར་མན་གྱི་སྐད་བཅས་སྐད་རིགས་བཞི་ལས་གང་འཚམ་གྱིས་སྤྱད་ཆོག་པ་ཡིན།
༢ ཚོགས་ཞུགས་མི་སྣ་སུ་ཡིན་རུང་རང་ལ་དམིགས་བསལ་གྱི་དོན་གནད་དམ་དྲི་གཞི་གྲོས་མོལ་གྱི་ཚུལ་གྱིས་ཐག་གཅོད་བྱ་རྒྱུའི་དགོས་པ་དང་རེ་འདོད་ཡོད་ན་བགྲོ་གླེང་ཚོགས་ཆུང་སྒྲིག་འཛུགས་བྱ་ཆོག་སྟེ། ཚོགས་ཆུང་བསྒྲིག་པར་རང་གི་དོན་གནད་དམ་དྲི་གཞིར་གྲོས་མོལ་བྱ་བར་འཚམ་པའི་མི་སྣར་འབྲེལ་བ་བྱ་རྒྱུ་དང་གྲོས་ཚོགས་སྤྱིའི་གཙོ་གཉེར་བར་གནས་ཚུལ་བརྗོད་རྒྱུ་ནི་མི་སྒེར་གྱི་འོས་འགན་ཡིན། གལ་ཏེ་ཁྱེད་ལ་བགྲོ་གླེང་ཚོགས་ཆུང་བསྒྲིག་རྒྱུའི་རེ་འདོད་ཡོད་ན། དེའི་ཞིབ་ཕྲའི་གནས་ཚུལ་(ཤོག་ངོས་གཅིག་གི་སྟེང་ཡིག་འབྲུ་ལྔ་བརྒྱའི་མན)བྲིས་ཏེ་ཉིས་སྟོང་བཅོ་ལྔའི་སྤྱི་ཟླ་བཅུ་བའི་ཚེས་བཅོ་ལྔའི་ཚུན་ལ་བསྐུར་དགོས། གཞན་ཡང་། བགྲོ་གླེང་ཚོགས་ཆུང་སྒྲིག་འཛུགས་བྱ་བའི་ཚོགས་མིར་གྲོས་ཚོགས་ཀྱི་སྐབས་གཞན་ཞིག་སྤྱད་དེ་དཔྱད་རྩོམ་སྒྲོག་སྤེལ་བྱ་བའི་གོ་སྐབས་མེད།
༣ རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྟེང་སྤེལ་རྒྱུའི་དཔྱད་རྩོམ་ཚང་མ་གསར་བ་ཡིན་དགོས་ཏེ། གྲོས་ཚོགས་གཞན་དུ་སྤེལ་མྱོང་བའམ་ཡང་ན་སྔ་མོ་ནས་དཔར་སྐྲུན་བྱས་ཟིན་པའི་དཔྱད་རྩོམ་བསྐྱར་སྤེལ་བྱ་མི་རུང་བ་དང་། དཔྱད་རྩོམ་གྱི་དཔྱད་གཞི་ཁུངས་བཙུན་ཞིང་དཔྱད་འབྲས་གསར་བ་མངོན་པ་དང་བོད་རིག་པའི་ཞིབ་འཇུག་གི་ཁྱབ་ཁོངས་སུ་གཏོགས་པ་སོགས་ཀྱི་ཆ་རྐྱེན་ངེས་པར་ཚང་དགོས། ཞིབ་ཏུ་བརྗོད་ན།
ཀ རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྟེང་ཐེངས་དང་པོར་ཞུགས་པའི་སློབ་མ་ཚོས་རང་རང་གི་སློབ་གྲྭའི་འབྲེལ་ཡོད་མི་སྣས་བྲིས་པའི་འོས་སྦྱོར་ཡི་གེ་ (Letter of recommendation) དང་སྒེར་གྱི་མཚམས་སྦྱོར་ཡི་གེ་ (Curriculum Vitae) སྟེ་རང་ཉིད་ཀྱི་མིང་དང་སྐྱེས་ལོ། སློབ་གསོ་མྱངས་པའི་བརྒྱུད་རིམ་དང་ད་ལྟའི་བར་པར་དུ་བསྐྲུན་ཟིན་པའི་དཔེ་ཆ་དང་དཔྱད་རྩོམ་གྱི་ཁ་བྱང་སོགས་གླེང་རིན་ཡོད་པ་དག་ཉུང་བསྡུས་ཀྱིས་ཤོག་ངོས་གཉིས་མ་བརྒལ་བ་རེ་ཡི་གེར་བྲིས་ནས་བསྐུར་དགོས།
ཁ ཚོགས་ཞུགས་མི་སྣའི་ཁྲོད་སྐབས་འདིར་རྒྱལ་སྤྱིའི་བོད་རིག་པའི་གྲོས་ཚོགས་ལ་ཐེངས་དང་པོར་ཞུགས་མཁན་ནམ་ཡང་ན་ཉིས་སྟོང་བཅུ་གསུམ་ལོར་སྐབས་བཅུ་གསུམ་པའི་གྲོས་ཚོགས་སོག་པོའི་རྒྱལ་ཁབ་ཏུ་བསྡུས་པར་ཐོག་དང་པོར་ཞུགས་པའི་ཚོགས་ཞུགས་མི་སྣ་དང་། ད་དུང་འདིར་ཞུགས་སློབ་མ་ཡོངས་ཀྱིས་རང་རང་གི་དཔྱད་རྩོམ་གྱི་ནང་དོན་གནད་བསྡུས(ཡིག་འབྲུ་བདུན་བརྒྱ་དང་ལྔ་བཅུའི་མན)རེ་བྲིས་ཏེ་ཉིས་སྟོང་བཅོ་ལྔ་ལོའི་སྤྱི་ཟླ་བཅུ་གཉིས་པའི་ཚེས་དང་པོའི་ཚུན་ལ་བསྐུར་དགོས།
ག ཚོགས་ཞུགས་མི་སྣ་གཞན་དག་གིས་ཀྱང་ཡིག་འབྲུ་ཉིས་བརྒྱ་དང་ལྔ་བཅུའི་ཡས་མས་ཀྱིས་གྲུབ་པའི་དཔྱད་རྩོམ་གྱི་ནང་དོན་གནད་དུ་བསྡུས་པ་རེ་བྲིས་ཏེ་ཉིས་སྟོང་བཅོ་ལྔ་ལོའི་སྤྱི་ཟླ་བཅུ་གཉིས་པའི་ཚེས་དང་པོའི་ཚུན་ལ་བསྐུར་དགོས།
ང དཔྱད་རྩོམ་གྱི་ནང་དོན་གནད་བསྡུས་ཀྱི་ཆ་ནས་ཚིག་བསྡུས་ཤིང་དོན་གནད་དུ་འཁེལ་དགོས་ཏེ། ང་ཚོས་དཔྱད་རྩོམ་གྱི་ནང་དོན་གནད་བསྡུས་ལ་གཞིགས་ཏེ་ཞིབ་ཕྲའི་སྒོས་ཚོགས་མི་གདམ་གསེས་བྱ་རྒྱུ་ཡིན་ལ། རྒྱལ་སྤྱིའི་བོད་རིག་པའི་རིག་ལམ་གྱི་ཚད་གཞིར་མ་ལོན་པའམ་དེ་དང་ཉེ་བར་མ་མཐུན་ཚེ་འདིར་དང་ལེན་བྱ་ཐབས་བྲལ་བས་ནན་ཏན་བྱ་རྒྱུ་གལ། དེ་ཡང་ཁྱེད་ཉིད་གྲོས་ཚོགས་སུ་ཞུགས་ཆོག་མིན་གྱི་བརྡ་སྦྱོར་ཉིས་སྟོང་བཅུ་དྲུག་ལོའི་སྤྱི་ཟླ་གཉིས་པའི་ཚེས་དང་པོའི་ཚུན་ལ་བསྒྲག་ངེས།
༤ གྲོས་ཚོགས་སུ་ཟུར་ཞུགས་སམ་ལྟ་ཞིབ་གནང་མཁན་ཚོས་རང་ཉིད་ཀྱིས་མིག་སྔར་སྒྲུབ་བཞིན་པའི་ཞིབ་འཇུག་ལས་དོན་དང་ཞིབ་འཇུག་ཐད་ཀྱི་དགའ་ཕྱོགས་གང་ཡིན་སྐོར་གྱི་གནས་ཚུལ(ཡིག་འབྲུ་བདུན་བརྒྱ་དང་ལྔ་བཅུའི་ཡས་མས)འབྲི་དགོས་པ་མ་ཟད། རང་རང་གི་འབྲེལ་ཡོད་སྡེ་ཁག་ནས་བླངས་པའི་འོས་སྦྱོར་ཡི་གེ་དང་བཅས་བསྐུར་དགོས།
༥ ང་ཚོས་གྲོས་ཚོགས་སྤྱིའི་འགྲོ་སོང་ཡོངས་རྫོགས་གྲོས་ཚོགས་མ་བསྡུས་པའི་སྔ་རོལ་ཏུ་སྤྲོད་དགོས་ཕྱིར། གལ་ཏེ་ཁྱེད་ཉིད་སྐབས་འདིའི་བོད་རིག་པའི་དཔྱད་གླེང་གྲོས་ཚོགས་སུ་ཞུགས་ཐུབ་པ་གཏན་འཁེལ་བྱས་ཚེ་ཉིས་སྟོང་བཅུ་དྲུག་གི་སྤྱི་ཟླ་གཉིས་པའི་ཚེས་བཅོ་ལྔའི་ཚུན་དུ་ཐོ་འགོད་རིན་དངུལ་ངེས་པར་འཕྲོད་རྒྱུ་གལ། ཐོ་འགོད་བྱ་ཚུལ་མི་འགྱངས་པར་ང་ཚོའི་དྲ་ངོས་སུ་དགོད་ངེས།
༦ ཕྱི་འགྲིམ་ཆོག་མཆན་ནམ་ཐོངས་མཆན་ visa དང་འགྲུལ་སྐྱོད་བདེ་འཇགས་ཁག་ཐེག་ Travel Insurance ཐད་ཀྱི་འགྲོ་ལུགས་ཐམས་ཅད་གྲོས་ཚོགས་སུ་ཞུགས་མཁན་ཚོས་རང་སྟེང་ནས་བསྒྲུབ་དགོས་ཏེ། པིར་ཀིན་སློབ་ཆེན་གྱིས་འདིའི་སྐོར་གྱི་འགན་འཁུར་མི་ཐུབ་ཅིང་། ང་ཚོས་ཁྱེད་ཅག་གི་དགོས་མཁོར་དམིགས་ཏེ་གདན་ཞུ་ཡི་གེ་བསྐུར་ངེས།
༧ སྐབས་སྐབས་ཀྱི་གནས་ཚུལ་གསར་བ་ཡོད་ན་ང་ཚོའི་དྲ་ངོས་ལས་ཁྱབ་བསྒྲགས་བྱ་རྒྱུ་ལས་གཞན་རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་ཀྱི་ཡིག་ཟམ་ལས་ཀྱང་བརྒྱུད་སྐུར་བྱ་རྒྱུ་ཡིན།
རྒྱལ་སྤྱིའི་བོད་རིག་པའི་དཔྱད་གླེང་གྲོས་ཚོགས་སྐབས་བཅུ་བཞི་བར་འབྲེལ་ཡོད་ཀྱི་འཕྲིན་དང་ཡིག་ཆ་སོགས་བསྐུར་ཡུལ་ནི།
ཁྱེད་ཉིད་པིར་ཀིན་དུ་ཕེབས་པར་
དགའ་བསུ་ཞུ།
པར་འདི་པིར་ཀིན་ཡུལ་སྐོར་ཚོགས་པར་དབང་ཞིང་པར་ལེན་མཁན་ནི་ Jan M. Lillebø ཡིན།
པར་འདི་པིར་ཀིན་ཡུལ་སྐོར་ཚོགས་པར་དབང་ཞིང་པར་ལེན་མཁན་ནི་ Thor Westrebø ཡིན།


text:
༄༅།། གསར་འགྱུར་རྩོམ་ལུས་དང་དེའི་ཁྱད་ཆོས་འགའ་གླེང་བ།
གསར་འགྱུར་ཞེས་པ་ནི་སྤྱི་ཚོགས་འཚོ་བའི་ཁྲོད་དུ་ཡུལ་དུས་གང་རུང་དུ་བྱུང་བའི་གསར་བྱུང་གི་དོན་བྱ་མཐའ་དག་ལ་གོ་ཞིང་། དེ་ནི་ཚགས་པར་དང་། རླུང་འཕྲིན། བརྙན་འཕྲིན། དྲ་རྒྱ། ཁ་པར་སོགས་གཙོར་བྱས་ནས་དྲིལ་བསྒྲགས་དང་བརྒྱུད་བསྒྲགས་བྱེད་པ་ཞིག་ཡིན། ཡུན་རིང་གི་བཀོལ་སྤྱོད་དང་འཕེལ་རྒྱས་ཁྲོད་དུ་དེ་ལ་རང་རྐྱ་འཕེར་བའི་རྩོམ་ལུས་ཤིག་གྲུབ་ཡོད། དེ་ནི་རྩོམ་རིག་མ་ཡིན་པའི་རྩོམ་ལུས་རིགས་མང་པོའི་ཁྲོད་ཀྱི་གཅིག་ཡིན། སྲིད་འབྱོར་རིག་གསུམ་འཕེལ་རྒྱས་བྱུང་བ་དང་བསྟུན་ནས་ང་ཚོའི་བོད་ཀྱི་གསར་འགྱུར་ལས་རིགས་སུའང་རྩོམ་ལུས་དེ་གྲུབ་ནས་ཡོད། ང་ཚོས་རྩོམ་ལུས་དེ་དང་དེའི་ཁྱད་ཆོས་ལ་རྒྱུས་ལོན་དང་ངོས་འཛིན་གསལ་པོ་ཞིག་མ་བྱས་ན། གསར་འགོད་པ་དང་། ལོ་ཙཱ་བ། གསར་འགྱུར་ལས་དོན་པ་མང་པོ་ཞིག་གི་བྱ་བ་ལ་དཀའ་རྙོག་དང་ནོར་འཛོལ་འབྱུང་སྲིད། ཕྱིའི་རྒྱལ་ཁབ་དག་དང་རྒྱལ་ནང་དུ་གསར་འགྱུར་རྩོམ་ལུས་དེ་ལ་ཞིབ་འཇུག་མི་དམན་པ་ཞིག་བྱས་འདུག་མོད། ང་ཚོ་བོད་ཀྱི་རིག་གནས་ཁྱབ་ཁོངས་སུ་ད་དུང་གསར་འགྱུར་རྩོམ་ལུས་དེ་ལ་གཞུང་ལུགས་ཀྱི་ཆ་ནས་ཞིབ་འཇུག་དང་། སྒོས་སུ་ཚགས་པར་གྱི་གསར་འགྱུར་རྩོམ་ལུས་སོགས་ལ་ཞིབ་འཇུག་བྱས་པ་སྐས་རིམ་དང་པོའི་ཚོད་དུ་ཡོད། དེ་བས་རྒྱལ་ནང་གི་རྒྱ་བོད་ཡིག་རིགས་ཟུང་གི་གཙོ་རྒྱུགས་ཚགས་པར་ཁ་ཤས་ལ་གཞི་བཅོལ་ནས་གསར་འགྱུར་རྩོམ་ལུས་ནི་ཅི་འདྲ་ཞིག་ཡིན་པ་དང་དེའི་ཁྱད་ཆོས་རིགས་འགའ་ཤས་གླེང་བ་བྱའོ། །
དང་པོ། གསར་འགྱུར་རྩོམ་ལུས་དང་དེའི་རིགས་བརྗོད་པ།
གསར་འགྱུར་ཞེས་པའི་མིང་བརྡ་འདི་ནི་བོད་རང་ལ་སྔ་མོ་ནས་ཡོད་པའི་མིང་བརྡ་ཞིག་མིན། དེ་ནི་དང་ཐོག་བོད་ལ་ཚགས་པར་གསར་སྤེལ་བྱེད་སྐབས་རྒྱའི་མིང་བརྡ་སྟེ“报纸”ཞེས་པ་ལོ་ཙཱ་བྱས་ནས་བྱུང་བ་དང་། རྗེས་སུ་གསར་འགྱུར་ལས་དོན་གྱི་འཕེལ་རྒྱས་དང་བསྟུན་ནས་མིང་བརྡའི་གོ་དོན་ལ་འགྱུར་ལྡོག་བྱུང་སྟེ། ད་ལྟ་དེ་ནི་རྒྱ་སྐད་ཀྱི་“新闻”ཞེས་པའི་མིང་བརྡ་འདིའི་སྐད་དོད་དུ་གྱུར་འདུག རྒྱ་སྐད་ལྟར་ན། “新闻”ཞེས་པའི་སྐབས་ཀྱི་“新”ནི་“新近”ཏེ་ཉེ་ལམ་དང་། “闻”ནི་“见闻”ཏེ་མཐོང་ཐོས་སུ་གོ་ཞིང་། གཞི་གཅིག་དུ་སྦྲེལ་ནས་འགྲེལ་ན་ཉེ་ལམ་གྱི་མཐོང་ཐོས་ཞེས་པའི་དོན་ལ་འཇུག་པ་ཡིན། གསར་འགྱུར་རྩོམ་ལུས་ནི་རྩོམ་ལུས་གཞན་དང་མི་འདྲ་བར་དེ་ལ་རང་རྐྱ་འཕེར་བའི་སྒྲིག་གཞི་དང་ཚིག་གི་སྤེལ་སྟངས། མིང་གི་སྦྱོར་བ་སོགས་ཐུན་མིན་གྱི་ཁྱད་ཆོས་ཡོད་ལ། དེས་ནི་ཚིག་བསྡུས་ཤིང་ཁ་གསལ་བའི་སྒོ་ནས་དོན་ཞིབ་བརྗོད་བྱེད་པ་དང་སྤྱི་ཚོགས་དང་འཚོ་བའི་གྲུ་ཟུར་རེ་རེ་ཡི་གསར་བྱུང་གི་དོན་བྱ་མཐའ་དག་མྱུར་འགྱོགས་སྒོས་དྲིལ་བསྒྲགས་དང་བརྒྱུད་སྤེལ་བྱེད་པ་དམིགས་ཡུལ་དུ་བྱེད་པ་ཞིག་ཡིན་པས། དེ་ལ་རིན་ཐང་དང་ཁྱད་ཆོས་ངེས་ཅན་ལྡན་ཡོད། གསར་འགྱུར་ལས་དོན་ནི་ཕྱི་ལ་དྲིལ་བསྒྲགས་བྱེད་པ་དམིགས་ཡུལ་དུ་འཛིན་པ་ཞིག་ཡིན་པས་རང་སྟེང་དུ་ཆབ་སྲིད་ཀྱི་མཁའ་དབུགས་སྟུག་པོ་ཞིག་ཡོད་ལ། དེ་ནི་སྟེང་གི་བཀོད་པ་མང་པོའི་ཁྲོད་ཆབ་སྲིད་དང་འབྲེལ་བ་ཆེས་ཆེ་བ་ཞིག་ཡིན། ནུབ་ཕྱོགས་ཀྱི་རྒྱལ་ཁབ་དག་གིས་གསར་འགྱུར་ནི་སྤྱི་ཚོགས་ལ་བསྒྱུར་བཀོད་གཏོང་བའི་སྟོབས་ཤུགས་གཙོ་ཆེ་བ་ཞིག་ཏུ་འདོད་ཅིང་། རང་རྒྱལ་དུ་གསལ་འགྱུར་ལས་དོན་གྱི་རང་བཞིན་ཤིན་ཏུ་གསལ་པོ་ཡིན་ཏེ། དེ་ནི་ཏང་དང་རྒྱལ་ཁབ་ཀྱི་མགྲིན་ཚབ་པ་ལྟ་བུ་ཡིན་པས་ངེས་པར་དུ་རྒྱ་ཆེའི་མི་དམངས་མང་ཚོགས་ལ་ཁ་ཕྱོགས་ནས་དེ་དག་ལ་ཞབས་འདེགས་ཞུ་དགོས། དེ་བས་གསར་འགྱུར་ལས་དོན་ནི་ཆབ་སྲིད་འཚོ་བ་དང་འབྲེལ་ཡོད་པས་རྒྱུན་ལྡན་གྱི་གསར་འགྱུར་ལས་དོན་ཁྲོད་ཚགས་པར་གཙོ་སྒྲིག་པ་དང་གསར་འགོད་པ། རྩོམ་སྒྲིག་པ། ལོ་ཙཱ་བ་ལྟ་བུ་དག་ལ་རྨང་གཞིའི་ཤེས་བྱ་བརྟན་པོ་ཞིག་ཡོད་པས་མི་ཆོག་པར་ངེས་པར་དུ་ཆབ་སྲིད་ཀྱི་གོ་རྟོགས་མཐོན་པོ་ཞིག་དགོས་རྒྱུ་ཤིན་ཏུ་གལ་ཆེའོ། །
ཚགས་པར་གྱི་གསར་འགྱུར་རྩོམ་ལུས་ལ་རྣམ་པ་མང་པོ་ཡོད་དེ། གསར་འགྱུར་དྲིལ་བསྒྲགས་དང་། གསར་འགྱུར་གློག་འཕྲིན། སྤྱི་ཚོགས་དཔྱད་བརྗོད། གླེང་མོལ། ཆེད་བྲིས། རིག་གཞུང་དང་ཚན་རྩལ་སྐོར་གྱི་རྩོམ་ཡིག སྒྱུ་རྩལ་རང་བཞིན་གྱི་བརྩམས་ཆོས། བརྡ་ཁྱབ་སོགས་ཡོད་ཅིང་། གཞན་ཡང་སྲིད་གཞུང་དང་རྒྱལ་ཕྱི་རྒྱལ་ནང་གི་རྩ་འཛུགས་དང་ཚོགས་པ་སོགས་ཀྱི་སྤྱི་བསྒྲགས་དང་། སྤྱི་ཆིངས་སོགས་བརྒྱུད་འགོད་བྱས་ཡོད། དེ་ཡང་ཚགས་པར་གྱི་གསར་འགྱུར་རྩོམ་ལུས་དེ་དམིགས་ཡུལ་གྱི་སྒོ་ནས་ཞིབ་ཏུ་རྣམ་པ་གསུམ་དུ་དབྱེ་ན། གསར་འགྱུར་དྲིལ་བསྒྲགས་ཀྱི་རིགས་ལ། གསར་འགྱུར་ཆེད་བྲིས་དང་། བརྡ་འཕྲིན། གློག་འཕྲིན། སྤྱི་ཆིངས། སྤྱི་བསྒྲགས། བརྟག་དཔྱད་སྙན་ཞུ། བཅར་འབྲི་སོགས་ཡོད་པ་དང་། གསར་འགྱུར་དཔྱད་བརྗོད་ཀྱི་རིགས་ལ། དཔྱད་བརྗོད་དང་། གླེང་མོལ། གཙོ་སྒྲིག་པའི་ཆེད་རྩོམ། ཆེད་ལས་དཔྱད་བརྗོད་པའི་རྩོམ་ཡིག ཆབ་སྲིད་དཔྱད་གླེང་། གཞུང་ལུགས་གསུང་རྩོམ་སོགས་ཡོད། གསར་འགྱུར་བརྒྱུད་བསྒྲགས་ཀྱི་རིགས་ལ། སྙན་ཞུ་རྩོམ་ཡིག་དང་། བརྡ་ཁྱབ། ལྷུག་རྩོམ། འབོལ་རྩོམ། བརྩམས་སྒྲུང་། སྙན་ངག འཁྲབ་གཞུང་། འདྲ་པར། ཡིག་གཟིགས། བརྗེད་ཐོ་སོགས་ཡོད་དོ། །
གསར་འགྱུར་གྱི་སྒྲིག་གཞི་ནི་སྤྱིར་བཏང་དུ་ཁ་བྱང་། གླེང་གཞི། བརྗོད་བྱའི་དོན། རྒྱབ་ལྗོངས། མཇུག་བསྡུའི་གཏམ་བཅས་ཡིན་ལ། རྩོམ་འབྲིའི་དུས་སུ་ཁ་བྱང་འདེམས་པ་ནི་ཆེས་གཙོ་བོ་ཞིག་ཡིན་ཏེ། ཚིག་བསྡུས་ཤིང་ཚགས་དམ་པའི་སྒོ་ནས་བརྗོད་བྱའི་དོན་དེ་བལྟས་མ་ཐག་ནས་ཤེས་ཐུབ་པ་ཞིག་དང་མི་ལ་བློ་རྒྱ་བསྐྱེད་ཐུབ་པ་ཞིག་ཡིན་དགོས། གླེང་གཞི་ནི་ཚིག་གཅིག་གམ་ཚིག་དུམ་ཞིག་གིས་བརྗོད་དོན་གཙོ་བོ་དེ་སྟོན་ཐུབ་དགོས་ལ། སྤྱིར་བཏང་དུ་གསར་འགྱུར་ཀློག་པ་པོར་ཡུལ་དང་། དུས། མི་སྣ། དོན། དོན་གྱི་བྱུང་རིམ་དང་མཇུག་འབྲས་བཅས་སྟོན་པ་ཞིག་ཡིན། བརྗོད་དོན་དངོས་ཀྱི་སྐབས་སུ་གླེང་གཞི་རྒྱ་བསྐྱེད་དེ་དངོས་དོན་གླེང་དགོས་ལ་འུར་སྒྲོག་དང་རབ་རྟོགས་ཀྱི་ཆ་གཏན་ནས་ཡོད་མི་ཆོག་ཅིང་དེ་ཡང་ཚིག་དོན་གསལ་བ་དང་རིགས་ལམ་གསལ་བ། ཚགས་དམ་ཞིང་གསོན་ཉམས་ལྡན་པ་ཞིག་ཡིན་དགོས། རྒྱབ་ལྗོངས་ནི་བརྗོད་དོན་དང་འབྲེལ་བའི་ལོ་རྒྱུས་དང་ཁོར་ཡུག་གི་རྒྱབ་ལྗོངས་ལ་ཟེར་བ་དང་། དེས་བརྗོད་དོན་གསལ་བར་བྱེད་པ་དང་མངོན་པར་མཚོན་པར་རམ་འདེགས་ཀྱི་ནུས་པ་ཐོན་ཡོད། མཇུག་བསྡུའི་གཏམ་གྱིས་བརྗོད་དོན་སྤྱི་བསྡོམས་ཀྱིས་དྲིལ་སྒྲོག་གི་ནུས་པ་ཐོན་པ་དང་མི་ལ་བློ་བསྐྱེད་ཐོབ་ཐུབ་པ་ཞིག་ཡིན་དགོས། གཞན་ཡང་སྐབས་ལ་ལར་གསར་འགྱུར་སྤེལ་བའི་སྨྱན་རྫས་ཀྱི་ཁྱད་གཤིས་དང་ཚགས་པར་སོགས་ཀྱི་པར་ངོས་བཀོད་སྒྲིག་གི་དགོས་དབང་གིས་གླེང་གཞི་དང་། རྒྱབ་ལྗོངས། མཇུག་བསྡུའི་གཏམ་སོགས་བསྡུས་ནས་མ་བཀོད་ཀྱང་ཆོག་གོ །
གཉིས་པ། གསར་འགྱུར་རྩོམ་ལུས་ཀྱི་མིང་གི་ཁྱད་ཆོས་བརྗོད་པ།
གསར་འགྱུར་རྩོམ་ལུས་ཀྱི་མིང་དང་དེའི་སྦྱོར་བ་ལ་རྩོམ་ལུས་གཞན་དང་མི་འདྲ་བའི་ཁྱད་ཆོས་ལྡན་ལ་གོང་གི་ཚགས་པར་དག་ལ་གཞི་བཅོལ་ནས་འདིར་འགའ་ཤས་བཀོད་ན། 1.གསར་འགྱུར་རྩོམ་ལུས་ཀྱི་ཁྲོད་དུ་ཆེད་སྤྱོད་ཀྱི་མིང་དང་ཆབ་སྲིད་རང་བཞིན་གྱི་མིང་ཡང་མང་པོ་ཡོད། 2.གསར་འགྱུར་རྩོམ་ལུས་ཀྱི་ཁྱབ་ཁོངས་ཧ་ཅང་རྒྱ་ཆེ་བས་བཀོལ་སྤྱོད་བྱེད་པའི་མིང་གི་ཁྱབ་རྒྱ་ཡང་ཤིན་ཏུ་ཆེ་སྟེ། དེ་རུ་ལུས་རྩལ་དང་། དམག་དོན། ཚོང་ལས། ཚན་རྩལ། རྩོམ་རིག དམངས་སྲོལ། རོལ་རྩེད་ལས་རིགས་ཀྱི་མིང་བརྡ་བཅས་མང་པོ་བཀོལ་སྤྱོད་བྱས་ཡོད། དེ་ནི་དངོས་ཡོད་སྤྱི་ཚོགས་དང་དེང་རབས་གསར་འགྱུར་སྐད་བརྡ་གཉིས་ཀྱི་བར་ཐག་ཇེ་ཉེར་གཏོང་བ་དམིགས་ཡུལ་དང་ཀློག་པ་པོ་སོ་སོའི་དགའ་ཕྱོགས་དང་མོས་པ་ལ་བསྟུན་ཆེད་དུ་ཡིན། 3.དྲིལ་བསྒྲགས་ཀྱི་དགོས་དབང་གིས་གསར་འགྱུར་རྩོམ་ལུས་ཁྲོད་དུ་མིང་རྣམ་པ་སྣ་ཚོགས་ཡོད་ལ། དུས་རབས་དང་སྤྱི་ཚོགས་ཀྱི་འཕེལ་འགྱུར་གྱི་དབང་གིས་མིང་གསར་པ་དང་དོན་མཚར་ཅན། བསྡུས་བརྗོད་ཅན། ཡིད་འགུགས་དང་གསོན་ཉམས་ཀྱིས་ཕྱུག་པའི་མིང་བརྡ་རབས་དང་རིམ་པ་མང་པོ་བྱུང་དང་འབྱུང་བཞིན་ཡོད། 4.གསར་འགྱུར་རྩོམ་ལུས་ཀྱི་ཁྲོད་དུ་བསྡུས་མིང་ཧ་ཅང་མང་པོ་ཡོད།
གསུམ་པ། གསར་འགྱུར་རྩོམ་ལུས་ཀྱི་ཚིག་གི་ཁྱད་ཆོས་བརྗོད་པ།
1.གསར་འགྱུར་རྩོམ་ཡིག་ནི་བརྡ་འཕྲིན་རྨང་གཞི་བྱས་སྟེ་རྩོམ་འབྲི་བྱས་པ་ཞིག་ཡིན་པས་གསར་འགྱུར་རྩོམ་ལུས་ཀྱི་ཚིག་སྦྱོར་ཡང་བརྡ་འཕྲིན་ཞིབ་འབྲིའི་རིམ་པ་ཇི་བཞིན། དུས་ཚོད། ས་གནས། མི་སྣ། དོན་བྱ། བརྒྱུད་རིམ། རྒྱུ་རྐྱེན་བཅས་ལྟར་སྤེལ་ཡོད། 2.གསར་འགྱུར་རྩོམ་ལུས་སུ་སྤྱིའི་ཆ་ནས་བདག་དབང་ཅན་གྱི་ཚིག་གི་སྦྱོར་བས་གཙོར་བྱས་ཡོད་པ་དང་གཞན་དབང་ཅན་གྱི་ཚིག་གི་སྦྱོར་བས་རམ་འདེགས་བྱས་ཡོད། 3.གསར་འགྱུར་རྩོམ་ལུས་སུ་ལུང་འདྲེན་དང་གྲངས་ཀ་ཅན་གྱི་ཚིག་མང་པོ་བཀོལ་ནས་ཡོད། 4.གསར་འགྱུར་རྩོམ་ལུས་ཀྱི་གསར་འགྱུར་སྙན་སྒྲོན་དང་གསར་འགྱུར་དཔྱད་གླེང་། གསར་འགྱུར་ཆེད་བྲིས་བཅས་ཀྱི་ཚིག་སྦྱོར་སྤེལ་བར་ཆ་རྐྱེན་ཅིག་ཡོད་པ་ནི་ཚིག་དོན་དག་དོན་དངོས་དང་མཐུན་པ་དང་བདེན་པ་བདེན་རྐྱང་། དངོས་ཐོག་བདེན་འཚོལ་ཞིག་བྱེད་པ་ལས་གསར་འགྱུར་རྩོམ་འབྲི་བ་རང་ཉིད་ཀྱི་འདོད་བློ་དང་དགའ་སྐྱོ་ཆགས་སྡང་སོགས་བསྲེས་མེད་པ་ཞིག་ཡིན་དགོས་ལ། དགའ་སྡུག་གི་ཚོར་བ་དང་བསྟོད་སྨད་ཀྱི་ཚིག་སྦྱོར་དག་ཀྱང་འོས་འཚམས་ཀྱིས་སྤེལ་དགོས།
མདོར་ན། མིའི་འཚོ་བའི་ཁྲོད་དུ་གསར་འགྱུར་ནི་མེད་དུ་མི་རུང་བ་ཞིག་ཡིན་ལ། གསར་འགྱུར་བརྒྱུད་བསྒྲགས་ཀྱིས་སྤྱི་ཚོགས་ཀྱི་འཕེལ་རྒྱས་དང་བདེ་འཇགས་ལ་ནུས་པ་གལ་ཆེན་ཐོན་བཞིན་ཡོད། སྤྱི་ཚོགས་དང་ཚན་རྩལ་ལས་རིགས། ཆ་འཕྲིན་ལག་རྩལ་བཅས་ཡར་ངོའི་ཟླ་བཞིན་འཕེལ་རྒྱས་སུ་ཕྱིན་པ་དང་བསྟུན་ནས་ང་ཚོ་བོད་ཀྱི་གསར་འགྱུར་ལས་རིགས་ཀྱང་འཕེལ་རྒྱས་ཆེན་པོ་ཕྱིན་པ་དང་ཚགས་པར་ཀྱང་རབས་དང་རིམ་པ་མང་པོ་བྱུང་ཡོད་ལ་ཉེ་ཆར་ཆ་འཕྲིན་ལག་རྩལ་ཐོན་རྫས་དང་སྦྲེལ་ནས་སྤེལ་འགོ་ཚུགས་ཡོད་པ་རེད། ཡིན་ནའང་ཆེད་ལས་ཀྱི་རྩོམ་སྒྲིག་པ་དང་། རྩོམ་འབྲི་བ། གསར་འགོད་པ། ཞིབ་འཇུག་པ་སོགས་ཉུང་རྐྱེན་རང་རེའི་ཚགས་པར་ལས་རིགས་སུ་གསར་འགྱུར་རྩོམ་ལུས་ཞེས་པ་ཞིག་གྲུབ་མེད་པ་དང་། གསར་འགྱུར་རྩོམ་ཡིག་དག་ཏུ་སྒྲིག་གཞི་འཐུས་སྒོ་མི་ཚང་བ་དང་ཚགས་མི་དམ་པ། མིང་སྦྱར་བ་དང་ཚིག་སྦྱོར་སྤེལ་བ་ནོར་བ། དོན་གསལ་པོར་མ་བསྟན་པ་སོགས་ཀྱི་གནད་དོན་མི་ཉུང་བ་ཞིག་གནས་རྐྱེན། ང་ཚོས་རྒྱལ་ཁབ་ཕྱི་ནང་གི་གསར་འགྱུར་རྩོམ་ལུས་གཞུང་ལུགས་དང་ཚགས་ཤོག་གི་གསར་འགྱུར་རྩོམ་འབྲི། རྩོམ་སྒྲིག་དང་གསར་འགོད། ལོ་ཙཱ་བཅས་ཀྱི་ཤེས་བྱར་སློབ་སྦྱོང་དང་ཞིབ་འཇུག་གོང་སྤེལ་བྱས་ནས་རང་མི་རིགས་ཀྱི་རིག་གནས་ཤིག་ཏུ་གྲུབ་པ་དང་འཕེལ་རྒྱས་ལ་སྐུལ་འདེད་གཏང་དགོས་སོ། །
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text: གླང་བདུན་དཔལ་འབྱོར་ལགས་ནི་༡༩༤༡ལོའི་ཟླ་༡༡པར་བོད་ལྗོངས་ཀྱི་གྲོང་ཁྱེར་ལྷ་ས་རུ་འཁྲུངས་ཤིང་། ༡༩༥༩ལོར་ཀྲུང་དབྱང་མི་རིགས་སློབ་གླིང་ནས་སློབ་མཐར་ཕྱིན། ཁོང་གིས་༡༩༨༠ལོར་《བོད་ཀྱི་རྩོམ་རིག་སྒྱུ་རྩལ》འདོན་ཐེངས་འགོ་མའི་སྟེང་《གསར་བཞད་རིག་གནས་དཔྱིད་དཔལ་ལ་བསྟོད་པ》ཞེས་པའི་བརྩམས་ཆོས་ཐོག་མ་སྤེལ་བ་ནས་བཟུང་། 《མེ་ཏོག་ལྡུམ་རའི་ནང་གི་ཀླན་ཀ》དང《གཙུག་གཡུ》སོགས་བརྩམས་ཆོས་སྤུས་དག་སྐོར་ཞིག་རྩོམ་འབྲི་གནང་ཞིང་། གོང་གསལ་བརྩམས་ཆོས་ལ་སོ་སོར་ཞིང་ཆེན་དང་ལྗོངས་ལྔའི་གསར་རྩོམ་བྱ་དགའ་དང་ཀྲུང་གོའི་གྲངས་ཉུང་མི་རིགས་རྩོམ་རིག་གསར་རྩོམ་བྱ་དགའ་ཐོབ། བོད་རང་སྐྱོང་ལྗོངས་ཀྱི་རྩོམ་རིག་གསར་རྩོམ་བྱ་དགའ་ཨང་དང་པོ་ཐོབ་མྱོང་། གླང་བདུན་དཔལ་འབྱོར་ལགས་ཀྱིས་ད་ལྟ་གྲོང་ཁྱེར་ལྷ་སའི་རྩོམ་རིག་སྒྱུ་རྩལ་ལྷན་ཚོགས་ཀྱི་ཚོགས་གཙོ་གཞོན་པ་དང་རྩོམ་པ་པོ་མཐུན་ཚོགས་ཀྱི་ཚོགས་གཙོ། བོད་རང་སྐྱོང་ལྗོངས་རྩོམ་པ་པོ་མཐུན་ཚོགས་ཀྱི་ཚོགས་གཙོ་གཞོན་པའམ་རྩོམ་རིག་སྒྱུ་རྩལ་ལྷན་ཚོགས་ཀྱི་ཨུ་ཡོན། ཀྲུང་གོའི་རྩོམ་པ་པོ་མཐུན་ཚོགས་ཀྱི་ཚོགས་མི་བཅས་ཀྱི་འགན་བཞེས་མུས་སུ་མཆིས་སོ།།


text:
3. གསང་ཡིག་བཙན་པོ་བཟོ་སྟངས་དང་ཉར་ཚག་ས་བྱེད་སྟངས་སྐོར།
Table of Contents...Loading Table of Contents...
ཐུབ་ཀྱི་ཡོད། དེ་ཡང་དཔེར་ན་གློག་ཀླད་ཁ་ཕྱེ་ཡག་དང་encryptingནང་ཨེ་མལ་གཏོང་ཡག དེ་བཞིན་རྩ་ཆེའི་ཡིག་རིགས་ཁག་སྦས་སྲུང་བྱེད་ཡག་ལ་གསང་ཡིག་ནི་མེད་དུ་མི་རུང་བ་ཞིག་ཡིན་དུས། ངེས་པར་ཁྱེད་ཀྱིས་མ་བརྗེད་པ་བྱེད་དགོས། གལ་ཏེ་ཁྱེད་ཀྱི་གསང་ཡིག་དེ་བཙན་པོ་དང་བརྟན་པོ་ཞིག་ཡོད་ན། མི་གཞན་གྱིས་ཁྱེད་ཀྱི་གློག་ཀླད་ནང་ཡོད་པའི་ཡི་གེ་དང་གནས་ཚུལ་ཁག་ཁྱེད་ཀྱིས་ཆོག་མཆན་མེད་པར་བལྟ་ཀློག་དང་ཕབ་བཤུ། དེ་བཞིན་བཟོ་བཅོས་དང་གཏོར་བཤིག་སོགས་གཏོང་ཐུབ་ཀྱི་མེད། མི་གཞན་པས་ཁྱེད་རང་གི་གསང་ཡིག་དེ་ཧ་གོ་ཡག་ལ་བརྒྱུད་རིམ་མང་པོ་ཞིག་ཤེས་དགོས། ཡིན་ནའང་མི་གཞན་པས་ཁྱེད་ཀྱི་གསང་ཡིག་དེ་གོ་མ་ཚོད་པའི་ཆེད་ཐབས་ལམ་ཁ་ཤས་ཤིག་བེད་སྤྱོད་བྱེད་ཡག་ཡོད་པས་གཤམ་གྱི་ཡིག་རིགས་ཁག་ལ་གཟིགས་རོགས། secure password database, KeePass.
རྒྱབ་ལྗོངས་ཀྱི་གནས་ཚུལ།
མན་སོར (Mansour) དང་མག་ཌ (Magda) གཉིས་ནི་ཨ་རབ་རྒྱལ་ཁབ་ནས་ཡིན་པ་མ་ཟད་སྤུན་མཆེད་རྒན་གཞོན་ཀྱང་ཡིན། ཁོང་གཉིས་ལ་བསམ་ཚུལ་སྤེལ་སའི་དྲ་རྒྱ་ཞིག་ཡོད། དེའི་ནང་མང་ཆེ་བ་ཆབ་སྲིད་ཀྱི་གནས་སྟངས་གང་འདྲ་སེ་འགྱུར་བ་གཏོང་ཐབས་དང་། འགྲོ་བ་མིའི་ཐོབ་ཐང་ལ་རྡོག་རོལ་ཇི་ལྟར་གཏོང་གི་ཡོད་མེད་སྐོར་ལ་བསམ་ཚུལ་འདྲ་མིན་སྣ་ཚོགས་སྤེལ་སའི་སྡིངས་ཆ་ཞིག་ཡིན། ཉེ་ཆར་མག་ཌ (Magda) མོ་རང་གི་དྲ་ཐོག་ཁ་བྱང་ནང་འཛུལ་དུས་ཧང་སངས་དགོས་པ་ཞིག་ལ་མོ་རང་གི་གསང་ཡིག་དེ་བརྗེ་པོ་བརྒྱབ་ཡོད་པ་ཧ་གོ་བ་རེད། གསང་ཡིག་དེ་བཀོད་སྒྲིག་བྱས་རྗེས་མོ་རང་དྲ་ཐོག་ཏུ་ཞུགས་ཐུབ་པ་རེད། ཡིན་ནའང་། དྲ་རྒྱ་དེ་ཁ་ཕྱེ་སྟེ་ནས་བལྟ་དུས་མོ་རང་ལ་ཚུར་བསླེབས་པའི་ཡི་གེ་མང་ཆེ་བ་མི་གཞན་པས་ཀློག་ཚར་ཡོད་པའི་བརྡ་སྟོན་གྱི་ཡོད། མོ་རང་གི་དོགས་པ་ལ་ཆབ་སྲིད་ཀྱི་སྐུལ་སློང་ཡོད་པའི་མི་ངན་ཚོས། དུས་རྒྱུན་མོ་རང་གིས་དྲ་རྒྱ་ཁག་ལ་བེད་སྤྱོད་བྱེད་བཞིན་པའི་གསང་ཡིག་དེ་ཤེས་རྟོགས་ཐུབ་པའམ་ ཡང་ན་ཚོད་དཔག་བྱས་ཏེ་ཚོད་བལྟ་བྱས་པ་ལས་གནས་ཚུལ་དེ་བྱུང་བ་ཞིག་ཡིན་པ་གསལ་པོ་ཆགས་པ་རེད། མོ་རང་གིས་གློག་ཀླད་ཀྱི་ཉམས་མྱོང་ཞན་པའི་མན་སོར་ (Mansour) སར་གནས་སྟངས་དེའི་སྐོར་བསམ་ཚུལ་ལེན་གར་ཕྱིན་པ་རེད།
སློབ་ཚན་འདི་བརྒྱུད་ཁྱེད་ཀྱིས་གང་ཤེས་རྟོགས་ཐུབ་བམ།
- གསང་ཡིག་བརྟན་སྲུང་གི་གྲུབ་ཆ་སྐོར།
- རྙོག་འཛིངས་ཆེ་བའི་གསང་ཡིག་རིང་པོ་ཁག་མ་བརྗེད་པའི་ཐབས་ལམ་ཁག
- གསང་ཡིག་དེ་བཞིན་དྲན་པ་མ་བརྗེད་པའི་ཐབས་ལམ་གྱི་ཚབ་ཏུ་གསོག་འཇོག་ཇི་ལྟར་བྱེད་དགོས་མིན་ནི་དེ་བས་གལ་ཆེ་བ་ཡིན་པས་གཤམ་གྱི་ཡིག་རིགས་ཁག་ལ་གཟིགས་རོགས། KeePass secure password database
གསང་ཡིག་བརྟན་པོ་འདེམ་སྟངས་དང་ཉར་ཚགས་བྱེད་སྟངས་སྐོར།
སྤྱིར་བཏང་ཅ་དངོས་གང་འདྲ་ཞིག་འགོག་སྲུང་བྱེད་དགོས་ཀྱང་། ཁྱེད་ཀྱི་ལྡེ་མིག་བརྒྱུད་སྒོ་ལྕགས་བརྒྱབ་ཀྱི་རེད། ཁང་པ་དང་རླངས་འཁོར། ལྕགས་རྟ་འཁོར་ལོ་སོགས་ལ་ཡང་སྒོ་ལྕགས་རྒྱག་ཡག་གི་གཟུགས་ཅན་ལྡེ་མིག་ཡོད་པ་ནང་བཞིན་ཉེན་སྲུང་བྱེད་ཡག་གི་ཡིག་སྣོད་ལ་ཡང་encryptionཞེས་པའི་ཁ་ཕྱེ་ཡག་གི་སྒོ་ལྕགས་ཤིག་ཡོད། དེ་དང་ཕྱོགས་མཚུངས་དངུལ་ཁང་གི་ཤོག་བྱང་ཁ་ཕྱེ་ཡག་ལ་གསང་བའི་ཨང་གྲངས་ཤིག་དགོས་པ་དང་། ཨེ་མལ་ཁ་ཕྱེ་ཡག་ལ་གསང་བའི་ཡི་གེ་ཞིག་དགོས་ཀྱི་ཡོད་པ་རེད། གཟུགས་ཅན་དང་གཟུགས་མེད་ཀྱི་ལྡེ་མིག་དེ་ཚོར་འདྲ་བའི་ཆ་ཞིག་ཡོད་པ་ནི་མི་ཞིག་གིས་ལག་པར་བརྟེན་ན་སྒོ་ལྕགས་དེ་རྣམས་ཆད་ལུས་མེད་པར་ཁ་ཕྱེ་ཐུབ་ཀྱི་ཡོད། གལ་སྲིད་ཁྱེད་ཀྱི་གསང་བའི་ཡི་གེ་དེ་ཡག་པོ་དང་བརྟན་པོ་མེད་ན་འགུལ་ཤུགས་ཆེ་བའི་མེ་གྱང་དང་ཨེ་མལ་ཁ་བྱང་བརྟན་པོ་ཞིག དེ་བཞིན་encryptedབེན་ཙེ་ཞིག་ངེས་པར་གློག་ཀླད་ནང་ནང་འཇུག་བྱེད་དགོས། གལ་སྲིད་དེ་ཚོ་ཁྱེད་ཀྱིས་ལག་ལེན་བསྟར་མ་ཐུབ་པའི་དབང་དུ་བཏང་ནས་མི་སྡུག་ཅག་ཅིག་གིས་ལག་ཏུ་ཐེབས་ན།ཁོང་ཚོས་ཁྱེད་རང་ལ་གནོད་བསྐྱལ་བ་མ་གཏོགས་ཁེ་ཕན་གང་ཡང་སྒྲུབ་མི་སྲིད་པས། དེ་དོན་ཁྱེད་ཀྱི་སེམས་ནས་མ་བརྗེད་པ་བྱེད་དགོས།
གསང་ཡིག་བཙན་པོ་ཞིག་གི་ཆ་རྐྱེན།
གློག་ཀླད་ཀྱི་ལས་སླ་པོའི་ངང་གསང་ཡིག་དེ་བཞིན་ཚོད་དཔག་བྱེད་མ་ཐུབ་པ་ཞིག་བཟོ་དགོས། དེ་ཡང་གཤམ་གསལ་གྱི་ལམ་སྟོན་ཁག་ལ་གཟིགས་རོགས།
- གསང་ཡིག་དེ་རིང་པོ་བཟོ་དགོས། ག་ཚོད་ཀྱི་གསང་ཡིག་དེ་རིང་བ་ཡོད་བ་ཙམ་གྱིས་དེ་སྲིད་གློག་ཀླད་ཀྱིས་དུས་ཚོད་ནང་ཚོད་དཔག་བྱེད་ཐུབ་ཀྱི་མེད། དེར་བརྟེན་ཁྱེད་ཀྱི་གསང་ཡིག་དེ་ཡིག་འབྲུ་བཅུའམ་བཅུ་ལས་མང་བ་བཟོ་དགོས། མི་ཁ་ཤས་ཀྱིས་གསང་ཡིག་དེ། བར་སྟོང་མེད་པའི་ཡིག་འབྲུ་གཅིག་ཁོ་ན་བཟོས་ཏེ་བེད་སྤྱོད་བྱེད་ཀྱི་ཡོད་དུས་དེའི་མིང་ལ་བརྡ་ཚིག་ཟེར། ངའི་བསམ་པར་དེ་ནི་བསམ་ཚུལ་ཡག་པོ་ཞིག་རེད་བསམ་གྱི་འདུག གང་ཡིན་ཞེ་ན་གློག་ཀླད་བཀོལ་སྤྱོད་ལྟེ་གནས་ཀྱི་གསང་ཡིག་རིང་པོ་དགོས་མ་ལབ་བར། དེ་བེད་སྤྱོད་བྱས་ན་རན་པོ་དང་འཚམ་པོ་མེད་པ་ང་ཚོར་ཤེས་བཅུག་པར་བརྟེན། བརྡ་ཚིག་བཀོལ་སྤྱོད་བྱེད་ཡག་དེ་གལ་ཆེན་པོ་ཡིན།
- གསང་ཡིག་དེ་རྙོག་འཛིང་ཅན་ཞིག་བཟོ་དགོས། རིང་ཐུང་ལ་ཆ་བཞག་ན་ག་ཚོད་ཀྱི་གསང་ཡིག་དེ་རིང་བ་དང་རྙོག་འཛིང་ཆེ་བ་ཡོད་པ་ཙམ་གྱིས་དེ་སྲིད་དུ་མི་གཞན་གྱིས་རང་འགུལ་ངང་ཚོད་དཔག་དང་བརྐུ་བཤུ་ཏག་ཏག་བྱེད་ཐུབ་ཀྱི་མ་རེད། གལ་སྲིད་ཁྱེད་ཀྱིས་བྱེད་ཐུབ་ན། ཁྱེད་ཀྱི་གསང་ཡིག་ནང་གོང་འོག་གཉིས་ཀྱི་ཡི་གེ་དང་། ཨང་གྲངས་དང་མཚོན་རྟགས་དེ་བཞིན་ཚེག་རྟགས་སོགས་བཅུག་ཐུབ་ན་ཁེ་ཕན་ཆེན་པོ་ཡོད།
གསང་ཡིག་ནི་མི་གཞན་གྱིས་ལས་སླ་པོའི་ངང་ཤེས་མ་ཐུབ་པ་ཞིག་བཟོ་དགོས།
- གསང་ཡིག་དེ་ཁ་ཡོད་ལག་ཡོད་ཞིག་དགོས། གལ་སྲིད་ཁྱེད་ཀྱི་གསང་ཡིག་དེ་ཁྱེད་རང་གིས་ཀྱང་ངོ་མ་ཤེས་པའམ་དྲན་པ་མ་གསོས་པ་ཞིག་བཟོས་པ་ཡིན་ན། ཁྱེད་རང་གི་གློག་ཀླད་དང་ཁྱིམ། སྦ་ཁུག དེ་བཞིན་ལས་ཁུངས་ཀྱི་གད་སྙིགས་གཡུག་ས་སོགས་ཧ་གོ་མཁན་གྱིས་མི་ཚོས་ཁྱེད་ལ་དཀའ་ངལ་གསར་པ་འདྲ་མིན་སྣ་ཚོགས་ཤིག་བཟོ་སྲིད་པ་ཞིག་ཡིན་པས། གསང་ཡིག་དེ་སྟབས་བདེ་པོ་དང་དྲན་པ་གསོ་སླ་པོ་ཞིག་བཟོ་ཐུབ་ན་ཕན་ཐོགས་ཆེན་པོ་ཡོད། གལ་སྲིད་ཁྱེད་ལ་གསང་ཡིག་རིང་པོ་དང་རྙོག་འཛིང་ཅན་ལས་སླ་པོ་སེམས་ནང་ངེས་ཐུབ་པ་ཞིག་བསམ་བློར་མ་འཁོར་བ་ཡིན་ན། གཤམ་དུ་སློབ་ཚན་གསུམ་པའི་གཉིས་པ་སྟེ་གསང་ཡིག་བཙན་པོ་དྲན་གསོ་བྱེད་སྟངས ཞེས་པའི་སྡེ་ཚན་ཁོངས་འགྲེལ་བརྗོད་བྱས་ཡོད་པས་ཁྱེད་ལ་ཕན་ཐོགས་ཡོང་སྲིད། གལ་ཏེ་ཁྱེད་ཀྱི་སློབ་ཚན་དེའི་ནང་འཁོད་པའི་ནང་དོན་ཁག་ལ་ཐུགས་ཞིབ་མ་གནང་བ་ཡིན་ནའང་། ཁྱེད་ཀྱི་གསང་ཡིག་བཙན་པོ་ཞིག་འདེམས་སྲིད་པར་བརྟེན་གསང་ཡིག་ལས་འཆར་རེའུ་མིག, KeePassཞེས་པ་དེ་བེད་སྤྱད་དེ་ཐོ་འགོད་བྱེད་དགོས། གློག་རྡུལ་ཡིག་མཛོད་མཉེན་ཆས་ (Microsoft Word documents) ལ་སོགས་པ་གསང་ཡིག་བརྒྱབ་ཡོད་པའི་ཡིག་སྣོད་ཁག་དེར་རན་པོ་དང་ཡིད་ཆེས་བྱས་ནས་བཀོལ་སྤྱོད་བྱེད་ས་མེད། གང་ཡིན་ཞེ་ན། དེའི་ནང་ནས་མང་པོ་ཞིག་སྐར་ཆ་ཁ་ཤས་ནང་དྲ་ཐོག་ཏུ་ཡོད་པའི་རིན་མེད་བྱ་ཐབས་བརྒྱུད་མེད་པ་ཆགས་འགྲོ་གི་ཡོད།
- གསང་ཡིག་དེ་དོ་བདག་་སོ་སོ་བཟོ་རྒྱུ་མེད། གསང་ཡིག་དེ་ཁྱེད་ཀྱི་སྐོར་དང་འབྲེལ་བ་ཡོད་པ་ཞིག་གཞི་རྩར་བཞག་ནས་བཟོ་རྒྱུ་ནམ་ཡང་བཟོ་རྒྱུ་མེད། དེ་ཡང་ཁྱེད་ཀྱིས་གསང་ཡིག་གི་ཡི་གེ་དང་ཚིག་འགྲོས་སོགས་ཁྱེད་རང་གི་མིང་དང་སྤྱི་ཚོགས་ཉེན་སྲུང་གི་ཨང་ཀི། དེ་བཞིན་ཁ་པར་ཨང་གྲངས། ཕྲུ་གུའི་མིང་།གཅེས་མིང་། སྐྱེས་ཚེས་སོགས་མིས་ཤེས་སླ་བའི་ཐ་སྙད་དེ་ཚོོ་གསང་ཡིག་ནང་བཀོལ་སྤྱོད་བྱེད་རྒྱུ་མེད།
- གསང་ཡིག་དེ་གསང་བ་བྱེད་དགོས། ཁྱེད་ཀྱི་གསང་ཡིག་དེ་མི་གཞན་ལ་མ་བཤད་རང་བཤད་མ་ཐུག་བར་བཤད་རྒྱུ་མེད། གལ་སྲིད་ཁྱེད་རང་གི་གྲོགས་པོ་དང་ནང་མི་ཡང་ན་ལས་རོགས་ལ་བཤད་དགོས་ཐུག་ན་དང་ཐོག་གནས་སྐབས་ཀྱི་གསང་ཡིག་ཅིག་བཟོས་ཏེ་སྤྲད། དེ་ནས་བརྗེ་པོ་བརྒྱབ་ཏེ་བེད་སྤྱོད་བྱེད་དགོས། མཚམས་རེ་གསང་ཡིག་མཉམ་དུ་བེད་སྤྱོད་གཏང་ཡག་ལ་ཐབས་ལམ་གཞན་པ་དེ་འདྲ་ཡོད། དཔེར་ན། དྲ་རྒྱ་བེད་སྤྱོད་བྱེད་བཞིན་པ་ཁག་ལ་ཁ་བྱང་ཁག་ཁག་བཟོ་རྒྱུ་ཡོད། ཁྱེད་རང་གི་གསང་ཡིག་དེ་བཞིན་གསང་བར་ཉར་བ་དེས་གང་མཚོན་ནམ་ཞེ་ན་མི་གཞན་གྱིས་ཁྱེད་རང་གི་གནས་ཚུལ་དང་ཡིག་ཆ་ཁག་གང་འདྲ་སེ་ གསང་ཡིག་ལས་འཆར་རེའུ་མིག བརྒྱུད་བལྟ་ཀློག་བྱེད་ཐུབ་ཀྱི་ཡོད་མེད་ཤེས་ཆེད་ཡིན།
གལ་སྲིད་གསང་ཡིག་དེ་མི་གཞན་གྱིས་ཧ་གོ་ཡང་གནོད་སྐྱོན་ཉུང་ཉུང་ཞིག་ལས་མ་ཤོར་བ་ཞིག་འདེམས་དགོས།
- གསང་ཡིག་དེ་དཀོན་པོའམ་འགྲན་ཟླ་བྲལ་བ་ཞིག་དགོས། གསང་ཡིག་དེ་ཁ་བྱང་གཅིག་ལས་མང་བ་ལ་བེད་སྤྱོད་བྱེད་རྒྱུ་མེད། དེ་མིན་གལ་སྲིད་མི་ཞིག་གིས་ཁྱེད་ཀྱི་གསང་ཡིག་དེ་ཧ་གོ་ན་གལ་ཆེའི་ཡིག་ཆ་ཁག་བལྟ་ཀློག་བྱེད་ཐུབ་ཀྱི་ཡོད་པས་ངེས་པར་གཟབ་གཟབ་བྱེད་དགོས། ངའི་བསམ་པར་དེ་དངོས་གནས་རེད་བསམ་གྱི་འདུག གང་ཡིན་ཞེ་ན་དྲ་རྒྱའི་ཞབས་ཞུ་ཁང་ཁ་ཤས་ཤིག་གིས་གསང་ཡིག་དེ་གཏོར་འཕམ་གཏོང་རྒྱུར་མཐུན་རྐྱེན་ཡག་པོ་ཞིག་བསྐྲུན་གྱི་ཡོད། གལ་སྲིད་ཁྱེད་ཀྱི་གསང་ཡིག་གཅིག་གློག་ཀླད་ཁ་ཕྱེ་ཡག་ (Windows user account) དང་དྲ་འབྱེད་ (Gmail) ཁ་བྱང་ཕྱེ་ཡག་ལ་བེད་སྤྱོད་བྱས་པ་ཡིན་ན། ཁྱེད་ཀྱི་གློག་ཀླད་ཐད་རྒྱུས་མངའ་ལྡན་པའི་མི་ཞིག་གིས་གསང་ཡིག་དང་པོ་དེ་གཏོར་ནས་གཉིས་པའི་གནས་ཚུལ་ཁག་བལྟ་ཀློག་བྱེད་སྲིད་པ་ཞིག་ཡིན་པས་དེ་དོན་དགོངས་འཇགས་ཞུ། དེ་དང་ཕྱོགས་མཚུངས་གསང་ཡིག་གཅིག་དྲ་རྒྱ་འདྲ་མིན་གྱི་ཁ་བྱང་ནང་བརྗེ་ལེན་བྱས་ཏེ་བེད་སྤྱོད་གཏོང་རྒྱུ་ནི་བསམ་ཚུལ་ལེགས་པོ་ཞིག་མིན།
- གསང་ཡིག་དེ་ཁ་གསར་་པ་ཞིག་དགོས། ཟླ་བ་གསུམ་ནང་ཚུད་ལ་གསང་ཡིག་དེ་བརྗེ་པོ་བརྒྱབ་དགོས། མི་ཁ་ཤས་ཤིག་གསང་ཡིག་གཅིག་ལ་ཆགས་པ་ཞེ་པོ་ཞིག་སྐྱེས་ཏེ་བརྗེ་པོ་གཅིག་ཀྱང་བརྒྱབ་ཀྱི་མེད། འདི་ནི་བསམ་ཚུལ་སྡུག་ཅག་ཞིག་ཡིན། ག་ཚོད་ཀྱིས་ཁྱེད་ཀྱི་གསང་ཡིག་ཅིག་ཁོ་ན་བེད་སྤྱོད་བྱས་པ་ཙམ་གྱིས་དེ་སྲིད་དུ་མི་གཞན་གྱིས་ཤེས་སླ་བ་ཡོད། གལ་སྲིད་མི་ཞིག་གིས་ཁྱེད་ཀྱི་གསང་ཡིག་བརྐུས་ཏེ་གནས་ཚུལ་ཁག་བལྟ་ཀློག་བྱེད་ཀྱི་ཡོད་པ་ཁྱེད་ཀྱིས་ཤེས་ནས་གསང་ཡིག་དེ་བརྗེ་པོ་མ་བརྒྱབ་ན། མི་དེས་རྟག་པར་ཁྱེད་ཀྱི་གནས་ཚུལ་ཁག་བལྟ་ཀློག་དེ་ག་རང་བྱེད་ཀྱི་རེད།
མན་སོར། (Mansour) གལ་སྲིད་ཡིད་ཆེས་ཡོད་པའི་མི་ཞིག་ལ་ངའི་གསང་ཡིག་དེ་སྤྲད་ན་འགྲིགས་ཀྱི་རེད་དམ།
མག་ཌ (Magda) འགྲིགས་ཀྱི་རེད། ཐོག་མ་འདིར་མི་དེར་ཁྱེད་ཀྱི་ཡིད་ཆེས་ཡོད་པ་ཙམ་གྱིས་གསང་ཡིག་དེ་བེད་སྤྱོད་ཡག་པོ་བཏང་གི་རེད་ནམ་ཡང་དྲན་རྒྱུ་མེད། ཤེས་སོང་ངས། གལ་སྲིད་ངས་ཁྱེད་རང་གི་གསང་ཡིག་བེད་སྤྱད་དེ་ལས་ཀ་འདྲ་མིན་འདྲ་དེ་འདྲ་གང་ཡང་བྱས་མེད་ཀྱང་། དེ་ཤོག་བུའི་སྟེང་བྲིས་ཏེ་བརླག་དོར་ཤོར་བའམ་གཞན་གྱིས་ལག་ཏུ་ཐེབས་པ་ཡིན་ན་ང་རྙོག་དྲའི་སྒམ་ཆུང་ནང་ཚུད་པ་དང་ཨ་ན་མ་ན་ཡིན། དེར་བརྟེན་འདི་ནི་ཡིད་ཆེས་ཡོད་མིན་ལ་རགས་ལུས་མེད་པ་གསལ་པོ་མ་རེད་དམ། གལ་སྲིད་ཁྱེད་རང་མ་གཏོགས་ཁྱེད་ཀྱི་གསང་ཡིག་དེ་མི་གཞན་གྱིས་ཤེས་ཀྱི་མེད་ན་སེམས་ཁྲལ་བྱས་ནས་མི་ལ་ཁག་དཀྲི་བྱས་ཏེ་ཁ་བྱང་གཏོར་སྐྱོན་གཏོང་གི་རེད་དྲན་ནས་བསྡད་ན་ལྐུགས་པ་རེད། ད་ལྟ་དཔེ་མཚོན་ཙམ་ཞུས་ན། ངའི་གསང་ཡིག་དེ་མི་གཞན་གྱིས་ཚོད་དཔག་དང་བརྐུ་བཤུ་བྱས་ནས་བེད་སྤྱོད་བྱེད་ཀྱི་ཡོད་རེད་བསམ་གྱི་མི་འདུག གང་ཡིན་ཞེ་ན་ངས་ངའི་གསང་ཡིག་དེ་ཤོག་བུའི་ནང་བྲིས་པའམ་ཡང་ན་མི་གཞན་ལ་སྤྲད་མྱོང་མེད།
གསང་ཡིག་བཙན་པོ་ཐོ་འགོད་དང་དྲན་གསོ་བྱེད་སྟངས།
གོང་དུ་བརྗོད་པའི་བསམ་འཆར་ཁག་ལ་བལྟས་ཏེ། ཁྱེད་ཀྱི་རྙོག་འཛིང་ཆེ་ལ་རིང་པོ་ཡོད་པའི་གསང་ཡིག་དེ་མ་བྲིས་པར་མི་སུས་ཀྱང་དྲན་བྱེད་དབང་པོའི་མདུན་ན་ཕྲ་ལྷམ་མེར་ཤར་ཐུབ་པ་ཁག་པོ་ཡིན་པ་དྲན་སྲིད་པ་ཞིག་ཡིན། དྲ་འབྱེད་ཁ་བྱང་རེ་ལ་གསང་ཡིག་མི་འདྲ་བ་རེ་བེད་སྤྱོད་བྱེད་ཡག་དེ་དེ་བས་དཀའ་ལས་ཁག་པོ་ཞིག་ཡིན། ཡིན་ནའང་ཁྱེད་ཀྱི་གསང་ཡིག་དེ་མི་སྤྱང་པོ་དང་གྲུང་པོ་དེ་ཚོས་ཚད་མཐོའི་གསང་ཡིག་བརྐུ་བཤུ་བྱེད་མཁན་གྱི་མཉེན་ཆས་བེད་སྤྱད་ཀྱང་ཧ་གོ་མ་ཐུབ་མཁན་དྲན་གསོ་བྱེད་ཡག་ལ་སྟབས་བདེ་པོ་དང་ཚོད་དཔག་བྱེད་ཡག་ལ་དཀའ་ལས་ཁག་པོ་ཡོད་པའི་གསང་ཡིག་བཟོ་རྒྱུའི་ཐབས་ལམ་ཁ་ཤས་ཤིག་ཡོད། ཡིན་ནའང་། དམིགས་སུ་བཀར་ནས་བཟོས་པའི་KeePassཞེས་པའི་མཉེན་ཆས་འདི་བརྒྱུད་ཁྱེད་ཀྱི་གསང་ཡིག་ཞིག་བཟོས་ཏེ་ཐོ་འགོད་དང་བེད་སྤྱོད་བྱེད་རྒྱུའི་གདམ་ག་ཡོད།
གསང་ཡིག་བཙན་པོ་དྲན་གསོ་བྱེད་སྟངས།
གསང་ཡིག་འདེམས་དུས་ཁྱད་ཆོས་མི་འདྲ་བ་གདམ་རྒྱུ་ནི་གལ་ཆེན་པོ་ཡིན། དེ་ཚོ་ཐབས་ལམ་འདྲ་མིན་བརྒྱུད་བཀོལ་སྤྱོད་བྱེད་ཐུབ་ཀྱི་ཡོད། དཔེར་ན།
- ཡིག་ཆེན་འདྲ་མིན་བེད་སྤྱོད་བྱེད་པ། དཔེར་ན། 'My naME is Not MR. MarSter'
- ཡི་གེ་དང་ཨང་ཀི་བརྗེ་པོ་རྒྱག་པ། དཔེར་ན། 'a11 w0Rk 4nD N0 p14Y'
- མཚོན་རྟགས་ཁ་ཤས་མཉམ་དུ་བེད་སྤྱོད་བྱེད་པ། དཔེར་ན། 'c@t(heR1nthery3'
- སྐད་ཡིག་སྣ་ཚོགས་བེད་སྤྱོད་གཏོང་བ།་དཔེར་ན། 'Let Them Eat 1e gateaU au ch()colaT'
ཐབས་ལམ་དེ་ཚོས་ཁྱེད་ཀྱི་གསང་ཡིག་དེ་རྙོག་ཕྲ་ཚ་པོ་དང་ངག་ཐོག་འཛིན་རྒྱུ་ཡོད་པ་ཞིག་བཟོ་ཐུབ་ཀྱི་ཡོད་ཀྱང་། ཁྱེད་ལ་བཀོལ་སྤྱོད་བྱེད་སླ་བའི་གསང་ཡིག་བེད་སྤྱོད་བྱེད་རྒྱུའི་ཐོབ་ཐང་ཆ་ཚང་ཡོད། གསང་ཡིག་གི་ཐུན་མོང་ཚབ་ཁ་ཤས་ཤིག་ཡོད་པ་ནི་ཀླད་ཀོར་གྱི་ཚབ་ལ་ (o) དང་ (a) ཚབ་ལ་ (@) བེད་སྤྱོད་གཏོང་སྲོལ་གྱིས་གསང་ཡིག་བརྐུ་བཤུའི་ལམ་ལུགས་ཤིག་ཡོད་ཀྱང་། ད་དུང་དེ་ཚོ་བེད་སྤྱོད་གཏོང་རྒྱུ་ནི་གལ་ཆེན་པོ་ཞིག་ཆགས་ཡོད། གསང་ཡིག་དེ་ཧ་གོ་ཡག་ལ་ཁོང་ཚོས་དུས་ཚོད་མང་པོ་ཞེ་པོ་ཞིག་འགོར་ཐུབ་པ་བཟོ་ཐུབ་པ་ཙམ་མ་ཟད་བྱ་ཐབས་དེ་ཚོ་བེད་སྤྱོད་བྱེད་མ་ཐུབ་པའི་དུས་ལ་ཁོང་ཚོས་སྟབས་འཁེལ་ཚོད་དཔག་ཁག་སྔོན་འགོག་བྱེད་ཐུབ་ཀྱི་ཡོད།
གསང་ཡིག་གིས་རྒྱུན་སྲོལ་མང་བའི་བསྡུས་ཚིག་ཞེས་པ་ལས་ཕན་ཐོགས་མང་བ་བྱེད་ཐུབ་ཀྱི་ཡོད། འདིས་ཚིག་འགྲོས་རིང་པོ་དེ་ཚོ་འཕོ་ལེན་བྱས་ཏེ་རྙོག་འཛིང་ཅན་ཞིག་བཟོ་གི་ཡོད།
- 'To be or not to be? That is the question' ཞེས་པ་ '2Bon2B?TitQ' ཆག་གི་རེད།
- 'We hold these truths to be self-evident: that all men are created equal' ཞེས་པ་ 'WhtT2bs-e:taMac=' ཆག་གི་རེད།
- 'Are you happy today?' ཞེས་པ་ 'rU:-)2d@y?' ཆག་གི་རེད།
དཔེར་བརྗོད་འདི་ཚོ་ནི་མིང་ཚིག་དང་ཚིག་འགྲོས་ཁག་རྙོག་འཛིང་བཟོ་རྒྱུ་དང་དྲན་གསོ་བྱེད་ཡག་ལ་ཕན་ཐོགས་ཡོད་པའི་ཐབས་ལམ་ཤ་སྟག་ཡིན།
གསང་ཡིག་དཀྱུས་མ་བཟོ་ཡག་ལ་འབད་བརྩོན་ཉུང་བ་དང་རྙོག་འཛིང་ཅན་ལ་མང་བ་བྱེད་དགོས། གསང་ཡིག་དེ་ཡིག་འབྲུ་ཁ་ཤས་ཤིག་སྣོན་ཏེ་རིང་དུ་གཏོང་བའམ་ཡང་ན་ཨང་གྲངས་དང་ཁྱད་ཆོས་ལྡན་པའི་ཚིག་འབྲུ་སྣོན་ནས་བཟོས་ན་མི་གཞན་གྱིས་བརྐུ་བཤུ་བྱེད་ཡག་ལ་དཀའ་ལས་ཁག་པོ་ཡོད། དེ་གསལ་པོ་ཤེས་ཡག་ལ་གཤམ་དུ་ཡོད་པའི་རེའུ་མིག་ཁག་ལ་བལྟས་ན་གློག་ཀླད་མཁས་པས་གཅིག་མཇུག་གཉིས་མཐུད་ངང་ཟླ་སྒྲིལ་འདྲ་མིན་བཏང་པའི་གསང་ཡིག་ཁག་བེད་སྤྱད་དེ་རྙོག་འཛིང་ཆེ་བའི་གསང་ཡིག་ཁག་ཇི་ལྟར་དུས་ཚོད་མང་པོ་ཞིག་འགོར་རྗེས་གཏོར་སྐྱོན་བྱེད་ཀྱི་ཡོད་པ་སྟོན་གྱི་ཡོད།
གསང་ཡིག་གི་དཔེ་མཚོན།    མི་ཚང་མའི་གློག་ཀླད་གཏོར་སྐྱོན་གཏོང་ཡག་གི་དུས་ཚོད།    མྱུར་ཚད་མགྱོགས་པའི་གློག་ཀླད་ཁག་གཏོར་སྐྱོན་གཏོང་ཡག་གི་དུས་ཚོད།        bananas   ཉིན་མ་གཅིག་ལས་ཉུང་བ།    ཉིན་མ་གཅིག་ལས་ཉུང་བ།        bananalemonade   ཉིན་གཉིས།    ཉིན་མ་གཅིག་ལས་ཉུང་བ།       BananaLemonade   ཟླ་གསུམ་དང་ཉིན་བཅུ་བཞི།    ཉིན་མ་གཅིག་ལས་ཉུང་བ།        B4n4n4L3m0n4d3   དུས་རབས་གསུམ་དང་བཅུ་ཕྲག་བཞི    ཟླ་གཅིག་དང་ཉིན་ཉི་ཤུ་རྩ་དྲུག       We Have No Bananas   19151466 དུས་རབས་ཁག    3990 དུས་རབས་ཁག        W3 H4v3 N0 B4n4n45   20210213722742 དུས་རབས་ཁག    4210461192 དུས་རབས་ཁག
ཡིན་དང་ཡིན། གོང་འཁོད་གསང་ཡིག་དེ་ཚོ་གཏོར་སྐྱོན་གཏོང་ཡག་ལ་འཐབ་འཛིང་གི་རང་བཞིན་དང་། གནོད་སྐྱོན་གཏོང་མཁན་ལ་མཐུན་རྐྱེན་ཇི་ལྟར་ཡོད་མེད་ལ་རག་ལུས་ཡོད་པས་ཚོད་མང་པོ་འགོར་གྱི་ཡོད། དེར་བརྟེན། གསང་ཡིག་གསར་པ་ཞིག་གཏོར་སྐྱོན་གཏོང་ཡག་ལ་དུས་དང་ནམ་པ་ཀུན་དུ་འཆར་གཞི་གསར་པ་ཞིག་བཀོད་སྒྲིག་བྱེད་དགོས། དེ་དང་ཕྱོགས་མཚུངས་གོང་འཁོད་རེའུ་མིག་དེས་གསང་ཡིག་ཞིག་གཏོར་སྐྱོན་གཏོང་ཡག་ལ་མིང་ཚིག་དང་ཚིག་འགྲོས་ལེགས་ཉེས་ཆེ་ཆུང་ཅི་རིགས་བེད་སྤྱོད་བཏང་དེ་མེད་པ་བཟོ་ཐབས་བྱས་ཀྱང་དཀའ་ལས་ཁག་པོ་ཞིག་ཡིན་པ་གསལ་སྟོན་བྱས་ཡོད།
གོང་འཁོད་རེའུ་མིག་དེ་ནི་Passfaultཞེས་པའི་རྩིས་གཞིར་གཞི་རྕར་བཞག་ནས་བྲིས་ཡོད། (Passfault) ཞེས་པ་འདི་ནི་དྲ་རྒྱའི་ཨང་ཀི་ཡིན་པ་གང་ཞིག་ཁྱེད་ལ་ཁྱེད་ཀྱི་གསང་ཡིག་དེ་ནུས་སྟོབས་ལྡན་པ་ཡིན་མིན་ཚོད་ལྟ་བྱེད་བཅུག་མཁན་ཞིག་ཀྱང་ཡིན། ཡིན་ནའང་མཐུན་རྐྱེན་དེ་ཚོ་ནི་དེ་དང་འབྲེལ་བ་ཡོད་པའི་གསང་ཡིག་འདྲ་མིན་ཁག་མིག་སྟོན་གསལ་བཤད་བྱེད་པ་ཙམ་མ་གཏོགས་ལས་ཀ་གཞན་གང་ཡང་བྱེད་ཐུབ་ཀྱི་མེད་པས་དྲ་རྒྱ་འདིའི་སྟེང་ཁྱེད་ཀྱི་གསང་ཡིག་དངོས་གནས་དེ་བེད་སྤྱོད་གཏོང་རྒྱུ་མེད།
གསང་ཡིག་བརྟན་པོ་ཐོ་འགོད་བྱེད་སྟངས།
ཁྱེད་ལ་གསར་བསྐྲུན་གྱི་ནུས་པ་ཉུང་ཉུང་ཞིག་ཡོད་ན་གསང་ཡིག་དེ་ལས་སླ་པའི་ངང་དྲན་གསོ་བྱེད་ཐུབ་ཀྱི་རེད། དུས་དུས་སུ་གསང་ཡིག་མགྱོགས་པོ་བརྗེ་པོ་རྒྱག་དགོས་ཐུག་པ་དེས་ག་རེ་སྟོན་གྱི་ཡོད་དམ་ཞེ་ན་ཁྱེད་ལ་གསར་བསྐྲུན་གྱིས་ནུས་པ་དེ་ཙམ་མེད་པ་སྟོན་གྱི་ཡོད། དེར་བརྟེན། ཁྱེད་ཀྱི་དྲ་རྒྱའི་ཁ་བྱང་ཁག་དྲན་པ་གསོ་རྒྱུའི་ཚབ་ཏུ་ཡང་སེ་བརྗེ་པོའམ་འཕོ་ལེན་བྱེད་ཐུབ་ན་ཕན་ཐོགས་ཆེ་བ་ཡོད། ཡིན་ནའང་། དེ་ལས་ཀྱང་གལ་འགངས་ཆེ་བ་ཞིག་ལ་གསང་ཡིག་དེ་སྟབས་བདེའི་བརྡ་ཚིག་འཕོ་ལེན་ ཐོག་ཐོ་འགོད་བྱེད་ཐུབ་ན་ལས་སླ་བ་དང་བཀོལ་སྤྱོད་བདེ་བ་ཡོད་པས་གཤམ་དུ་གཟིགས་པར་ཞུ། secure password database, KeePass
Hands-on: Get started with the KeePass - Secure Password Storage Guide
གལ་སྲིད་ཁྱེད་ཀྱི་ཐབས་ལམ་འདི་KeePassཡང་ན་བྱ་ཐབས་གཞན་བེད་སྤྱོད་བྱས་ནས་གསང་ཡིག་བཙན་པོ་ཞིག་བཟོས་པའི་དབང་དུ་བཏང་ན་ཁྱེད་ཀྱི་དེ་ཡ་མེད་དུ་མ་བཏང་བར་སྐབས་སྐབས་སུ་དྲན་གསོ་བྱེད་རྒྱུ་ནི་དེ་བས་གལ་ཆེན་པོ་ཡིན། ཁྱེད་ཀྱི་ཁ་བྱང་ཞིག་ནང་གསང་ཡིག་བཅུག་དགོས་ན། ངེས་པར་ཁྱེད་ཀྱི་གསང་ཡིག་ངོ་མ་དེ་བཅུག་ཏེ་བེད་སྤྱོད་གཏོང་ཐུབ་ན་གོང་དུ་འགྲེལ་བཤད་བརྒྱབ་པའི་གནད་དོན་ཁག་ལ་སྟབས་བདེ་པོའི་ངང་གཟིགས་ཐུབ་པ་མ་ཟད་བཀོལ་སྤྱོད་ཀྱང་བྱེད་ཐུབ་ཀྱི་ཡོད། KeePassཞེས་པ་འདི་ནི་སྟབས་བདེ་པོའི་ངང་ང་ཚོས་བེད་སྤྱོད་གཏོང་ཐུབ་ཀྱི་ཡོད། དེས་ག་རེ་གསལ་བཤད་བྱེད་ཐུབ་ཀྱི་ཡོད་དམ་ཞེ་ན་ཁྱེད་རང་གློག་ཀླད་དང་ཁ་བྲལ་དགོས་བྱུང་ན་མཐེབ་སྨྱུག་ནང་ཡིག་ཆ་ཁག་བླུག་ཏེ་ཕྱིན་ན་གསང་ཡིག་ཅིག་ཀྱང་མི་དགོས་པར། ཁྱེད་ཀྱི་ཡིག་ཆ་ཁག་བལྟ་ཀློག་བྱེད་ཐུབ་ཀྱི་ཡོད་པ་གསལ་སྟོན་བྱས་ཡོད།
འདི་ནི་ཨེ་མལ་ཁ་བྱང་མང་པོ་ཡོད་པའི་མི་ཚོར་གདམ་ག་ཡག་ཤོས་ཤིག་ཡིན་ཀྱང་ཞན་ཆ་ཡང་མང་པོ་ཡོད། ༡༽ གལ་སྲིད་ཁྱེད་ཀྱི་གསང་ཡིག་དེ་སྟབས་འཁེལ་ནས་འབྲི་སུབ་ཤོར་བའམ་ཡང་ན་བརླག་དོར་བྱུང་བ་ཡིན་ན། ཁྱེད་ལ་ཨེ་མལ་ཁ་བྱང་ཁག་ཁ་ཕྱེ་ཡག་གི་ཐོབ་ཐང་མེད། དེར་བརྟེན། KeePassཞེས་པའི་ལས་གཞི་འདི་བརྒྱུད་གསོག་འཇོག་བྱེད་རྒྱུ་ནི་ཧ་ཅང་གི་གལ་ཆེན་པོ་ཡིན། དེའི་སྐོར་མང་བ་སློབ་ཚན་ལྔ་པའི་ནང་ཚན་’གང་འདྲ་སེ་བྱས་ཏེ་གནས་ཚུལ་བོར་བརླག་ཤོར་བ་ཁག་བསྐྱར་ལེན་བྱེད་ཐུབ་བམ ' ཞེས་པ་དེར་ཐབས་ལམ་འདྲ་མིན་བེད་སྤྱད་དེ་འགྲེལ་བཤད་བརྒྱབ་ཡོད་པས་དེ་དོན་དགོངས་འཇགས་ཞུ། སྟབས་ལེགས་པ་ཞིག་ལ་གལ་སྲིད་ཁྱེད་ཀྱི་བརྡ་ཚིག་དེ་འཕོ་ལེན་བྱེད་ཐུབ་ཀྱི་ཡོད་ན་མཐེབ་སྨྱུག་གམ་ཡང་ན་གསོག་འཇོག་བྱེད་སའི་ཡོ་ཆས་དེ་བརླག་པ་ཡིན་ན་ཡང་སེམས་ཁྲལ་བྱེད་དགོས་དོན་མེད།
༢༽ ཞན་ཆ་གཉིས་པ་འདི་ཞན་ཆ་དང་པོ་ལས་གལ་ཆེ་བ་ཡོད། གལ་སྲིད་ཁྱེད་ཀྱིས་ཁྱེད་རང་གི་KeePassགསང་ཡིག་ངོ་མ་དེ་དྲན་པ་བརྗེད་པ་ཡིན་ན། ཁྱེད་ཀྱི་ཡིག་ཆ་ཁག་བསྐྱར་ལེན་ཐུབ་རྒྱུ་ནི་ཉིན་མོའི་སྐར་མ་ལྟ་བུ་ཡིན། དེར་བརྟེན་ཁྱེད་ཀྱིས་དྲན་གསོ་བྱེད་སླ་ལ་བཙན་པོ་ཡོད་པའི་གསང་ཡིག་ཞིག་འདེམས་སྒྲུག་བྱས་ཏེ་བེད་སྤྱོད་གཏོང་དགོས།
སྐབས་རེ་གནས་སྟངས་དབང་གིས་ཐབས་ལམ་འདིའི་ནུས་པ་ཞན་ཆར་གྱུར་ཡང་སྲིད། གལ་སྲིད་མི་ཞིག་གིས་ཨུ་ཚུགས་མཐའ་སྐྱེལ་བྱས་ཏེ་ཁྱེད་རང་གི་ (Keepass) གསང་ཡིག་ངོ་མ་དེ་ཕྱིར་འཐེན་བྱེད་དུ་བཅུག་ན་ཁོ་རང་ལ་ (Keepass) ནང་ཉར་ཚགས་བྱས་པའི་གསང་ཡིག་ཁག་བཀོལ་སྤྱོད་བྱེད་ཡག་རག་གི་རེད། གནས་སྟངས་དེ་ལྟ་བུ་ཞིག་ཁྱེད་ལ་དཀའ་ངལ་འཕྲད་ཀྱི་ཡོད་ན་ (Keepass) དེ་བཞིན་ཛ་དྲག་ཏུ་བརྩིས་ཏེ་དེ་ལས་སྲུང་སྐྱོབ་བྱེད་རྒྱུ་ནི་གལ་ཆེན་པོ་ཡིན། དེ་ཇི་ལྟར་བྱེད་མིན་ནི་སློབ་ཚན་བཞི་པའི་ནང་ཚན་ཁྱེད་རང་གི་གློག་ཀླད་ནང་ཡོད་པའི་གལ་ཆེའི་ཡིག་ཆ་ཁག་ཇི་ལྟར་སྲུང་སྐྱོབ་བྱེད་དགོས་སམ་ཞེས་པར་གཟིགས་ན་ཁྱེད་ཀྱིས་མཁྱེན་ཐུབ། ཡང་ན་ཁྱེད་རང་གི་སྔོན་འགོག་ཆེད་གསང་ཡིག་གསར་པ་བླུག་ཡོད་པའི་ (Keepass) ཞིག་ལོགས་སུ་བཟོས་ཏེ་གནད་འགག་ཆེ་བའི་ཡིག་ཆ་ཁག་སྲུང་སྐྱོབ་བྱས་ཀྱང་འགྲིག་གི་རེད།
མན་སོར། (Mansour) ཏོག་ཙམ་སྒུག་ཨཱ། གལ་སྲིད་ (Keepass) ནང་གསང་ཡིག་ཅིག་ཁོ་ན་བེད་སྤྱོད་བྱས་ནས་གསང་ཡིག་གཞན་དག་སྲུང་སྐྱོབ་བྱས་པ་དང་། ཡང་ན་ཁྱེད་ཀྱི་ཨེ་མལ་ཁ་བྱང་ཁག་ལ་གསང་ཡིག་དེ་ག་རང་བེད་སྤྱོད་བྱས་ཏེ་འགྲོ་བསྡད་པ་གཉིས་བསྡུར་ན་གང་བཙན་པ་ཡོད་དམ། ངས་བཤད་ཡག་ལ་གལ་སྲིད་མི་སྡུག་ཅག་ཅིག་གིས་གསང་ཡིག་ངོ་མ་དེ་ཤེས་པ་ཡིན་ན་ཁོས་ངའི་གནས་ཚུལ་ཁག་བལྟ་ཀློག་བྱེད་ཀྱི་མ་རེད་དམ།
མག་ཌ། (Magda) ཁྱེད་ཀྱི་བསམ་ཚུལ་དེ་ཡག་པོ་དང་དྲང་པོ་ཞིག་རེད། སོ་སོའི་གསང་ཡིག་ངོ་མ་དེ་སྲུང་སྐྱོབ་བྱེད་རྒྱུ་ནི་གལ་ཆེན་པོ་ཡིན། ཡིན་ནའང་། དེ་ལ་ཁྱད་པར་གཙོ་བོ་ཁ་ཤས་ཤིག་ཡོད། དང་པོ་མི་སྡུག་ཅག་འདི་ལ་ཁྱེད་ཀྱི་གསང་ཡིག་དགོས་པ་མ་ཟད་ (Keepass) ཡི་ཡིག་སྣོད་ལས་འཆར་རེའུ་མིག་ཀྱང་དགོས་ཀྱི་ཡོད། གལ་སྲིད་ཁྱེད་ཀྱི་ཨེ་མལ་ཁ་བྱང་ཁག་ལ་གསང་ཡིག་ཅིག་བཟོས་ཏེ་བེད་སྤྱོད་བྱེད་ཀྱི་ཡོད་ན་མི་དེར་ཁྱེད་རང་གི་གསང་ཡིག་དེ་ག་རང་མ་གཏོགས་དགོས་ཀྱི་མེད། མདོར་ན། ང་ཚོས་ཤེས་གསལ་ལ་ (Keepass) ཞེས་པ་འདི་ནི་ཧ་ཅང་གི་བཙན་པོ་ཞིག་ཡིན། རེད་པཱ། རེད། འདི་དྲ་རྒྱ་གཞན་པ་དང་བསྡུར་ན་བཙན་པ་ཡོད། དེ་ཚོའི་ནང་ནས་ཁ་ཤས་དྲ་རྒྱ་གཞན་པ་ལས་བཙན་པ་མེད། དེར་བརྟེན། ཁྱེད་རང་མི་གཞན་དག་ཞིག་གིས་དྲ་རྒྱ་སྐྱོ་བ་ཁག་གཏོར་སྐྱོན་བྱས་ནས་བེད་སྤྱོད་ཇི་ལྟར་བྱེད་ཀྱི་ཡོད་མེད་བལྟས་བསྡད་པ་ལས། ཁོས་ཁ་བྱང་བཙན་པོ་ཞིག་བཟོས་ཏེ་བེད་སྤྱོད་གང་འདྲ་བྱེད་ཀྱི་ཡོད་མེད་སྐོར་ལ་གོ་རྟོགས་བྱེད་ཐུབ་ན་དགེ་མཚན་ཆེ་བ་ཡོད། དེ་མ་ཟད་འདིར་གནད་དོན་གཞན་པ་ཞིག་ཀྱང་ཡོད། གལ་སྲིད་ཁྱེད་ཀྱིས་གལ་ཆེ་དོན་ཆེར་བརྩིས་ཏེ་བསམ་བློ་ཡག་པོ་ཞིག་གཏོང་ཐུབ་ན། ཁྱེད་ཀྱི (Keepass) བརྒྱུད་གསང་ཡིག་ངོ་མ་དེ་ལས་སླ་པའི་ངང་བསྒྱུར་བཅོས་གཏོང་ཐུབ་ཀྱི་ཡོད། ང་རླུང་རྟ་ཡར་འགྲོ་ཞིག་ཡིན་ངེས། གང་ཡིན་ཞེ་ན་ངས་དེ་རིང་ཉིན་མ་གང་ཚང་ངའི་གསང་ཡིག་དེ་ཁ་སྣོན་བྱས་ནས་བསྡད་པ་ཡིན།
བསྐྱར་སྦྱོང་།
- གསང་ཡིག་བཙན་པོ་ཇི་ལྟར་བཀོལ་སྤྱོད་བྱེད་མིན་སྐོར་ལ་ཤེས་རྟོགས་དགོས་ཀྱི་ཡོད་ན་སློབ་ཚན་གཉིས་པའི་གཉིས་པ་སྟེ་’གསང་ཡིག་ཉེན་སྲུང་དང་དེའི་ཟུར་མཆན་ང་པ།’ཞེས་པ་དེར་གཟིགས་ན་འགྲིགངའི་གསང་ཡིག་དེ་རིང་ཐུང་ཇི་ལྟར་དགོས་སམ་ཞེས་པའི་འགྲོ་བ་མིའི་ཐོབ་ཐང་སྲུང་སྐྱོབ་བྱེད་མཁན་གྱིས་གློག་ཀླད་གནས་ཚུལ་ཁག་ཇི་ལྟར་སྦ་གསང་དང་སྲུང་སྐྱོབ་བྱེད་དགོས་མིན་གྱི་བརྙན་དེབ་ནང་གཟིགས་ན་མཁྱེན་ངེས་ཡིན། དེ་ཡང་གཤམ་གྱི་འབྲེལ་ཐག་ཁག་ལ་གཟིགས་ན་ཁྱེད་ཀྱིས་མཁྱེན་ཐུབ། Digital Security and Privacy for Human rights Defenders
- ཀུན་བཏུས་ཚིག་མཛོད་ཆེན་མོའི་ནང་གསང་ཡིག་སྐོར་ལ་དོན་སྙིང་ལྡན་པའི་བསམ་ཚུལ་སྤེལ་ཡོད་པས་གཤམ་གྱིས་འབྲེལ་ཐག་ལ་གཟིགས་རོགས། Passwords, Guidelines for password strength, password cracking